text: 1မိူဝ်ႈ ၼၼ်ႉ၊ၸိူဝ်ႉ ၼင်ႇ ဢၼ် ၵူၼ်း ဢမ်ႇ ႁု လႆႈ မီး လၢႆ ႁဵင် ၵေႃႉ၊ၽိုတ်ႉ ဢီး ၸုတုမ် မႃး တီႈ ႁိမ်း ၸဝ်ႈ ယေႇသု၊ထၢၼ်ႈပေႃး ယဵပ်ႇ ၶၢမ်ႈ ၵၼ် မႃး ယူႇ ၼၼ်ႉ မၼ်းၸဝ်ႈ လၢတ်ႈ တီႈ တပႄးၸဝ်ႈ တင်းလၢႆ ဢွၼ်တၢင်း လႄႈ ဝႃႈ၊ "ႁဵတ်း သတိ လႄႈ ဝႄႈ ပႅတ်ႈ ၸိူဝ်ႉပႅင်ႈ ၵူၼ်း ၵိူင်း ၽႃႇရိသႄး၊ၶဝ်၊ဢၼ် ဝႃႈ၊ၵူၼ်း ၼႃႈသိုဝ်ႈၸႂ်ၵူတ်ႉ ၼၼ်ႉ တႃႉ။- 2လွင်ႈ သင် သေဢမ်ႇဝႃႈ၊တၢင်း ဢၼ် ႁူမ်ႇ ဝႆႉ လႄႈ တၵ်း ဢမ်ႇ လႆႈ ပေႃႇ ဢွၵ်ႇ ထၢင်ႇသႃး မႃး၊ဢိၵ်ႇတင်း တၢင်း ဢၼ် သိူင်ႇ ဝႆႉ လႄႈ တၵ်း ဢမ်ႇ လႆႈ ႁု ၼၼ်ႉ ဢမ်ႇ မီး သေ ၸိူဝ်ႉ သေ မဵဝ်း။- 3ပိူဝ်ႈ ၼႆ လႄႈ ၵႃႈ ဢၼ် သူ လွမ် လၢတ်ႈ ၵႃႈၼႂ်း လပ်းသိင်ႇ ၼၼ်ႉ၊တၵ်း လႆႈ ငိၼ်း ၼႂ်း တီႈ ဢၼ်လႅင်း ဢေႃႈ။ ၵႃႈ ဢၼ် သူ သွပ်ႉသႅပ်ႉ ႁင်း ၵူၺ်းၶေႃ ၼၼ်ႉ တၵ်း လႆႈ ပၢဝ်ႇသေႃႇ ၵႃႈၼိူဝ် လင်ၶႃးႁိူၼ်း ဢေႃႈ။ 4"ၵေႃႉသႄႈ ၵဝ် ၶဝ်႟။ ၵဝ် ဝႃႈ တီႈ သူ ၸမ်ႉ၊ယႃႇပေ ၵူဝ် ၶဝ် ၸိူဝ်း ဢၼ် ဢဝ် တူဝ် ၶၼ်ႇထႃႇ သူ တၢႆ လႄႈ ၵမ်းလိုၼ်း ဢမ်ႇ ၸၢင်ႈ ႁဵတ်းသင် လႆႈ ထႅင်ႈ ၼၼ်ႉ။- 5သူ တၵ်း လႆႈ ၵူဝ်ႁႄ ၽူႈလႂ် ဝႃႈၼႆ ၵဝ် တၵ်း ၼႄပျႃး သူ လူးၵွၼ်ႇ ဢေႃႈ။ ၵူဝ်ႁႄ ၸဝ်ႈ ဢၼ် ၸၢင်ႈ ဢဝ်တၢႆ လႆႈ သေလႄႈ ယင်း မီး ဢႃႇၼႃႇ တၼ်းၶူဝ်း ဢၼ် ဢဝ် ၶျႃးတူၵ်း ၵႃႈၼႂ်း ငရၢႆး လႆႈ ၼၼ်ႉ တႃႉ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵူဝ်ႁႄ ၸဝ်ႈ ၼၼ်ႉ တႃႉ။ 6"ၼူၵ်ႉဢႅၼ်ႇၽႃႉ ႁႃႈ တူဝ်၊ၵႃႈ မၼ်း တူၵ်း မႅၼ်ႈ ငိုၼ်း သွင် ၶႅပ်း ဢွၼ်ႇ ၵူၺ်း ဢမ်ႇၸႂ်ႈ ႁိုဝ်း။ ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ဢမ်ႇ လိုမ်း ပႅတ်ႈ ၶဝ် သေ တူဝ်။- 7သဵၼ်ႈ ၶူၼ်ႁူဝ် သူ ၵေႃႈ လႆႈ ၶၢမ်ႇ တၢင်း ဢၼ် ၼပ်ႉဢၢၼ်ႇ ဝႆႉ ၵူႈ သဵၼ်ႈ ယဝ်ႉ ဢေႃႈ။ ပိူဝ်ႈ ၼႆ လႄႈ ယႃႇပေ ၵူဝ်။ သူ ယဵင်ႈၶႅၼ်း ထိူၵ်ႈၵႃႈ ထိူၵ်ႈ ၶၼ် ယႂ်ႇ ၼႃႇ သေ ၼူၵ်ႉဢႅၼ်ႇၽႃႉ တင်းလၢႆ ၼၼ်ႉ ၼမ်ၼႃႇ ဢေႃႈ။ 8"ၵဝ် ဝႃႈ တီႈ သူ ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉတုင်း ဢဝ် ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ၊ၸဝ်ႈ လုၵ်ႈၵူၼ်း၊တၵ်း ႁပ်ႉတုင်း ဢဝ် ၵေႃႉ ၼၼ်ႉ ၵႃႈတီႈ ၽၢႆႇၼႃႈ တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ တင်းလၢႆ ဢေႃႈ။- 9ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ထဵင် ပႅတ်ႈ ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ၊ၸဝ်ႈ လုၵ်ႈၵူၼ်း၊တၵ်း ထဵင် ပႅတ်ႈ ၵေႃႉ ၼၼ်ႉ ၵႃႈတီႈ ၽၢႆႇၼႃႈ တမၢၼ်ႇ ၵၢင်ႁၢဝ် ၽြႃးပဵၼ်ၸဝ်ႈ ဢေႃႈ။ 10"ၽူႈလႂ် သေဢမ်ႇဝႃႈ၊ၵေႃႉ ဢၼ် ၽိတ်း သူပ်း ၽိတ်း ၵႂၢမ်း တီႈ ၸဝ်ႈ လုၵ်ႈၵူၼ်း၊ၼၼ်ႉ၊ပျတ်ႈ မၼ်း ၼၼ်ႉ တၵ်း ပွႆႇလွတ်ႈ ပၼ် လႆႈ ယူႇ ဢေႃႈ။ ၵူၺ်းၵႃႈ၊ၵေႃႉ ဢၼ် သႄႉသွမ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၸမ်ႉ၊တၵ်း ဢမ်ႇ လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ လႆႈ။ 11"မိူဝ်ႈ ဢၼ် ၶဝ် ဢဝ် သူ ၵႂႃႇ ႁႂ်ႈလႆႈ ၸႅတ်ႈ သေး သူ ၵႃႈတီႈ ၸရွပ်ႈ ႁေႃးတြႃး လႂ်၊ၽၢႆႇၼႃႈ ပူႇ ၵႄႇ ၽွင်းမိူင်း လႂ်၊ဢမ်ႇၼၼ် ၽၢႆႇၼႃႈ ၶုၼ်လုမ်း လႂ် ၸိုင်၊ယႃႇပေ မႆႈၸႂ် လွင်ႈ ဢၼ် တေ လႆႈ ႁဵတ်း ၸိူဝ်ႉႁိုဝ်၊တေ လႆႈ ၶိုၼ်း တွပ်ႇ ၸိူဝ်ႉႁိုဝ်၊တေ လႆႈ လၢတ်ႈ ၵႃႈသင် ၼၼ်ႉ။- 12ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၼၼ်ႉ၊တၵ်း သွၼ်ပၼ် ႁႂ်ႈလႆႈ လၢတ်ႈ ၵႃႈသင် ၼႂ်း ၶိင်ႇၼႃႇရီႇ ၼၼ်ႉ ၵမ်းလဵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၵႃႈၼႂ်း မူႇၵူၼ်း ၼၼ်ႉ ၵူၼ်း ၵေႃႉ ၼိုင်ႈ လဝ်ႈထၢမ် တီႈ ၸဝ်ႈ ယေႇသု၊လႄႈ ဝႃႈ၊ "သြႃႇ ၸဝ်ႈ။ ၶႅၼ်းတေႃႈ ၸွႆႈ လၢတ်ႈ တီႈ ပီႈဢၢႆႈ ၵဝ်ၶႃႈ ႁႂ်ႈ မၼ်း ၽႄမႅင်ႇ ပၼ် ဢမူၺ်ႇ ဢၼ် ပေႃႈ ႁဝ်းၶႃႈ ၵိုတ်း ပၼ် ဝႆႉ ၼၼ်ႉ တီႈ ၵဝ်ၶႃႈ ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ လႄႈ။ 14ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၵူၼ်း႟။ ၽူႈလႂ် မၵ်းၶၢၼ်း ၵဝ် ဝႆႉ ႁႂ်ႈလႆႈ ပဵၼ် ၵေႃႉ ဢၼ် တႅပ်းတတ်း ဢမု ဢၼ် ၽႄမႅင်ႇ ပၼ် ဢမူၺ်ႇ သူ ပီႈၼွင်ႉ၊" ဝႃႈ ၼင်ႇ ၼႆ သေယဝ်ႉ၊- 15သိုပ်ႇ လၢတ်ႈ တီႈ ၶဝ် တင်းသဵင်ႈတင်းလူင် လႄႈ ဝႃႈ၊ "ႁဵတ်း သတိ လႄႈ ဝႄႈ ပႅတ်ႈ ၸႂ် လေႃးၽႃႉ တႃႉ။ ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ၵူၼ်း ႁဝ်း ၼႆႉ မၢၵ်ႈမီး ထၢၼ်ႇ ႁိုဝ် သေၵေႃႈ၊ဢသၢၵ်ႈ မၼ်း ဢမ်ႇ တႄႇ ၵႃႈၼိူဝ် ဢုၵ်ႉၸႃႇ ဢၼ် မၼ်း ပိူင်ႇ ၼၼ်ႉ လႆႈ၊" ဝႃႈ ၼင်ႇ ၼႆ ဢေႃႈ။ 16မၼ်းၸဝ်ႈ ၸင်ႇ ဢဝ် တင်း ၵႂၢမ်း ဢုပမႃႇ လႄႈ လၢတ်ႈ ဝႃႈ ၸမ်ႉ၊ "တီႈ သထေး ၵေႃႉ ၼိုင်ႈ မီး ၼႃး ဢၼ် မၢၵ်ႇ ၶဝ်ႈ ႁူင်းၶဝ်ႈ လီ ၼႃႇ ၼၼ်ႉ ဢေႃႈ။- 17မၼ်း ၶႆႈၸႂ် ၼႂ်း ၸႂ် မၼ်း လႄႈ ဝႃႈ၊ 'ၵဝ် ဢမ်ႇ မီး ယွင် မီး ယေး ပုၼ်ႈ ဢၼ် တၵ်း ပေႃးၵုမ်ႇ သႂ်ႇ ၶဝ်ႈပိူၵ်ႇ ၵဝ်။ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၼေႃ။- 18ဢၼ် ၵဝ် ၶႆႈၸႂ် မႅၼ်ႈ ၸမ်ႉ၊ၵဝ် တၵ်း ယႃႉပႅတ်ႈ ယေးၶဝ်ႈ ဢၼ် ၵဝ်ႇ ၼႆႉ လႄႈ ၶိုၼ်း ႁဵတ်း ယေး မႂ်ႇ ဢၼ် ယႂ်ႇ သေ ၼႆႉ ႁႂ်ႈလႆႈ သႂ်ႇ ၶဝ်ႈပိူၵ်ႇ၊ဢိၵ်ႇတင်း ဢုၵ်ႉၸႃႇ ၵဝ် တၢင်ႇ မဵဝ်း တင်းသဵင်ႈတင်းလူင် ဢေႃႈ။- 19ၵမ်း ၼၼ်ႉ၊ၵဝ် တေ လၢတ်ႈ တီႈ ၸႂ်ဝိၺိၺ်ႇ ၵဝ် လႄႈ ဝႃႈ၊ "ဝိၺိၺ်ႇ ၵဝ်႟။ မႂ်း မီး ၶဝ်ႈပိူၵ်ႇ ၶူဝ်းၶွင် လိူင်ႇ ၼမ်ၼႃႇ ၸုသိမ်း ဝႆႉ ၵုမ်ႇ ၵုမ်ႇ တႃႇ တေ လဵင်ႉ တူဝ် လဵင်ႉၸႂ် ပီ မိူင်း ၼမ်ၼႃႇ ယဝ်ႉ။ ယူႇ ၼိမ် ၼိမ် တႃႉ။ ယူႇ ပျေႃႇ ပျေႃႇ တႃႉ။ ၵိၼ် ပျေႃႇ ပျေႃႇ တႃႉ၊"' ဝႃႈ ၼင်ႇ ၼႆ ဢေႃႈ။- 20ၵူၺ်းၵႃႈ၊ၽြႃးပဵၼ်ၸဝ်ႈ လၢတ်ႈ တီႈ မၼ်း လႄႈ ဝႃႈ၊ 'ၵူၼ်းငိူဝ်ႈ႟။ ၼႂ်း ၶိုၼ်း ၼႆႉ ၵမ်းလဵဝ် ၸႂ်ဝိၺိၺ်ႇ မႂ်း တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ ယဝ်ႉ။ ၵွပ်ႈပိူဝ်ႈ ၼႆ လႄႈ ၶိူင်ႈပိူင် ဢၼ် မႂ်း ၸုသိမ်း ဝႆႉ ပုၼ်ႈ ၸေးၸိမ်ႇ မႂ်း ၼၼ်ႉ ၸိုင်၊ၽူႈလႂ် တေ ပိူင်ႇ၊' ဝႃႈ ၼင်ႇ ၼႆ ဢေႃႈ။ 21"ပိူင်လဵဝ် ၵၼ်၊ၶဝ် ၸိူဝ်း ဢၼ် မၢၵ်ႈမီး လူၺ်ႈ လေႃးၽႃႉ တူဝ်ၸဝ်ႈၵဝ်ႇ ၼၼ်ႉ၊တၵ်း ပဵၼ် ၵေႃႉ ဢၼ် ယၢၵ်ႈၽၢၼ် ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ မိူၼ် ၸိူဝ်ႉ ၼင်ႇ သထေး ၵေႃႉ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၸဝ်ႈ ယေႇသု၊သမ်ႉ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ ထႅင်ႈ လႄႈ ဝႃႈ၊ "ပိူဝ်ႈ ၼႆ လႄႈ ၵဝ် လၢတ်ႈ တီႈ သူ ၸမ်ႉ၊တၵ်း လႆႈ ၵိၼ် ဢီႈသင် ပုၼ်ႈ ဢသၢၵ်ႈ၊တၵ်း လႆႈ ၼုင်ႈ ၶူဝ်း ဢီႈသင် ပုၼ်ႈ တူဝ် ၶၼ်ႇထႃႇ သူ၊ဝႃႈၼႆ ယႃႇပေ မႆႈၸႂ်။- 23ဢသၢၵ်ႈ မျၢတ်ႈ သေ တၢင်းၵိၼ် ဢေႃႈ။ တူဝ် ၶၼ်ႇထႃႇ ၵေႃႈ မျၢတ်ႈ သေ ၶူဝ်းၼုင်ႈ ဢေႃႈ။- 24ဝူၼ်ႉ တူၺ်း လွင်ႈ ၵႃလမ် တင်းလၢႆ လူး။ ၶဝ် ဢမ်ႇ ဝၢၼ်ႇ ဢမ်ႇ ၽုၵ်ႇသွမ်ႈ၊ဢမ်ႇ ပၢတ်ႇ ဢမ်ႇ ထိူဝ်၊ဢမ်ႇ မီး ယွင် မီး ယေး။ ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ လဵင်ႉလူ ၶဝ် ယူႇ ဢေႃႈ။ သူ မျၢတ်ႈ သေ ၼူၵ်ႉ ၸိူဝ်း ၼၼ်ႉ ဢမ်ႇၸႂ်ႈ ႁိုဝ်း။- 25ၵွပ်ႈပိူဝ်ႈ မႆႈၸႂ် လူၺ်ႈ လွင်ႈ ၸိူဝ်း ၼႆႉ လႄႈ ၽူႈလႂ် ၸၢင်ႈ သိုပ်ႇ ႁႂ်ႈ ဢသၢၵ်ႈ တူဝ်ၸဝ်ႈၵဝ်ႇ ယၢဝ်း ဢွၵ်ႇ ၵႂႃႇ ထႅင်ႈ သွၵ်ႇ ၼိုင်ႈ လႆႈ ႁိုဝ်း။- 26ပေႃး သူ ယင်း ဢမ်ႇ တၢတ်ႈၼိူင်ႇ လႆႈ လွင်ႈတၢင်း ဢၼ် လဵၵ်ႉ ဢၼ် ၼွႆႉ ၼႆႉ ၵူၺ်း ၸိုင်၊ႁဵတ်း ႁိုဝ် လႄႈ သူ မႆႈၸႂ် လူၺ်ႈ လွင်ႈ တၢင်ႇၸိူဝ်ႉ တၢင်ႇ မဵဝ်း ၸိူဝ်း ၼၼ်ႉ ၸိူဝ်ႉ ၼင်ႇ ႁိုဝ်။- 27ဝူၼ်ႉ တူၺ်း လွင်ႈ မွၵ်ႇႁဵဝ်းငိုၼ်း ထိူၼ်ႇ ၸိူဝ်း ဢၼ် ၵီႈ မွၵ်ႇ မႃး ၸိူဝ်ႉ ၼင်ႇ ႁိုဝ် ၼၼ်ႉ လူး။ ၶဝ် ဢမ်ႇ ႁဵတ်းၵၢၼ်။ ဢမ်ႇ ပၼ်ႇ ဢမ်ႇ တေႃး။ ၼႂ်းဝႃႈၼၼ် သေၵေႃႈ ၵဝ် ဝႃႈ တီႈ သူ ၸမ်ႉ၊ၶူဝ်းၼုင်ႈ ၶုၼ်ႁေႃၶမ်း သေႃးလမုၼ်ႇ၊ဢၼ် မီး မုၼ် ယႂ်ႇ ၼႃႇ ၼၼ်ႉ၊ဢမ်ႇ ႁၢင်ႈလီႁၢင်ႈငၢမ်း တၢၼ်ႇ မွၵ်ႇ ထိူၼ်ႇ ၸိူဝ်း ၼၼ်ႉ သေ လူင်ႇ။- 28ဢူဝ်း၊ၵူၼ်း ဢၼ် တၢင်းယုမ်ႇမၢတ်ႈ ၵေႇ ၶဝ်႟။ ပေႃး ၽြႃးပဵၼ်ၸဝ်ႈ ယင်း ႁၢင်ႈ ၶိူင်ႈ ပၼ် တီႈ တူၼ်ႈ ယိူဝ်ႈယႃႈ ဢၼ် ၶဵဝ် ယူႇ ၸိဝ်းငိဝ်း ဝၼ်း မိူဝ်ႈၼႆႉ၊သမ်ႉ လႆႈ ၶၢမ်ႇ တၢင်း ဢၼ် ဢဝ် သႂ်ႇ ၵႃႈၼႂ်း ပုင်း တဝ်ႈ ၽႆး ဝၼ်း မိူဝ်ႈၽုၵ်ႈ ၸိုင်၊မၼ်းၸဝ်ႈ တၵ်း ယဵင်ႈၶႅၼ်း ႁၢင်ႈ ၶိူင်ႈ ပၼ် သူ လိူဝ်တွၼ်း ၼႃႇ သေ ၼၼ်ႉ ဢမ်ႇၸႂ်ႈ ႁိုဝ်း။ 29"ပိူဝ်ႈ ၼႆ လႄႈ ယႃႇပေ ယၢပ်ႇၸႂ် လႄႈ မိုင်ႉ ႁႃ ပုၼ်ႈ ဢၼ် သူ တၵ်း ၵိၼ် တၵ်း သူတ်ႉ ၼၼ်ႉ သေၵမ်း။- 30လွင်ႈတၢင်း ၸိူဝ်း ၼႆႉ ၸိုင်၊ၵူၼ်းလေႃးၵီႇ ၵူႈၸိူဝ်ႉၵူႈမဵဝ်း ၵူၺ်း မိုင်ႉ ႁႃ ဢေႃႈ။ ပေႃႈၸဝ်ႈ သူ ႁု လွင်ႈတၢင်း ဢၼ် သူ လူဝ်ႇ ၼၼ်ႉ ယူႇ ဢေႃႈ။- 31ပိူဝ်ႈ ၼႆ လႄႈ သူ ၸမ်ႉ၊ႁႃ မိူင်းၽြႃးပဵၼ်ၸဝ်ႈ ၵူၺ်း တႃႉ။ လိုၼ်း ၼၼ်ႉ မၼ်းၸဝ်ႈ တၵ်း ပၼ် လွင်ႈတၢင်း ၸိူဝ်း ၼႆႉ တင်းသဵင်ႈတင်းလူင် ထႅင်ႈ ဢေႃႈ။ 32"ၽုင် သူဝ်းဢွၼ်ႇ ၶဝ်႟။ ယႃႇပေ ၵူဝ်။ ပေႃႈၸဝ်ႈ သူ မီး ဢလူဝ်ႇ ၶႂ်ႈ ပၼ် မိူင်း တီႈ သူ ဢေႃႈ။- 33ၶၢႆ ဢုၵ်ႉၸႃႇ ၶူဝ်းလဵင်း သူ ၵႃႈမီး သေလႄႈ ဢဝ် ငိုၼ်း ၼၼ်ႉ ၽေးၸွၼ်း ယိုၼ်ႈ မႅင်ႇ တီႈ ၵူၼ်းယၢၵ်ႈ ၵူၼ်းၽၢၼ် ၶဝ် တႃႉ။ သိမ်းပႅင်း ထူင်ငိုၼ်း ဢၼ် ဢမ်ႇ ၸၢင်ႈ ယွၵ်း ၸၢင်ႈ ပွင်ႇ တင်းလၢႆ ဢၼ် ဝႃႈ၊ၽၼ်ႇတႃႇ ၵၢင်ႁၢဝ် မဵဝ်း ဢၼ် ဢမ်ႇ ၸၢင်ႈ လု၊တီႈ ဢၼ် ၽူႈလၵ်ႉ ဢမ်ႇ ၸၢင်ႈ ႁွတ်ႈထိုင် လႆႈ လႄႈ ႁေႃ ဢမ်ႇ ၸၢင်ႈ ယႃႉ လႆႈ ၼၼ်ႉ တႃႉ။- 34ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ႁူဝ်ၸႂ် သူ ၸၢင်ႈ မီး ၵႃႈတီႈ ဢၼ် ၽၼ်ႇတႃႇ ဢုၵ်ႉၸႃႇ သူ မီး ၼၼ်ႉ ဢေႃႈ။ 35"ႁႂ်ႈလႆႈ တၼ်း ဝႆႉ ပုၼ်ႈ ၵႃႈ ဢၼ် တၵ်း ပေႃႇ ပဵၼ် မႃး ၸိူဝ်း ၼၼ်ႉ ၸိုင်၊ဢဝ် ၽႃႈ ႁတ်ႉဢႅဝ် ယူႇ သေလႄႈ တႆႈၽႆး ဝႆႉ တႃႉ။- 36ႁဵတ်း မိူၼ် ၸိူဝ်ႉ ၼင်ႇ လုၵ်ႈၸၢင်ႈ ၸိူဝ်း ဢၼ် မီး သတိ လႄႈ ပႂ်ႉ ပေႃႈလဵင်ႉ ၶဝ် ဢၼ် တၵ်း ပွၵ်ႈ ၶိုၼ်း မႃး သေ ၵႃႈတီႈ ပွႆး သွင်ႇ မၢင်ႇၵလႃႇ ၼၼ်ႉ၊ႁႂ်ႈလႆႈ ၽုၺ်ႇ ပၼ် ၵမ်းလဵဝ် မိူဝ်ႈ ဢၼ် မၼ်း မႃး တွႆႇ ၽၵ်းတူ ၼၼ်ႉ တႃႉ။- 37လုၵ်ႈၸၢင်ႈ ၸိူဝ်း ဢၼ် ပေႃႈလဵင်ႉ ၶဝ် ပွၵ်ႈ ၶိုၼ်း မႃး ထူပ်း ႁၼ် လွင်ႈတၢင်း ဢၼ် ၶဝ် တူင်ႉတိုၼ်ႇ ပႂ်ႉ ယူႇ ၼၼ်ႉ တေ မီး မၢင်ႇၵလႃႇ ဢေႃႈ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပေႃႈလဵင်ႉ ၶဝ် ၼၼ်ႉ တၵ်း ႁႂ်ႈ ၶဝ် ၼင်ႈ ႁိမ်း ၽိူၼ်ၶဝ်ႈ သေယဝ်ႉ၊တူဝ် မၼ်း တၵ်း ဢဝ် ၽႃႈ ႁတ်ႉဢႅဝ် သေယဝ်ႉ၊ႁဵတ်းလဵင်ႉ ႁဵတ်း လူ ၶဝ် ဢေႃႈ။- 38ၶိင်ႇတဵင်ႈၶိုၼ်း သေဢမ်ႇဝႃႈ၊ၶိင်ႇတဵင်ႈၶိုၼ်း ၸၢႆႉ သေဢမ်ႇဝႃႈ၊မိူဝ်ႈ ဢၼ် ပေႃႈလဵင်ႉ ၶဝ် ပွၵ်ႈ ၶိုၼ်း မႃး လႄႈ ထူပ်း ႁၼ် ၸိူဝ်ႉ ၼင်ႇ ၼႆ ၸိုင်၊လုၵ်ႈၸၢင်ႈ ၸိူဝ်း ၼၼ်ႉ တေ မီး မၢင်ႇၵလႃႇ ဢေႃႈ။- 39ပေႃး ၸဝ်ႈႁိူၼ်း ႁု ၽွင်းယၢမ်း ဢၼ် ၽူႈလၵ်ႉ တေ မႃး ၸိုင်၊မၼ်း တေ ပႂ်ႉ လႄႈ ႁႄႉၵင်ႈ ႁိူၼ်း မၼ်း ယူႇ ဢၼ် ဝႃႈ ၼၼ်ႉ၊သူ ႁု ယူႇ ဢေႃႈ။- 40ပိူဝ်ႈ ၼႆ လႄႈ သူ ၵေႃႈ မႄးႁႅၼ်း ဝႆႉ လႄႈ ပႂ်ႉထႃႈ ယူႇ တႃႉ။ ၵွပ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊လုၵ်ႈၵူၼ်း၊တၵ်း မႃး ၼႂ်း ၶိင်ႇၼႃႇရီႇ ဢၼ် သူ ဢမ်ႇ ထၢင်ႇ ဢမ်ႇ ထိူမ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 41ပေႇတရု၊လဝ်ႈထၢမ် တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈႁဝ်း။ ဢၼ် ၸဝ်ႈႁဝ်း ႁေႃးလၢတ်ႈ ၵႂၢမ်း ဢုပမႃႇ ၼႆႉ ပဵၼ် ပုၼ်ႈ ႁဝ်းၶႃႈ ၵူၺ်း ႁိုဝ်း။ ဢမ်ႇၼၼ် ၵေႃႈ ပဵၼ် ပုၼ်ႈ ၵူၼ်း တင်း သဵင် တင်း လူင် ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ 42ၸဝ်ႈၽြႃး ၶိုၼ်း လၢတ်ႈ လႄႈ ဝႃႈ၊ "ၽူႈ ပႂ်ႉထိင်း ဢုၵ်ႉၸႃႇ ဢၼ် မီး သဵတ်ႈၸႃႇ လႄႈ မီး ပိင်ႇၺႃႇ ၼၼ်ႉ ပဵၼ် ၵေႃႉ ၸိူဝ်ႉ ၼင်ႇ ႁိုဝ်။ မၼ်း ၼၼ်ႉ ပဵၼ် ၵေႃႉ ဢၼ် ပေႃႈလဵင်ႉ မၼ်း ယုမ်ႇ ယမ် သေယဝ်ႉ၊ယုၵ်ႉ တၢင်ႇ ဝႆႉ ၼႂ်း ဢရႃႇ ဢၼ် ပႂ်ႉထိင်း ၼႃႈႁိူၼ်း လႄႈ ၸၢင်ႈ ၽႄမႅင်ႇ ပၼ် တၢင်းၵိၼ် တီႈ လုၵ်ႈၸၢင်ႈ ၼင်ႇ ၵၼ် ၵၼ် ၼႂ်း ၶိင်ႇ ဢၼ် သၢင်ႇထုၵ်ႇ ၼၼ်ႉ ဢေႃႈ။- 43လုၵ်ႈၸၢင်ႈ ၵေႃႉ ၼၼ်ႉ မိူဝ်ႈ ဢၼ် ပေႃႈလဵင်ႉ မၼ်း ပွၵ်ႈ မႃး လႄႈ ႁုႁၼ် လွင်ႈ ဢၼ် မၼ်း မီး သဵတ်ႈၸႃႇ ႁဵတ်းၵၢၼ်ငၢၼ်း ယူႇ ၼၼ်ႉ ၸိုင်၊တေ မီး မၢင်ႇၵလႃႇ ဢေႃႈ။- 44ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ပေႃႈလဵင်ႉ မၼ်း တၵ်း ယုၵ်ႉ တၢင်ႇ လုၵ်ႈၸၢင်ႈ ၵေႃႉ ၼၼ်ႉ ဝႆႉ ၼႂ်း ဢရႃႇ ဢၼ် ပႂ်ႉထိင်း ၵႃႈၼိူဝ် ဢုၵ်ႉၸႃႇ ၶူဝ်းလဵင်း မၼ်း ၵႃႈမီး တင်းသဵင်ႈတင်းလူင် ဢေႃႈ။- 45ၵူၺ်းၵႃႈ၊သင် ဝႃႈ လုၵ်ႈၸၢင်ႈ ၼၼ်ႉ လၢတ်ႈ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ပေႃႈလဵင်ႉ ၵဝ် တေ ၼၢၼ်း မႃး ယူႇ၊' ဝႃႈ ၼင်ႇ ၼႆ သေယဝ်ႉ၊လုၵ်ႈၸၢင်ႈ ၸဵမ် ယိင်း ၸဵမ် ၸၢႆး ၼင်ႇ ၵၼ် ၵၼ် ပေႃႉ ယႅၼ်ႉ ၵၼ် ယူႇ၊ၵိၼ် ယူႇ သူတ်ႉ ယူႇ လႄႈ မဝ်းလဝ်ႈ ယူႇ ၸိုင်၊- 46မိူဝ်ႈ ဢၼ် ပေႃႈလဵင်ႉ မၼ်း ပွၵ်ႈ မႃး ၼႂ်း ဝၼ်း ဢၼ် မၼ်း ဢမ်ႇ ထၢင်ႇ ဢမ်ႇ ထိူမ်၊ၼႂ်း ၶိင်ႇၼႃႇရီႇ ဢၼ် မၼ်း ဢမ်ႇ ႁု ၼၼ်ႉ လႄႈ တၵ်း တႅပ်း လုၵ်ႈၸၢင်ႈ ၼၼ်ႉ ပဵၼ် ပွတ်း ပဵၼ် ပိတ်း သေယဝ်ႉ၊ဢဝ် မၼ်း ဝႆႉ လူၺ်ႈ ၵၼ် တင်း ၶဝ် ၸိူဝ်း ဢၼ် ဢမ်ႇ မီး သဵတ်ႈၸႃႇ ၼၼ်ႉ ဢေႃႈ။ 47"လုၵ်ႈၸၢင်ႈ ဢၼ် ႁု ဢလူဝ်ႇ ပေႃႈလဵင်ႉ မၼ်း ယူႇ သေလႄႈ ယင်း ဢမ်ႇ မႄးႁႅၼ်း တူဝ်ၸဝ်ႈၵဝ်ႇ ယဝ်ႉ၊ဢမ်ႇ ႁဵတ်း ၸွမ်း ဢလူဝ်ႇ ပေႃႈလဵင်ႉ မၼ်း ၼၼ်ႉ ၸိုင်၊တၵ်း လႆႈ ၶၢမ်ႇတၢမ်ႇ ဢၼ် ပေႃႉ ယႅၼ်ႉ ႁႅင်း ၼႃႇ ဢေႃႈ။- 48ၵူၺ်းၵႃႈ၊လုၵ်ႈၸၢင်ႈ ဢၼ် ဢမ်ႇ ႁု ဢလူဝ်ႇ ပေႃႈလဵင်ႉ မၼ်း လႄႈ ႁဵတ်း မႅၼ်ႈ ဢၼ် ထိူၵ်ႈ ၶၢမ်ႇတၢမ်ႇ ၶွၼ်ႉ ၼၼ်ႉ ၸမ်ႉ၊တၵ်း လႆႈ ၶၢမ်ႇတၢမ်ႇ ဢၼ် ပေႃႉ ယႅၼ်ႉ ၵေႇ ၵေႇ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် လႆႈ ၶၢမ်ႇ ဢဝ် ၵျေးၸူး ၼမ် ၼမ် ၼၼ်ႉ ၵေႃႉ ၼၼ်ႉ လူဝ်ႇ လႆႈ တႅၼ်း ၶိုၼ်း ၼမ် ၼမ် ဢေႃႈ။ ၽူႈလႂ် သေဢမ်ႇဝႃႈ၊တီႈ ၵေႃႉ ဢၼ် လႆႈ ဢဝ် ဢုၵ်ႉၸႃႇ ဢၢပ်ႈ ဝႆႉ ၼမ် ၼမ် ၼၼ်ႉ တေ လႆႈ ယွၼ်း ဢဝ် ၶိုၼ်း တီႈ ၵေႃႉ ၼၼ်ႉ ၼမ် ၼမ် ဢေႃႈ။ 49"ၵဝ် မႃး ႁႂ်ႈ ၽႆး လႆႈ မႆႈ လေႃးၵႃႉ ၼႆႉ ဢေႃႈ။ ၵဝ် ၶႂ်ႈႁႂ်ႈ ၽႆး လုၵ်ႉ ၶိုၼ်ႈ ယဝ်ႉ ဢေႃႈ။- 50ၵဝ် တၵ်း လႆႈ ၶၢမ်ႇ တူၵ်း ၸူမ် ၼႂ်း တုၵ်ႉၶႃႉ ၶၢၼ်ၸႂ် ၸိူဝ်ႉ ၼင်ႇ ၵူၼ်း လႆႈ ၶၢမ်ႇ တူၵ်း ၸူမ် ၼႂ်း တၢင်း ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ ၸူဝ်ႈ ဢၼ် ၵဝ် ဢမ်ႇ ပႆႇ ၶၢမ်ႇ ၼၼ်ႉ ၵဝ် မီး တၢင်း ဢၼ် ၵိၼ်းၸႂ် ၼႃႇ ဢေႃႈ။- 51သူ ထၢင်ႇ ၵဝ် မႃး ႁႂ်ႈလႆႈ ပၼ် တၢင်းၼိမ် တီႈ လိၼ်မိူင်း ၼႆႉ ႁိုဝ်း။ ၵဝ် ဝႃႈ၊ဢမ်ႇၸႂ်ႈ တၢင်းၼိမ်၊ယဵင်ႈၶႅၼ်း တေ ပဵၼ် လွင်ႈ ၽၢတ်ႇၽႄ ၵၼ် ဢေႃႈ။- 52ၸႃႉၸဵမ် တေႃႈလဵဝ် ၼႆႉ လႄႈ ၼႂ်း ၼႃႈႁိူၼ်း ဢၼ် မီး ၵူၼ်းႁိူၼ်း ႁႃႈ ၵေႃႉ ၼၼ်ႉ၊တၵ်း ၽၢတ်ႇၽႄ ၵၼ် လႄႈ သၢမ် ၵေႃႉ တေ ၶတ်းၵၼ် တင်း သွင် ၵေႃႉ၊သွင် ၵေႃႉ တေ ၶတ်းၵၼ် တင်း သၢမ် ၵေႃႉ ၼၼ်ႉ ဢေႃႈ။- 53ၶဝ် တၵ်း ၽၢတ်ႇၽႄ ၵၼ် လႄႈ၊ပေႃႈ တေ ႁဵတ်း ၶတ်း လုၵ်ႈၸၢႆး၊လုၵ်ႈၸၢႆး တေ ႁဵတ်း ၶတ်း ပေႃႈ၊မႄႈ တေ ႁဵတ်း ၶတ်း လုၵ်ႈယိင်း၊လုၵ်ႈယိင်း တေ ႁဵတ်း ၶတ်း မႄႈ၊မႄႈဢွၵ်ႇၼၢႆး တေ ႁဵတ်း ၶတ်း လုၵ်ႈပႂ်ႉ၊လုၵ်ႈပႂ်ႉ တေ ႁဵတ်း ၶတ်း မႄႈဢွၵ်ႇၼၢႆး ဢေႃႈ၊" ဝႃႈ ၼင်ႇ ၼႆ ဢေႃႈ။ 54ၸဝ်ႈ ယေႇသု၊သမ်ႉ လၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ "မိူဝ်ႈ ဢၼ် သူ ႁၼ် မွၵ်ႇၵုမ်ႈ ၵၢမ်ႈ မႃး ၽၢႆႇ တၢင်း ၼႃႈ ဝၼ်း တူၵ်း ၸိုင်၊မိူဝ်ႈ ၼၼ်ႉ ၵမ်းလဵဝ် သူ ၸၢင်ႈ လၢတ်ႈ တီႈ ၵၼ် လႄႈ ဝႃႈ၊ 'ၽူၼ် တေ တူၵ်း ယဝ်ႉ၊' ဝႃႈၼႆ လႄႈ၊ၵႃႈ ၼင်ႇ ဢၼ် သူ ဝႃႈ ၼၼ်ႉ ၽူၼ်တူၵ်း မႃး တႄႉ ဢေႃႈ။- 55မိူဝ်ႈ ဢၼ် သူ ႁု လူမ်း တၢင်းၸၢၼ်း ၽတ်ႉ ထူဝ်း မႃး ၸိုင်၊သူ ၸၢင်ႈ ဝႃႈ၊ 'လႅတ်ႇ တေ မႆႈ ၼႃႇ ယဝ်ႉ၊' ဝႃႈၼႆ လႄႈ ၵႃႈ ဢၼ် သူ ဝႃႈ ၼၼ်ႉ လႅတ်ႇမႆႈ မႃး တႄႉ ဢေႃႈ။- 56ၵူၼ်း ၼႃႈသိုဝ်ႈၸႂ်ၵူတ်ႉ ၸိူဝ်း ၼႆႉ႟။ သူ ၸၢင်ႈ တူၺ်း ၼႃႈလိၼ် ၼႃႈၽႃႉ လႄႈ ၸၢင်ႈ ႁု လွင်ႈ ဢၼ် တေ ပဵၼ် မႃး ၸိူဝ်ႉ ၼင်ႇ ႁိုဝ် ၼၼ်ႉ ယဝ်ႉ။ ႁဵတ်းသင် လႄႈ သူ ဢမ်ႇ ၸၢင်ႈ ႁုႁၼ် လွင်ႈ ၵၢပ်ႈ ၵႃႇလႃႉ ၶိင်ႇ တေႃႈလဵဝ် ၼႆႉ ၼင်ႇ ႁိုဝ်။ 57"ၵွပ်ႈပိူဝ်ႈ ၸိူဝ်ႉႁိုဝ် လႄႈ သူ ဢမ်ႇ တႅပ်းတတ်း တူဝ်ၸဝ်ႈၵဝ်ႇ ႁႂ်ႈလႆႈ ႁဵတ်း ဢၼ် သိုဝ်ႈ ဢၼ် တေႃႇ ၼင်ႇ ႁိုဝ်။- 58ပေႃး သေၵေႃႉသေၵူၼ်း ႁဵတ်း ဢမု မႂ်း လႄႈ ဢွၼ် မႂ်း ၵႂႃႇ တီႈ လုမ်း ၸိုင်၊ၵျူဝ်းၸႃး ႁဵတ်း ႁႂ်ႈ ဢမု သူ သွင် ၵေႃႉ ၼၼ်ႉ ပျေႇ ၵၼ် ၵႃႈတီႈ ၵၢင်တၢင်း တႃႉ။ ပေႃး ဢမ်ႇၼၼ် ၵေႃႉ ၼၼ်ႉ တၵ်း တိုတ်ႉၸၼ် မႂ်း ၵႂႃႇ ၶိုၼ်ႈ လုမ်း လႄႈ ၶုၼ်လုမ်း ၼၼ်ႉ တၵ်း ဢဝ် မႂ်း ဢၢပ်ႈပၼ် ၼႂ်း မိုဝ်း ၵူၼ်းသိုၵ်း သေလႄႈ ၵူၼ်း သိုၵ်းႁၢၼ် ၼၼ်ႉ တၵ်း ဢဝ် မႂ်း ၶင် ဝႆႉ ၵႃႈၼႂ်း ၶွၵ်ႈ ဢေႃႈ။- 59ၵဝ် ဝႃႈ တီႈ မႂ်း ၸမ်ႉ၊ၸူဝ်ႈ ဢၼ် မႂ်း ဢမ်ႇ ပႆႇ တႅၼ်း ငိုၼ်း တင်းသဵင်ႈတင်းလူင် မူတ်း ၸိုင်၊မႂ်း တၵ်း ဢမ်ႇ လႆႈ ဢွၵ်ႇ ၶွၵ်ႈ မႃး၊" ဝႃႈ ၼင်ႇ ၼႆ ဢေႃႈ။


c: text/html

text: 1မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း ၵိူင်း ၸတ်ႉတုၵႄး၊ၵမ်ႈၽွင်ႈ မႃး တီႈ ၸဝ်ႈ ယေႇသု၊ႁႂ်ႈလႆႈ ၸၢမ်းတူၺ်းယႃႉယုၵ်ႉ မၼ်းၸဝ်ႈ လႄႈ ယွၼ်း ႁႂ်ႈ မၼ်းၸဝ်ႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၵၢင်ႁၢဝ်၊လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ မႃး ၼၼ်ႉ ဢေႃႈ။- 2ၵူၺ်းၵႃႈ၊ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၶိင်ႇ ႁူဝ်ၶမ်ႈ ၼၼ်ႉ သူ ၸၢင်ႈ တူၺ်း ၼႃႈ ၽႃႉၵၢင်ႁၢဝ် လႄႈ ဝႃႈ၊ 'ပိူဝ်ႈ ဢၼ် ၼႃႈ ၽႃႉၵၢင်ႁၢဝ် လႅင် ၶွင် ဝႆႉ လႄႈ ၽႃႉ တၵ်း ပၢင်ႇ လႅင်း သႂ် ဢေႃႈ၊' ဝႃႈ ၼင်ႇ ၼႆ ဢေႃႈ။- 3ၶိင်ႇ ႁူဝ်ၼႂ် ၸမ်ႉ၊ 'ပိူဝ်ႈ ဢၼ် ၼႃႈ ၽႃႉၵၢင်ႁၢဝ် လႅင်ၵမ်ႇ ဝႆႉ လႄႈ ၽူၼ် လူင် လူမ်းလူင် တၵ်း မႃး ဢေႃႈ၊' ဝႃႈၼႆ သူ ၸၢင်ႈ တူၺ်း ၼႃႈ ၽႃႉၵၢင်ႁၢဝ် လႄႈ ႁု ဢေႃႈ။ ၵူၺ်းၵႃႈ၊ဢတိၵ်ႈ ၼိမိၵ်ႈ ၼၼ်ႉ သူ တိုၼ်း ဢမ်ႇ ၸၢင်ႈ တူၺ်း လႄႈ ႁု လႆႈ။- 4ၵူၼ်း ၸူဝ်ႈပၢၼ် ၼႆႉ ၸိူဝ်း ဢၼ် ႁၢႆႉမိူၵ်ႈ လႄႈ ဢမ်ႇ မီး သိၼ် ထမ်း ၸိူဝ်ႉ ၼင်ႇ သူ ၼႆႉ၊ယွၼ်း တူၺ်း ၼိမိၵ်ႈ လၢၵ်ႈၶၼႃႇ ဝႃႈၼႆ၊လိူဝ် သေ ၼိမိၵ်ႈ လၢၵ်ႈၶၼႃႇ သြႃႇ ယူဝ်းၼႃႉ၊ၼၼ်ႉ၊ တၵ်း ဢမ်ႇ ႁဵတ်း ၼႄ လၢၵ်ႈၶၼႃႇ တၢင်ႇၸိူဝ်ႉ တၢင်ႇ မဵဝ်း ၵူၺ်း၊" ဝႃႈ ၼင်ႇ ၼႆ သေယဝ်ႉ၊မၼ်းၸဝ်ႈ ၽၢတ်ႇ ဢွၵ်ႇ ၶဝ် လႄႈ ၵႂႃႇ တၢင်ႇတီႈ တၢင်ႇ လႅၼ် သေ ဢေႃႈ။ 5မိူဝ်ႈ ဢၼ် တပႄးၸဝ်ႈ ၸိူဝ်း ၼၼ်ႉ ၶၢမ်ႈ ႁွတ်ႈ ၽင်ႇ ၽၢႆႇပုၼ်ႉ ၼွင် ၸိုင်၊ၶဝ် လိုမ်း ပႃး ၶဝ်ႈမုၼ်း ၵႂႃႇ ဢေႃႈ။- 6ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ႁဵတ်း သတိ လႄႈ ဝႄႈ ပႅတ်ႈ ၸိူဝ်ႉပႅင်ႈ ၵိူင်း ၽႃႇရိသႄး၊ၶဝ် ဢိၵ်ႇတင်း ၵိူင်း ၸတ်ႉတုၵႄး၊တင်းလၢႆ တႃႉ၊" ဝႃႈ ၼင်ႇ ၼႆ ဢေႃႈ။ 7ၶဝ် ၵေႃႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တွင်ႈထၢမ် ၵၼ် လႄႈ ဝႃႈ၊ "ႁဝ်း လိုမ်း ပႃး ၶဝ်ႈမုၼ်း မႃး လႄႈ မၼ်းၸဝ်ႈ ၸင်ႇ ဝႃႈ ၸိူဝ်ႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ႁု လွင်ႈ ဢၼ် ၶဝ် လၢတ်ႈၸႃ ၵၼ် ၼၼ်ႉ လႄႈ လၢတ်ႈ ဝႃႈ၊ "သူ ၸိူဝ်း ဢၼ် တၢင်းယုမ်ႇမၢတ်ႈ ၵေႇ ၼႆႉ႟။ ႁဵတ်းသင် လႄႈ သူ ၼင်ႇ ၵၼ် ၵၼ် တွပ်ႇထဵင် ၵၼ် လွင်ႈ လိုမ်း ပႃး ၶဝ်ႈမုၼ်း မႃး ၼၼ်ႉ ၸိူဝ်ႉ ၼင်ႇ ႁိုဝ်။- 9သူ ယင်း ဢမ်ႇ ပႆႇ ႁု ထွမ်ႇ ပွင်ႇလႅင်း ၵွၼ်ႇ ႁိုဝ်း။ ၶဝ်ႈမုၼ်း ႁႃႈ ႁူၺ်ႇ ဝိတ်း လဵင်ႉ ၵူၼ်း ႁႃႈ ႁဵင် ၵေႃႉ ယဝ်ႉ၊ဢမ်ႇ ၶုၵ်းၸႂ်လႆႈ ႁိုဝ်း။ ဢၼ် ၵိၼ် ၵိုတ်း ၵိၼ် လိူဝ် လႆႈ လၢႆ ပဵတ်ႈ ၼၼ်ႉ။- 10သမ်ႉ ဢဝ် ၶဝ်ႈမုၼ်း ၸဵတ်း ႁူၺ်ႇ လဵင်ႉလူ ၵူၼ်း သီႇ ႁဵင် သေယဝ်ႉ၊ သမ်ႉ ၵိုတ်း လိူဝ် ထႅင်ႈ လၢႆ ပဵတ်ႈ ၼၼ်ႉ ဢမ်ႇ တွင်း ႁိုဝ်း။- 11ႁဵတ်းသင် လႄႈ သူ ဢမ်ႇ ႁု ပွင်ႇလွင်ႈ ဢၼ် ၵဝ် လၢတ်ႈ ၼႆႉ၊ဢမ်ႇၸႂ်ႈ လၢတ်ႈ လွင်ႈ ၶဝ်ႈမုၼ်း ၼၼ်ႉ ၵူၺ်း။ လၢတ်ႈ လွင်ႈ ႁႂ်ႈ ဝႄႈ ပႅတ်ႈ ၸိူဝ်ႉပႅင်ႈ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း ၵိူင်း ၸတ်ႉတုၵႄး၊တင်းလၢႆ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ၊တပႄးၸဝ်ႈ တင်းလၢႆ ၸင်ႇ ႁု ထွမ်ႇ လွင်ႈ ဢၼ် မၼ်းၸဝ်ႈ လၢတ်ႈ ၼႆႉ၊ဢမ်ႇၸႂ်ႈ လွင်ႈ ၸိူဝ်ႉပႅင်ႈ ဢၼ် သႂ်ႇ ၶဝ်ႈမုၼ်း ၼၼ်ႉ လႄႈ၊ ၶႂ်ႈဝႃႈ ႁႂ်ႈ ၶဝ် ဝႄႈ ပႅတ်ႈ တၢင်း ဢၼ် ၵူၼ်း ၵိူင်း ၽႃႇရိသႄး၊ၶဝ် ဢိၵ်ႇတင်း ၵိူင်း ၸတ်ႉတုၵႄး၊ၶဝ် သင်ႇ သွၼ် ၼၼ်ႉ ဢေႃႈ။ 13ၸဝ်ႈ ယေႇသု၊ႁွတ်ႈ ၽႅဝ် ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဝဵင်း ၵေႇသရိၽိလိပ်ႉပိ၊ပုၼ်ႉ လႄႈ၊တီႈ ၼၼ်ႈ မၼ်းၸဝ်ႈ ထၢမ် တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ပိူၼ်ႈ ဝႃႈ၊ လုၵ်ႈၵူၼ်း၊ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 14ၶဝ် ၶိုၼ်း လၢတ်ႈ လႄႈ ဝႃႈ၊ "ၵမ်ႈၽွင်ႈ ဝႃႈ၊ပဵၼ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ဢေႃႈ။ ၵမ်ႈၽွင်ႈ ဝႃႈ၊ပဵၼ် ဢေးလိယႃႉ၊ၵမ်ႈၽွင်ႈ ဝႃႈ၊ ပဵၼ် ယေႇရမိ၊ဢမ်ႇၼၼ် ပဵၼ် ပရေႃးၽႅတ်ႈ သေ ပႃး ပႃး ဢေႃႈ၊ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 15မၼ်းၸဝ်ႈ သမ်ႉ ထၢမ် ၶဝ် လႄႈ ဝႃႈ၊ "သူ ၸမ်ႉ၊လၢတ်ႈ လူး၊ ၵဝ် ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ။ 16သိမုၼ်ႇ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "သိမုၼ်ႇ၊လုၵ်ႈၸၢႆး ယူဝ်းၼႃႉ၊႟။ မႂ်း မီး မၢင်ႇၵလႃႇ ဢေႃႈ။ လွင်ႈတၢင်း ၼႆႉ ၵူၼ်း ၽုၺ်ႇၼႄ ပၼ် မႂ်း ဢမ်ႇၸႂ်ႈ။ ပေႃႈၸဝ်ႈ ၵဝ် ဢၼ် ယူႇ ၵႃႈၼိူဝ် ၽုင်ႇၵၢင်ႁၢဝ် ၼၼ်ႉ ၽုၺ်ႇၼႄ ဢေႃႈ။- 18ၵဝ် သမ်ႉ ဝႃႈ တီႈ မႂ်း ထႅင်ႈ ၸမ်ႉ၊မႂ်း ပဵၼ် ပေႇတရု၊ဢၼ် ပွင်ႇဝႃႈ မၢၵ်ႇႁိၼ် ဢေႃႈ။ ၵႃႈၼိူဝ် မၢၵ်ႇႁိၼ် ၼႆႉ ၵဝ် တၵ်း တႄႇတင်ႈ ၸိူဝ်းၸဝ်ႈ ၵဝ်၊ဢၼ် တၼ်းၶူဝ်း ၶုၼ် တၢႆ ဢမ်ႇ ပႄႉ ဢမ်ႇ ၼႅင်ႇ လႆႈ ၼၼ်ႉ ဢေႃႈ။- 19ၵဝ် တၵ်း ပၼ် သေႃး မိူင်းၵၢင်ႁၢဝ် ၼၼ်ႉ ၵႃႈတီႈ မႂ်း ဢေႃႈ။ ၵႃႈ ဢၼ် မႂ်း မတ်ႉၽုၵ်ႇ ဝႆႉ ၵႃႈၼိူဝ် လိၼ်မိူင်း ၼႆႉ ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် မတ်ႉၽုၵ်ႇ ဝႆႉ ၵႃႈၼိူဝ် မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ။ ၵႃႈ ဢၼ် မႂ်း ပွႆႇလွတ်ႈ ၵႃႈၼိူဝ် လိၼ်မိူင်း ၼႆႉ ၼၼ်ႉ၊တၵ်း လႆႈ ပွႆႇလွတ်ႈ ၵႃႈၼိူဝ် မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 20မၼ်းၸဝ်ႈ ပိင်းၺၢပ်ႈ တီႈ တပႄးၸဝ်ႈ တင်းလၢႆ ၼင်ႇ ႁိုဝ် ၶဝ် တၵ်း တေ ဢမ်ႇ မွၵ်ႇလၢတ်ႈ တီႈ ၽူႈလႂ်၊လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။ 21ၸႃႉၸဵမ် မိူဝ်ႈ ၼၼ်ႉ လႄႈ ၸဝ်ႈ ယေႇသု၊ႁေႃးလၢတ်ႈ လႅင်း လႅင်း တီႈ တပႄးၸဝ်ႈ တင်းလၢႆ လႄႈ ဝႃႈ၊ "ၵဝ် တၵ်း လႆႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊လႄႈ၊တၵ်း လႆႈ ၶၢမ်ႇ တၢင်း ဢၼ် ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ်၊ယဵၸ်ႈပရေႃးႁဵၵ်ႈ လူင် ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် တင်းလၢႆ၊ၼိၵ်ႈၸၢၵ်ႈ ငႅၼ်းသႄး ၵူၺ်းဢမ်ႇၵႃး၊ တၵ်း လႆႈ ၶၢမ်ႇ တၢင်း ဢၼ် ၶဝ် ဢဝ်တၢႆ လႄႈ၊ၼႂ်း မိူဝ်ႈ ဢၼ် ထူၼ်ႈ ထိုင် သၢမ် ဝၼ်း တၵ်း လႆႈ လုၵ်ႉ ၶိုၼ်းလိပ်း မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ၼၼ်ႉ၊ ပေႇတရု၊ႁွင်ႉ ဢဝ် ၸဝ်ႈ ယေႇသု၊ဢွၵ်ႇ ပၢင် ၶဝ် ၵႂႃႇ သေယဝ်ႉ၊လဝ်ႈလၢတ်ႈ ၵႂၢမ်း ၼၵ်း ၼၵ်း လႄႈ ဝႃႈ၊ "ၸဝ်ႈႁဝ်း။ ႁႂ်ႈ ၽြႃးပဵၼ်ၸဝ်ႈ ႁႄ ၵင်ႈ သေၵမ်း။ လွင်ႈတၢင်း ဢၼ် ၸဝ်ႈႁဝ်း လၢတ်ႈ မႃး ၼႆႉ ယႃႇပေ ႁႂ်ႈ ပဵၼ် မႃး တီႈ ၸဝ်ႈႁဝ်း သေၵမ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ ဝၢႆႇၼႃႈ ၸူး သေလႄႈ လၢတ်ႈ ဝႃႈ၊ "မႃႇၼၢတ်ႈ႟၊ဢွၵ်ႇ သေ ၵႃႈတီႈ ၵဝ် ၼႆႉ ၵႂႃႇ တႃႉ။ မႂ်း ပဵၼ် တၢင်း ဢၼ် ႁႂ်ႈ ၵဝ် ၶီႈလိုတ်း လႄႈ လူမ်ႉ ဢေႃႈ။ ဢၼ် မႂ်း ၶႆႈၸႂ်ဝူၼ်ႉၸႂ် ၼႆႉ ပဵၼ် ၺၢၼ်ႇ ၵူၼ်း ၵူၺ်း လႄႈ ဢမ်ႇၸႂ်ႈ ၺၢၼ်ႇ ၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 24မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ပေႃး ၵေႃႉ ၼၼ်ႉ ၶႂ်ႈ ၸွမ်း ပႃႈလင် ၵဝ် ၸိုင်၊မၼ်း တၵ်း လႆႈ ပႄႇပႅတ်ႈ တူဝ်ၸဝ်ႈၵဝ်ႇ သေယဝ်ႉ၊မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ပႃႈလင် ၵဝ် ဢေႃႈ။- 25လွင်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ တၵ်း သုမ်း ဢသၢၵ်ႈ လႄႈ၊ ၵေႃႉ ဢၼ် ၶၢမ်ႇ သုမ်း ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵဝ် ၼၼ်ႉ၊ ၵေႃႉ ၼၼ်ႉ တၵ်း လႆႈ ထူပ်း ဢသၢၵ်ႈ ဢေႃႈ။- 26သင် ဝႃႈ၊သေၵေႃႉသေၵူၼ်း လႆႈ ပိူင်ႇ လေႃးၵႃႉ တင်းမူတ်း လႄႈ သမ်ႉ လႆႈ သုမ်း ၸႂ်ဝိၺိၺ်ႇ တူဝ်ၸဝ်ႈၵဝ်ႇ ၸိုင်၊တၵ်း မီး ဢၵျူဝ်း ၵႃႈသင်။ တၵ်း ဢဝ် ဢုၵ်ႉၸႃႇ ဢၼ် လႂ် ၶိုၼ်း လႅၵ်ႈ ဢဝ် ၸႂ်ဝိၺိၺ်ႇ တူဝ်ၸဝ်ႈၵဝ်ႇ ၼၼ်ႉ လႆႈ။- 27လုၵ်ႈၵူၼ်း၊တၵ်း ပႃး တင်း ၽုင်း ဢႃႇၼုၽေႃႇ ပေႃႈၸဝ်ႈ သေယဝ်ႉ၊ႁွတ်ႈမႃး လူၺ်ႈ ၵၼ် တင်း တမၢၼ်ႇၵၢင်ႁၢဝ် ၸဝ်ႈ တင်းလၢႆ၊တႅၼ်း ပၼ် ၵႃႈတီႈ ၵူႈၵေႃႉၵူႈၵူၼ်း ႁင်း ၽႂ် ႁင်း မၼ်း ၸွမ်းၼင်ႇ တၢင်းႁဵတ်း တၢင်း သၢင်ႈ ႁင်း ၽႂ် ႁင်း မၼ်း ၼၼ်ႉ ဢေႃႈ။- 28ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊သူ ၸိူဝ်း ဢၼ် ၸုၵ်း ယူႇ ၵႃႈတီႈ ၼႆႈ ၵမ်ႈၽွင်ႈ၊ၸူဝ်ႈ ဢၼ် ယင်း ဢမ်ႇ ပႆႇ လႆႈ ႁၼ် ၸဝ်ႈ လုၵ်ႈၵူၼ်း၊ပႃး တင်း တၼ်းၶူဝ်း ဢႃႇၼုၽေႃႇ သေလႄႈ မႃး ၼၼ်ႉ ၸိုင်၊တၵ်း တေ ဢမ်ႇ ပႆႇ တၢႆ၊" ဝႃႈ ၼင်ႇ ၼႆ ဢေႃႈ။

robotstxt: allowed

filter: keep


text: 1ႁဝ်း တႅမ်ႈ ထိုင် သူ လွင်ႈ ၼုၵ်ႈၵပၢတ်ႈ တြႃး ၸဝ်ႈ ဢၼ် ဢသၢၵ်ႈလိပ်း ယူႇ လႄႈ မီး ယူႇ၊ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ ဢေႃႈ။ တြႃး ၸဝ်ႈ ၼၼ်ႉ တူဝ် ႁဝ်း လႆႈ ငိၼ်း၊မၢၵ်ႇတႃ တူဝ် ႁဝ်း လႆႈ ႁၼ်၊တူဝ် ႁဝ်း လႆႈ လူ လႆႈ တူၺ်း ယဝ်ႉ လႄႈ မိုဝ်း ႁဝ်း လႆႈ ယိပ်း လႆႈ ၵမ် တႄႉတႄႉ ယဝ်ႉ ဢေႃႈ။- 2ဢသၢၵ်ႈ ၼၼ်ႉ၊ပဵၼ် တူဝ် ပဵၼ် ႁၢင်ႈ မႃး ယဝ်ႉ လႄႈ ႁဝ်း လႆႈ ႁၼ် ယဝ်ႉ ဢေႃႈ။ ႁဝ်း ၸင်ႇ ၶၢမ်ႇသၢၵ်ႈသေႇ လွင်ႈ ဢသၢၵ်ႈ ထႃႇဝရႃႉ၊ဢၼ် မီး လူၺ်ႈ ပေႃႈၸဝ်ႈ လႄႈ ၽုၺ်ႇဢွၵ်ႇ မွၵ်ႇ ပၼ် တီႈ ႁဝ်း လႆႈ ႁု လႄႈ ၼႄပျႃး တီႈ သူ ၼၼ်ႉ ဢေႃႈ။- 3ၵႃႈ ဢၼ် ႁဝ်း လႆႈ ႁၼ်၊ဢိၵ်ႇတင်း ၵႃႈ ဢၼ် ႁဝ်း လႆႈ ငိၼ်း ယဝ်ႉ ၸိူဝ်း ၼၼ်ႉ ၵေႃႈ ႁဝ်း မွၵ်ႇလၢတ်ႈ သူ ႁႂ်ႈ သူ လႆႈ သိူၵ်ႈသမ်ႇ ၸမ်ၸႂ် ၵၼ် တင်း ႁဝ်း၊ၼႂ်း တၢင်း ဢၼ် ႁဝ်း လႆႈ ဢွၼ်ၵၼ် သိူၵ်ႈသမ်ႇ ၸမ်ၸႂ် ၵၼ် တင်း ပေႃႈၸဝ်ႈ၊ဢိၵ်ႇတင်း လုၵ်ႈ မၼ်းၸဝ်ႈ၊ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 4ႁဝ်း တႅမ်ႈ လွင်ႈတၢင်း ၸိူဝ်း ၼႆႉ ပၼ် သူ ႁႂ်ႈ တၢင်း ဢၼ် သူ သိူဝ်းပျေႃႇ ၼၼ်ႉ လႆႈ ပျေႉၸုမ်ႇ ဢေႃႈ။ 5တြႃး သဵင် ၶၢဝ်ႇ ဢၼ် ႁဝ်း လႆႈ ငိၼ်း ၵႃႈတီႈ လုၵ်ႈၸဝ်ႈ သေယဝ်ႉ၊မွၵ်ႇလၢတ်ႈ သူ လႄႈ ဝႃႈ ၸမ်ႉ၊ၽြႃးပဵၼ်ၸဝ်ႈ ပဵၼ် ဢၼ်လႅင်း ဢေႃႈ။ တၢင်း ဢၼ် လပ်းသိင်ႇ ဢမ်ႇ မီး ၵႃႈၼႂ်း မၼ်းၸဝ်ႈ လႃးလႃး။- 6ပိူဝ်ႈ ၼႆ လႄႈ ပေႃး ႁဝ်း ဝႃႈ၊ႁဝ်း သိူၵ်ႈသမ်ႇ လႄႈ ၸမ်ၸႂ် ၵၼ် တင်း မၼ်းၸဝ်ႈ ဢေႃႈ၊ဝႃႈၼႆ လႄႈ ႁဝ်း သမ်ႉ ၵမ်ၵျၢင်ႉ ၵႃႈၼႂ်း ဢၼ် လပ်းသိင်ႇ ယူႇ ၵူၺ်း ၸိုင်၊ပဵၼ် ဢၼ် ႁဝ်း ပႅတ်ႉလႅၼ် ယူႇ လႄႈ ပဵၼ် ဢၼ် ႁဝ်း ဢမ်ႇ ၵမ်ၵျၢင်ႉ ၸွမ်း သဵတ်ႈၸႃႇ တြႃး ဢေႃႈ။- 7ၵူၺ်းၵႃႈ၊ပေႃး ႁဝ်း ၵမ်ၵျၢင်ႉ ၼႂ်း ဢၼ်လႅင်း မိူၼ် ၸိူဝ်ႉ ၼင်ႇ ဢၼ် မၼ်းၸဝ်ႈ မီး ၼႂ်း ဢၼ်လႅင်း ယူႇ ၼၼ်ႉ ၸိုင်၊ႁဝ်း မီး တၢင်း ဢၼ် မိုတ်ႈၵိုဝ်း ထုၵ်ႇမေႃ ၵၼ် လႄႈ လိူတ်ႈ ၸဝ်ႈ ယေႇသု၊လုၵ်ႈၽြႃးပဵၼ်ၸဝ်ႈ ၼၼ်ႉ သုၵ်ႈ ပွတ်ႈ ဢပျတ်ႈ ႁဝ်း ၵႃႈမီး တင်းသဵင်ႈတင်းလူင် ဢေႃႈ။ 8ပေႃး ႁဝ်း ဝႃႈ၊ႁဝ်း ဢမ်ႇ မီး ဢပျတ်ႈ ဝႃႈၼႆ ၸိုင်၊ပဵၼ် တၢင်း ဢၼ် ႁဝ်း ပႅတ်ႉလႅၼ် တူဝ်ၸဝ်ႈၵဝ်ႇ လႄႈ သဵတ်ႈၸႃႇ တြႃး ၵေႃႈ ဢမ်ႇ မီး ၵႃႈၼႂ်း ႁဝ်း ဢေႃႈ။- 9ၵူၺ်းၵႃႈ၊ပေႃး ႁဝ်း ၽုၺ်ႇဢွၵ်ႇ ဢပျတ်ႈ ႁဝ်း ၵႃႈမီး လႄႈ ဝုၼ်ႇ ၶၢမ်ႇ တွင်းပၢၼ်ႇ ၸိုင်၊ၸွမ်းၼင်ႇ ဢၼ် မၼ်းၸဝ်ႈ မီး သဵတ်ႈၸႃႇ လႄႈ တၵ်း တႅပ်းတတ်း ၸွမ်းၼင်ႇ တြႃး ၼၼ်ႉ၊မၼ်းၸဝ်ႈ တၵ်း ပွႆႇ ၶႂၢင်း ပၼ် ဢပျတ်ႈ ႁဝ်း ၵႃႈမီး သေယဝ်ႉ၊ပႄႇ ၽဵဝ်ႈ ပႅတ်ႈ ဢၼ် ႁဝ်း ႁဵတ်း ၽိတ်း တင်းမူတ်း ၼၼ်ႉ ဢေႃႈ။- 10ပေႃး ႁဝ်း ဝႃႈ၊ႁဝ်း ဢမ်ႇ မီး ဢပျတ်ႈ သေ ဢိတ်း ဝႃႈၼႆ ၸိုင်၊မိူၼ် ၵၼ် တင်း ႁဝ်း ႁဵတ်း ႁႂ်ႈ ၽြႃးပဵၼ်ၸဝ်ႈ ႁဝ်း ပဵၼ် ၽြႃး ဢၼ် လၢတ်ႈ ၵႂၢမ်း မုသႃႇ လႄႈ ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ မီး ၵႃႈၼႂ်း ႁဝ်း ဢေႃႈ။


text: 1ၵဝ် ပေႃးလု၊ၵေႃႉ ပဵၼ် တမၢၼ်ႇၸဝ်ႈ၊ဢၼ် ဢမ်ႇၸႂ်ႈ ၵူၼ်း ၶၢၼ်း လႄႈ ပဵၼ် မႃး၊ဢမ်ႇၼၼ် တၢင်တူဝ် ၵူၼ်း သေလႄႈ ၶၢၼ်း ဝႆႉ ၵေႃႈ ဢမ်ႇၸႂ်ႈ၊ပဵၼ် ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၽြႃး ပေႃႈၸဝ်ႈ ဢၼ် ႁႂ်ႈ ၸဝ်ႈ ယေႇသု ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ၶၢၼ်း လႄႈ ပဵၼ် မႃး ၼႆႉ။- 2ဢိၵ်ႇတင်း ပီႈၼွင်ႉ ဢၼ် မီး ယူႇ လူၺ်ႈ ၵၼ် တင်း ၵဝ် တင်းသဵင်ႈတင်းလူင် ၸိူဝ်း ၼႆႉ လႆႈ ဢွၼ်ၵၼ် တႅမ်ႈလိၵ်ႈ ပၼ် ထိုင် ၵႃႈတီႈ ၸိူဝ်းၸဝ်ႈ တင်းလၢႆ ဢၼ် မီး ၼႂ်း မိူင်း ၵလႃႇတိ၊ဢေႃႈ။ 3ႁႂ်ႈ ၽြႃးပဵၼ်ၸဝ်ႈ ဢၼ် ဝႃႈ၊ပေႃႈၸဝ်ႈ ႁဝ်း ဢိၵ်ႇတင်း ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊ပၼ် သု ၵျေးၸူး ဢိၵ်ႇတင်း တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 4ၸဝ်ႈ ၶရိၸ်ႈ၊ၸုၼ်ႉပႅတ်ႈ တူဝ်ၸဝ်ႈၵဝ်ႇ ပုၼ်ႈ ဢပျတ်ႈ ႁဝ်း လႄႈ ႁႂ်ႈလႆႈ ၵႄႇသႄႇ ဢဝ် ႁဝ်း ဢွၵ်ႇ သေ ၵၢပ်ႈပၢၼ် ဢၼ် ႁၢႆႉမိူၵ်ႈ၊ယၢမ်း မိူဝ်ႈလဵဝ် ၼႆႉ ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ ဢၼ် ပဵၼ် ပေႃႈၸဝ်ႈ ႁဝ်း ၼၼ်ႉ ယဝ်ႉ ဢေႃႈ။- 5ႁႂ်ႈ မုၼ် ၵုင်ႇသရေႇ မီး တီႈ ၽြႃးပဵၼ်ၸဝ်ႈ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။ 6ၵဝ် ဢၢမ်း ၼႃႇ လူင်လၢင် မိူဝ်ႈ ဢၼ် သူ ၽၢတ်ႇ ယၢၼ် ၶၼ် ၶၼ် ၽႂ်း သေ ၵႃႈတီႈ ၸဝ်ႈ ဢၼ် ဢဝ် တင်း သု ၵျေးၸူး ၸဝ်ႈ ၶရိၸ်ႈ၊သေလႄႈ ႁွင်ႉ ဢဝ် သူ ဝႆႉ ၼၼ်ႉ သေယဝ်ႉ၊သမ်ႉ ႁပ်ႉတုင်း ဢဝ် ၶၢဝ်ႇတြႃးသိူဝ်းပျေႃႇ တၢင်ႇဢၼ် ၼၼ်ႉ ဢေႃႈ။- 7ဝႃႈ တႄႉ မၼ်း၊မၼ်း ဢမ်ႇ မီး၊ "ၶၢဝ်ႇတြႃးသိူဝ်းပျေႃႇ တၢင်ႇဢၼ်" ယဝ်ႉ ဢေႃႈ။ ၵူၺ်းၵႃႈ၊မီး ၵူၼ်း ၵမ်ႈၽွင်ႈ ပၼ် ၸႂ် သူ လႆႈ တုၵ်ႉၶႃႉ လႄႈ ၶွမ်ႈ ပိၼ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၼၼ်ႉ ပႅတ်ႈ ဢေႃႈ။- 8ပိၵ်ႉသမ်ႉ၊ပဵၼ် ႁဝ်း လႄႈ သင်၊ပဵၼ် တမၢၼ်ႇၵၢင်ႁၢဝ် ဢၼ် လူင်း သေ ၵၢင်ႁၢဝ် မႃး လႄႈ သင်၊ပေႃး ဝႃႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ယင်း ပႅၵ်ႇပိူင်ႈ ၵၼ် တင်း ၶၢဝ်ႇတြႃးသိူဝ်းပျေႃႇ ဢၼ် ႁဝ်း ႁေႃးလၢတ်ႈ ဝႆႉ ၼၼ်ႉ ၸိုင်၊ႁႂ်ႈ ၵေႃႉ ဢၼ် ႁေႃး ၼၼ်ႉ လႆႈ ၶၢမ်ႇတၢမ်ႇ တူၵ်း ငရၢႆး သေၵမ်း လူၺ်ႈ။- 9ၸိူဝ်ႉ ၼင်ႇ ဢၼ် မိူဝ်ႈ ဢွၼ်တၢင်း ၼၼ်ႉ ႁဝ်း ဝႃႈ ဝႆႉ၊ဢၼ် ဝႃႈ လိူဝ် သေ ၶၢဝ်ႇတြႃးသိူဝ်းပျေႃႇ ဢၼ် သူ ႁပ်ႉတုင်း ဢဝ် ဝႆႉ ၼၼ်ႉ၊ပေႃး သေၵေႃႉသေၵူၼ်း ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ တၢင်ႇဢၼ် ၸိုင်၊ႁႂ်ႈ ၵေႃႉ ဢၼ် ႁေႃးလၢတ်ႈ ၼၼ်ႉ၊လႆႈ ၶၢမ်ႇတၢမ်ႇ ဢၼ် တူၵ်း ငရၢႆး သေၵမ်း လူၺ်ႈ ဝႃႈၼႆ၊တေႃႈလဵဝ် ၼႆႉ ၵဝ် သမ်ႉ ဝႃႈ ထႅင်ႈ ဢေႃႈ။ 10လွင်ႈ မၼ်း ၸမ်ႉ၊တေႃႈလဵဝ် ၼႆႉ ၵဝ် ၸွမ်း ဢလူဝ်ႇ ၵူၼ်း ႁိုဝ်း။ ၵဝ် ၸွမ်း ဢလူဝ်ႇ ၽြႃးပဵၼ်ၸဝ်ႈ ႁိုဝ်း။ ၸွင်ႇ ၵဝ် ၵျၢမ်ႇ ႁႃ ႁႂ်ႈလႆႈ ထုၵ်ႇၸႂ် ၵူၼ်း ႁိုဝ်း။ ပေႃး ၵဝ် ယင်း ၵျၢမ်ႇ ႁႃ ႁႂ်ႈလႆႈ ထုၵ်ႇၸႂ် ၵူၼ်း ယူႇ ၸိုင်၊ၵဝ် ဢမ်ႇ ထုၵ်ႇလီ ပဵၼ် ၵူၼ်းၸႂ်ႉ ၵူၼ်းသွႆ ၸဝ်ႈ ၶရိၸ်ႈ၊ယဝ်ႉ ဢေႃႈ။ 11ပီႈၼွင်ႉ ၶဝ်႟။ ၵဝ်ၶႃႈ ၶႂ်ႈႁႂ်ႈ သူ ႁု ဝႃႈ၊ၶၢဝ်ႇတြႃးသိူဝ်းပျေႃႇ ဢၼ် ၵဝ် ႁေႃးလၢတ်ႈ ၼၼ်ႉ ဢမ်ႇၸႂ်ႈ တြႃး ၵူၼ်း။- 12ၵဝ် ဢမ်ႇ လႆႈ ၶၢမ်ႇ ဢဝ် ၵႃႈတီႈ ၵူၼ်း။ ဢမ်ႇ လႆႈ သွၼ် ဢဝ် ၵႃႈတီႈ သေၵေႃႉသေၵူၼ်း ဢေႃႈ။ မၼ်း တိုၼ်း ပဵၼ် တြႃး ဢၼ် ၸဝ်ႈ ယေႇသု ၶရိၸ်ႈ၊ပျႃႇတိၵ်ႈ ဝႆႉ ပၼ် ၵဝ် ဢေႃႈ။ 13သူ လႆႈ ႁု ငိၼ်း လွင်ႈ မိူဝ်ႈ ဢၼ် ၵဝ် ယင်း မီး ၼႂ်း ၽႃႇသႃႇ ၵျူး၊ၶဝ် ၼၼ်ႉ၊ၵဝ် ႁဵတ်း တၢင်း ဢၼ် ႁၢႆႉ ၵျၢမ်း ၼႃႇ ထၢၼ်ႈပေႃး လႆႈ ၼိၵ်ႈၸၢၵ်ႈ ငႅၼ်းသႄး ႁႅင်း ၼႃႇ လႄႈ ယႃႉပႅတ်ႈ ၸိူဝ်းၸဝ်ႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 14ၼႂ်း တၢင်း ဢၼ် ၵမ်ၵျၢင်ႉ ၸွမ်း ၽႃႇသႃႇ ၵျူး၊ၶဝ် လႄႈ သင်၊ၼႂ်း တၢင်း ဢၼ် ၸွမ်း ထုင်းတြႃး ပူႇမွၼ်ႇ ႁဝ်း ၵႃႈမီး လႄႈ သင်၊ၵဝ် ႁႅင်း ယႂ်ႇ သေပိူၼ်ႈ ၼႂ်း ၵူၼ်း ပၢၼ် လဵဝ် ၵၼ် တင်း ၵဝ် ၵႃႈၼႂ်း ၵူၼ်း မဵဝ်း ၵဝ် ၼၼ်ႉ ဢေႃႈ။ 15ၵူၺ်းၵႃႈ၊ၽြႃးပဵၼ်ၸဝ်ႈ လိူၵ်ႈ ဢဝ် ၵဝ် ဝႆႉ၊ၸဵမ်မိူဝ်ႈ ယင်း မီး ယူႇ ၵႃႈၼႂ်း တွင်ႉ မႄႈ ၼၼ်ႉ လႄႈ ဢဝ် တင်း သု ၵျေးၸူး ၸဝ်ႈ ႁွင်ႉ ဢဝ် ၵဝ် ပုၼ်ႈ တၵ်း ထၢမ်း ႁဵတ်းၵၢၼ် မၼ်းၸဝ်ႈ ဢေႃႈ။- 16ၸွမ်းၼင်ႇ ဢၼ် ထုၵ်ႇၸႂ် ၸဝ်ႈ ၼၼ်ႉ၊မၼ်းၸဝ်ႈ ၼႄပျႃး လုၵ်ႈ မၼ်းၸဝ်ႈ တီႈ ၵဝ်၊ႁႂ်ႈ ၵဝ် လႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ ဢေႃႈ။ ၵမ်း ၼၼ်ႉ၊ၵဝ် ဢမ်ႇ လႆႈ တိူင်ႇပၢင်ႇ ၵၼ် တင်း ၵူၼ်း ၵေႃႉလႂ် သေၵေႃႈ၊- 17ယင်း ဢမ်ႇ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၸူး တီႈ ၶဝ် ၸိူဝ်း ဢၼ် ပဵၼ် တမၢၼ်ႇၸဝ်ႈ ဢွၼ်တၢင်း ၵဝ် ၸိူဝ်း ၼၼ်ႉ။ ၵဝ် ၵႂႃႇ ပႅတ်ႈ ၵႃႈတီႈ မိူင်း ဢရေးပီးယႃး၊ၵမ်းလဵဝ် လႄႈ သမ်ႉ ၶိုၼ်း မိူဝ်း ၵႃႈတီႈ ဝဵင်း တမ်ႇမတ်ႉသၵတ်ႉ၊ဢေႃႈ။- 18ဝၢႆးသေ သၢမ် ပီ ယဝ်ႉ ၸင်ႇ၊ၵဝ် ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ႁႂ်ႈလႆႈ မိုတ်ႈၵိုဝ်း သြႃႇ ပေႇတရု၊ လႄႈ ယူႇ ၵႃႈတီႈ မၼ်း သိပ်း ႁႃႈ ဝၼ်း ဢေႃႈ။- 19လိူဝ် သေယႃႇၵုပ်ႈ၊ၼွင်ႉၸၢႆး ၸဝ်ႈၽြႃး ၼၼ်ႉ၊ၵဝ် ဢမ်ႇ လႆႈ ထူပ်းၺႃး တမၢၼ်ႇၸဝ်ႈ တၢင်ႇၵေႃႉ ဢေႃႈ။ 20လွင်ႈ ဢၼ် ၵဝ် တႅမ်ႈ ၵႂႃႇ ၼႆႉ ပဵၼ် ဢၼ် ၸိုဝ်ႈ ဢၼ် ၸႂ်ႈ လႄႈ၊ၽြႃးပဵၼ်ၸဝ်ႈ ႁု ယူႇ ဝႃႈ၊ၵဝ် ဢမ်ႇ ပႅတ်ႉ ဢမ်ႇ လႅၼ် ၼၼ်ႉ ဢေႃႈ။ 21လိုၼ်း ၼၼ်ႉ၊ၵဝ် ၵႂႃႇ ၵႃႈတီႈ မိူင်း သီးရီးယႃး၊တင်း မိူင်း ၵိလိၵိ၊ဢေႃႈ။- 22ၽွင်းယၢမ်း ၼၼ်ႉ၊ၸိူဝ်းၸဝ်ႈ ၸဝ်ႈ ၶရိၸ်ႈ၊ၸိူဝ်း ဢၼ် မီး ၼႂ်း ဢိူင်ႇ ယုတႃႉ၊ၼၼ်ႉ၊ဢမ်ႇ ပႆႇ ႁုၸၵ်း ၵဝ်။- 23ၶဝ် ၵူၺ်း လႆႈ ငိၼ်း ပိူၼ်ႈ ဝႃႈ၊ "ၵူၼ်း ၵေႃႉ ဢၼ် ယၢမ်ႈ ၼိၵ်ႈၸၢၵ်ႈ ႁဝ်း ၼၼ်ႉ မိူဝ်ႈလဵဝ် ႁေႃးလၢတ်ႈ တြႃး တၢင်းယုမ်ႇမၢတ်ႈ ဢၼ် တူဝ် မၼ်း ၶတ်းၸႂ် လႄႈ ယႃႉ ၵဝ်း မႃး ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 24ၵွပ်ႈၼႆ လႄႈ ၶဝ် ဢွၼ်ၵၼ် ယွင်ႈယေႃး ၽြႃးပဵၼ်ၸဝ်ႈ ၵွပ်ႈပိူဝ်ႈ ၵဝ် ဢေႃႈ။


text: 1ၵဝ် ပေႃးလု၊ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ လႄႈ လႆႈ ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ၼႆႉ၊တႅမ်ႈလိၵ်ႈ သူင်ႇ ပၼ် ၵႂႃႇ ၵႃႈတီႈ ၵူၼ်း မူတ်းၸၢင်ႇ တင်းလၢႆ၊ဢၼ် ယူႇ ၵႃႈၼႂ်း ဝဵင်း ဢေးၽႅတ်ႈ၊ဢၼ် ပဵၼ် ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ၸဝ်ႈ ယေႇသု ၶရိၸ်ႈ၊ပၼ် သု ၵျေးၸူး လႄႈ တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 3ႁႂ်ႈ မၢင်ႇၵလႃႇ မီး တီႈ ၽြႃးပဵၼ်ၸဝ်ႈ ပေႃႈၸဝ်ႈ ႁဝ်း ၸဝ်ႈ ယေႇသု ၶရိၸ်ႈ၊သေၵမ်း လူၺ်ႈ။ မၼ်းၸဝ်ႈ ဢဝ် တၢင်းလီ မၢင်ႇၵလႃႇ ၽၢႆႇ ၸႂ်ဝိၺိၺ်ႇ ၵူႈၸိူဝ်ႉၵူႈပိူင် ဢၼ် မီး ၵႃႈၼႂ်း တမ်ႇ တိူင်း မိူင်းၵၢင်ႁၢဝ် လႄႈ ဢဵတ်းလူ ပၼ် မၢင်ႇၵလႃႇ တီႈ ႁဝ်း ၵႃႈၼႂ်း ၸဝ်ႈ ၶရိၸ်ႈ၊ဢေႃႈ။- 4မၼ်းၸဝ်ႈ လိူၵ်ႈ ဢဝ် ႁဝ်း ၵႃႈၼႂ်း ၸဝ်ႈ ၶရိၸ်ႈ၊ဝႆႉ ၸဵမ်မိူဝ်ႈ ဢၼ် ၵမ်ႇၽႃႇ ၼႆႉ ဢမ်ႇ ပႆႇ တႄႇ ပႆႇ မီး ႁႂ်ႈ ႁဝ်း လႆႈ ပဵၼ် ၵူၼ်း မူတ်းၸၢင်ႇ လႄႈ ၵၢင်းလွတ်ႈ တင်း ဢပျတ်ႈ ၵႃႈတီႈ ၽၢႆႇၼႃႈ မၼ်းၸဝ်ႈ ဢေႃႈ။ 5ၵွပ်ႈပိူဝ်ႈ မႅတ်ႈတႃႇ မၼ်းၸဝ်ႈ ၼၼ်ႉ၊ၽြႃးပဵၼ်ၸဝ်ႈ လိူၵ်ႈ ဢဝ် ႁဝ်း ဝႆႉ၊ၸဵမ်မိူဝ်ႈ ဢွၼ်တၢင်း ႁႂ်ႈ ႁဝ်း လႆႈ ပဵၼ် လုၵ်ႈ မၼ်းၸဝ်ႈ၊ၵႃႈၼႂ်း ၸဝ်ႈ ၶရိၸ်ႈ၊ၸွမ်း ၵႃႈ ၼင်ႇ ဢၼ် ၸဝ်ႈ မီး ဢလူဝ်ႇ လႄႈ ဢဵၼ် ဢၢၼ်း ဝႆႉ ၼၼ်ႉ ဢေႃႈ။- 6ဢွၼ်ၵၼ် ယွင်ႈယေႃး မုၼ်သရေႇ ၽြႃးပဵၼ်ၸဝ်ႈ၊ဢိၵ်ႇတင်း ၵျေးၸူး ဢၼ် ဢဝ် လုၵ်ႈ ႁၵ်ႉ မၼ်းၸဝ်ႈ ပၼ် တီႈ ႁဝ်း ၼၼ်ႉ တႃႉ ႁဝ်း။- 7ၵႃႈတီႈ လုၵ်ႈၸဝ်ႈ ၼၼ်ႉ၊ႁဝ်း လႆႈ ၶၢမ်ႇ ဢဝ် ၵျေးၸူး တၢင်း ဢၼ် ထုတ်ႇ ဢဝ် လူၺ်ႈ လိူတ်ႈ မျၢတ်ႈ မၼ်းၸဝ်ႈ၊လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ၸွမ်း လူၺ်ႈ ၵျေးၸူး ၸဝ်ႈ ဢၼ် ယႂ်ႇ ၼမ်ၼႃႇ ၼၼ်ႉ လႄႈ၊- 8ပၼ် ႁႂ်ႈ ႁဝ်း လိူင်ႇ ၼမ် ၼႂ်း ပိင်ႇၺႃႇ၊ဢိၵ်ႇတင်း တၢင်း ႁု တၢင်း ႁၼ် ၵူႈၸိူဝ်ႉၵူႈပိူင် ဢေႃႈ။ 9မၼ်းၸဝ်ႈ ၼႄပျႃး တီႈ ႁဝ်း ႁႂ်ႈ ႁု လွင်ႈတၢင်း ဢၼ် လိုၵ်ႉ ဢၼ် လမ်ႇ၊ဢလူဝ်ႇ မၼ်းၸဝ်ႈ ဢၼ် ၸွမ်း လူၺ်ႈ ၸႂ် ၸေႇတၼႃႇ မီး လႄႈ ၶိုင် ပွင် ဝႆႉ ၵႃႈၼႂ်း ႁူဝ်ၸႂ် ၸဝ်ႈ ၼၼ်ႉ၊ႁႂ်ႈ ဢလူဝ်ႇ မၼ်းၸဝ်ႈ လႆႈ ပျေႉၸုမ်ႇ ၼႂ်း ၸဝ်ႈ ၶရိၸ်ႈ၊ဢေႃႈ။- 10လွင်ႈတၢင်း ဢၼ် လိုၵ်ႉ ဢၼ် လမ်ႇ ၼၼ်ႉ ၸမ်ႉ၊ၼႂ်း မိူဝ်ႈ ဢၼ် ၶိင်ႇၵႃႇလႃႉ မၼ်း ၸေး ယဝ်ႉ ၼၼ်ႉ၊မၼ်းၸဝ်ႈ တၵ်း ဢဝ် ၶိူင်ႈပိူင် တင်းသဵင်ႈတင်းလူင် ၸႃႉၸဵမ် ၵႃႈ ဢၼ် မီး ၵႃႈၼိူဝ် ၽႃႉ လႄႈ လိၼ်မိူင်း ႁုပ်ႈ ၸု တွမ် ၵၼ် ဝႆႉ ႁႂ်ႈ ၸဝ်ႈ ၶရိၸ်ႈ၊ပဵၼ် ႁူဝ် ဢေႃႈ။ 11ၶိူင်ႈပိူင် ၵႃႈမီး တင်းသဵင်ႈတင်းလူင် ၼၼ်ႉ လႆႈ ၶၢမ်ႇ တၢင်း ဢၼ် မၼ်းၸဝ်ႈ ႁဵတ်း ပဵၼ် မႃး ၸွမ်းၼင်ႇ မၼ်းၸဝ်ႈ ၵျၢမ်ႇပွင် ဝႆႉ လႄႈ တႅပ်းတတ်းၸႂ် ဝႆႉ ၼၼ်ႉ ဢေႃႈ။ မၼ်းၸဝ်ႈ လိူၵ်ႈ ဢဝ် ႁဝ်း ဝႆႉ ႁႂ်ႈ ပဵၼ် ၵူၼ်း မၼ်းၸဝ်ႈ ၸွမ်းၼင်ႇ ဢၼ် မၼ်းၸဝ်ႈ မီး တၢင်းၵျၢမ်ႇတၢင်းပွင် ဝႆႉ ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ ယဝ်ႉ ဢေႃႈ။- 12ႁဝ်း ၸိူဝ်း ဢၼ် လႆႈ မုင်ႈထႃႈ မွင်းထႃႈ ၸဝ်ႈ ၶရိၸ်ႈ၊မႃး ၵွၼ်ႇ ယဝ်ႉ ၼႆႉ၊လႆႈ ၶၢမ်ႇ တၢင်း ဢၼ် လိူၵ်ႈ ဝႆႉ၊ႁႂ်ႈ ပဵၼ် ၵေႃႉ ဢၼ် ယွင်ႈယေႃး မုၼ် ၵုင်ႇသရေႇ မၼ်းၸဝ်ႈ ဢေႃႈ။ 13ၵႃႈတီႈ မၼ်းၸဝ်ႈ ၼၼ်ႉ၊ဝၢႆးသေ သူ လႆႈ ငိၼ်း တြႃး ဢၼ် ၸိုဝ်ႈ ဢၼ် ၸႂ်ႈ ဢၼ် ဝႃႈ၊ၶၢဝ်ႇတြႃးသိူဝ်းပျေႃႇ ဢၼ် ပဵၼ် တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ လႄႈ သူ ၵေႃႈ လႆႈ ယုမ်ႇမၢတ်ႈ ၸဝ်ႈ ၶရိၸ်ႈ၊သေယဝ်ႉ၊ဝၢႆးသေ သူ ယုမ်ႇမၢတ်ႈ ၼၼ်ႉ၊ၽြႃးပဵၼ်ၸဝ်ႈ တွၵ်ႇၸုမ်ႈ ဝိၺိၺ်ႇ မူတ်းၸၢင်ႇ ၸဝ်ႈ တီႈ သူ ၸွမ်း လူၺ်ႈ ၵတိ ၸဝ်ႈ မီး ၼၼ်ႉ ဢေႃႈ။- 14ဝိၺိၺ်ႇ ၸဝ်ႈ ၼၼ်ႉ၊ဢႃႇမႃႉၶၢမ်ႇ ပၼ် ဢမူၺ်ႇ ဢၼ် ႁဝ်း တၵ်း လႆႈ ႁပ်ႉ ဢဝ် ဢၼ် မၼ်းၸဝ်ႈ မီး ၵတိ ဝႆႉ ပုၼ်ႈ တၵ်း ပၼ် တီႈ ၵူၼ်း မၼ်းၸဝ်ႈ ၼၼ်ႉ လႄႈ ႁႂ်ႈ ႁဝ်း လႆႈ ဢွၼ်ၵၼ် ယွင်ႈယေႃး မုၼ်သရေႇ မၼ်းၸဝ်ႈ ဢေႃႈ။ 15ပိူဝ်ႈ ၼႆ လႄႈ ၸဵမ်မိူဝ်ႈ ၵဝ် လႆႈ ငိၼ်း လွင်ႈ သူ ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ဢိၵ်ႇတင်း လွင်ႈ ဢၼ် သူ ႁၵ်ႉ ၵူၼ်း မူတ်းၸၢင်ႇ တင်းသဵင်ႈတင်းလူင် ၼၼ်ႉ ၸိုင်၊- 16ၵဝ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ၊ၶုၵ်းၸႂ်လႆႈ သူ ၼႂ်း တၢင်း ဢၼ် ၵဝ် သူးတွင်း တႃႇသေႇ ၼၼ်ႉ ဢေႃႈ။- 17ၵဝ် သူးတွင်း လႄႈ ဝႃႈ ၸမ်ႉ၊ႁႂ်ႈ ပေႃႈၸဝ်ႈ ဢၼ် မုၼ် ယႂ်ႇ လႄႈ ပဵၼ် ၽြႃး ၸဝ်ႈႁဝ်း ယေႇသု ၶရိၸ်ႈ၊ၼၼ်ႉ၊ပၼ် ပိင်ႇၺႃႇ ၺၢၼ်ႇ ဢၼ် ပွင်ႇလႅင်း လီ ပုၼ်ႈ ဢၼ် သူ တၵ်း ႁုၸၵ်း မၼ်းၸဝ်ႈ လီ လီ ငၢမ်း ငၢမ်း လႄႈ၊- 18ႁႂ်ႈ မၢၵ်ႇတႃ ႁူဝ်ၸႂ် သူ လႅင်း သႂ် မႃး လႄႈ ၸၢင်ႈ ႁု တၢင်း ဢၼ် မၼ်းၸဝ်ႈ ႁွင်ႉ ဢဝ် သူ၊မီး တီႈ မုင်ႈထႃႈ မွင်းထႃႈ ၸိူဝ်ႉ ၼင်ႇ ႁိုဝ် ၼၼ်ႉ၊လွင်ႈ ဢၼ် မုၼ် ၸေးၸိမ်ႇ ဢမူၺ်ႇ ၸဝ်ႈ ဢၼ် ၵူၼ်း မူတ်းၸၢင်ႇ တင်းလၢႆ လႆႈ ၶၢမ်ႇ ဢဝ် ၼၼ်ႉ ယႂ်ႇ ၼႃႇ ၵႃႈႁိုဝ် ၼၼ်ႉ၊- 19ဢိၵ်ႇတင်း ၸၢင်ႈ ႁု လွင်ႈ ဢၼ် တၼ်းၶူဝ်း ၸဝ်ႈ ဢၼ် ယႂ်ႇ ၼႃႇ ၼၼ်ႉ၊ပွင်ႁဵတ်း ထၢၼ်ႇ ႁိုဝ် ၵႃႈၼႂ်း ႁဝ်း ၸိူဝ်း ဢၼ် ယုမ်ႇမၢတ်ႈ ၼၼ်ႉ ၵဝ် သူးတွင်း ပုၼ်ႈ သူ ဢေႃႈ။- 20တၼ်းၶူဝ်း ၸဝ်ႈ ဢၼ် ပွင်ႁဵတ်း ၼႂ်း ႁဝ်း ၼၼ်ႉ ၸမ်ႉ၊ပဵၼ် မႁႃႇ ႁႅင်း တၼ်းၶူဝ်း ဢႃႇၼုၽေႃႇ ဢၼ် ပွင်ႁဵတ်း ၼႂ်း ၸဝ်ႈ ၶရိၸ်ႈ၊မိူဝ်ႈ ဢၼ် မၼ်းၸဝ်ႈ ႁႂ်ႈ ၸဝ်ႈ ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး သေယဝ်ႉ၊ပၼ် တီႈ ၼင်ႈ ၽၢႆႇ ၶႂႃ မိုဝ်း မၼ်းၸဝ်ႈ၊ၵႃႈၼႂ်း မိူင်းၵၢင်ႁၢဝ် ဢေႃႈ။- 21သုင် သေ ဢၼ် ထွတ်ႈ ဢၼ် မျၢတ်ႈ၊သုင် သေ ၽုင်း တၼ်းၶူဝ်း ဢႃႇၼႃႇ ၸၢၵ်ႈ၊တၢင်း ဢၼ် ဢုပ်ႉပိူင်ႇ၊ဢိၵ်ႇတင်း ၵႃႈၼိူဝ် ၸိုဝ်ႈသဵင် ဢၼ် ၸၢင်ႈ ႁွင်ႉ ႁဵၵ်ႈ ၵၢပ်ႈပၢၼ် မိူဝ်ႈလဵဝ် ၼႆႉ ၵူၺ်းဢမ်ႇၵႃး၊တေႃႇထိုင် ၵၢပ်ႈပၢၼ် ၼႂ်း ဝၼ်း မိူဝ်းၼႃႈ ဢၼ် တေ မႃး ထိုင် ၼၼ်ႉ ဢေႃႈ။- 22ၽြႃးပဵၼ်ၸဝ်ႈ ဢဝ် လွင်ႈတၢင်း ၵႃႈမီး တင်းသဵင်ႈတင်းလူင်၊ဝၢင်း ဝႆႉ ၵႃႈတီႈ တႂ်ႈ တိၼ် ၸဝ်ႈ ၶရိၸ်ႈ၊ႁႂ်ႈ မၼ်းၸဝ်ႈ ပဵၼ် ႁူဝ် ၵႃႈၼိူဝ် လွင်ႈတၢင်း တင်းသဵင်ႈတင်းလူင် ပုၼ်ႈ ၸိူဝ်းၸဝ်ႈ ဢေႃႈ။- 23ၸိူဝ်းၸဝ်ႈ ၼၼ်ႉ ၸမ်ႉ၊ပဵၼ် တူဝ် ၸဝ်ႈ ၶရိၸ်ႈ၊ဢၼ် ပျေႉၸုမ်ႇ လူၺ်ႈ မၼ်းၸဝ်ႈ၊ၸဝ်ႈ ဢၼ် ႁႂ်ႈ ပျေႉၸုမ်ႇ ၵူႈၸိူဝ်ႉၵူႈမဵဝ်း လႄႈ ၵူႈတီႈၵူႈလႅၼ် ဢေႃႈ။


text: 1ဝိၺိၺ်ႇ ၸဝ်ႈ လၢတ်ႈ လႅင်း လႅင်း ၸမ်ႉ၊ၼႂ်း ၵၢပ်ႈပၢၼ် ၵမ်းလိုၼ်း ၼၼ်ႉ ၵူၼ်း ၵမ်ႈၽွင်ႈ တၵ်း ၸုၼ်ႉပႅတ်ႈ တၢင်းယုမ်ႇမၢတ်ႈ ၶဝ် သေယဝ်ႉ၊ၵႂႃႇ ၸွမ်း ဝိၺိၺ်ႇ ဢၼ် ၸၢင်ႈ ပႅတ်ႉလႅၼ် လႄႈ ၵမ်ၵျၢင်ႉ ၸွမ်း ၵႂၢမ်း သင် သွၼ် ၽီ တင်းလၢႆ ဢေႃႈ။- 2ၵႂၢမ်း သင် သွၼ် ၸိူဝ်း ၼၼ်ႉ ဢွၵ်ႇ မႃး ၵႃႈတီႈ ၵူၼ်း ဢၼ် ပႅတ်ႉလႅၼ်၊ဢၼ် ၸႂ် ႁု တူဝ်ၸဝ်ႈၵဝ်ႇ မၼ်း ဢမ်ႇ ႁုၸၵ်း တီႈ ၽိတ်း တီႈ ထုၵ်ႇ လႄႈ ပဵၼ် ၵႂႃႇ မိူၼ် ၼိူဝ်ႉ တၢႆ ဢၼ် ဢဝ် လဵၵ်း တၢမ် ၽႆး ၼၼ်ႉ ၸမ်ႈ ၶႅမ်ႈ ဝႆႉ ၼၼ်ႉ ဢေႃႈ။- 3ၶဝ် ၼၼ်ႉ၊ၸၢင်ႈ သင်ႇ သွၼ် ဝႃႈ၊ဢမ်ႇလီ တႄႇ ၼႃႈႁိူၼ်း။ ဢမ်ႇလီ ၵိၼ် တၢင်းၵိၼ် မဵဝ်း ၼၼ်ႉ မဵဝ်း ၼႆႉ ဝႃႈၼႆ ဢေႃႈ။ ၵူၺ်းၵႃႈ၊ႁဝ်း ႁု ဝႃႈ၊ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဝႆႉ၊တၢင်းၵိၼ် ၵူႈၸိူဝ်ႉၵူႈပိူင် ပုၼ်ႈတႃႇ ၵူၼ်း ၸိူဝ်း ဢၼ် ယုမ်ႇမၢတ်ႈ လႄႈ ႁု သမ်ႇမႃႇ တြႃး ၼၼ်ႉ တၵ်း ယွင်ႈယေႃး တၢင်ႇၵျေးၸူး ၸဝ်ႈၽြႃး သေလႄႈ ၵိၼ် ၼၼ်ႉ ဢေႃႈ။- 4မဵဝ်း ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဝႆႉ တင်းမူတ်း ပဵၼ် ဢၼ် လီ ဢေႃႈ။ ပေႃး ႁဝ်း လႆႈ သူးတွင်း တၢင်ႇၵျေးၸူး ၸဝ်ႈၽြႃး လႄႈ ၶၢမ်ႇ ဢဝ် ၸိုင်၊ဢမ်ႇ လူဝ်ႇ ဝႄႈ ၵမ် သေ ၸိူဝ်ႉ သေ ပိူင် ဢေႃႈ။- 5လွင်ႈ မၼ်း ၸမ်ႉ၊ၵွပ်ႈပိူဝ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ၊ဢိၵ်ႇတင်း ၵွပ်ႈပိူဝ်ႈ တၢင်း သူးတွင်း ႁဝ်း ၼၼ်ႉ ႁဵတ်း ႁႂ်ႈ ၵူႈၸိူဝ်ႉၵူႈပိူင် မူတ်းၸၢင်ႇ ယဝ်ႉ ဢေႃႈ။ 6ပေႃး မႂ်း သင်ႇ သွၼ် ၵႂၢမ်း ၸိူဝ်ႉ ၼင်ႇ ၼႆ ပၼ် ပီႈၼွင်ႉ ၸိူဝ်းၸဝ်ႈ ၸိုင်၊မႂ်း တေ ပဵၼ် ၵူၼ်း ပွင်ၵၢၼ် ဢၼ် လီ ပုၼ်ႈ ၸဝ်ႈ ယေႇသု ၶရိၸ်ႈ၊ဢေႃႈ။ ဢဝ် ၵႂၢမ်းသင်ႇ သွၼ် ဢၼ် ၸၢပ်ႈသႅင်ႇ ၵၼ် တၢင်းယုမ်ႇမၢတ်ႈ၊ဢိၵ်ႇတင်း ၵႂၢမ်း ဢၼ် ၸၢပ်ႈသႅင်ႇ ၵၼ် တင်း တြႃး ဢၼ် မၢၼ်ႇမႅၼ်ႈ ဢၼ် မႂ်း ယၢမ်ႈ ၵမ်ၵျၢင်ႉ ၸွမ်း ၼၼ်ႉ လဵင်ႉၸႂ် ဝိၺိၺ်ႇ မႂ်း တႃႉ။- 7ဝႄႈ ပႅတ်ႈ ဢပုမ်ႇ ၵႂၢမ်း လၢႆ ဢၼ် မႄႈ ထဝ်ႈ ၶဝ် ၶႆႈ ၵၼ် ဢၼ် ဢမ်ႇ ၶဝ်ႈပႃး ၼႂ်း တြႃး ၸဝ်ႈၽြႃး ၼၼ်ႉ သေလႄႈ ဢွၵ်ႇ ႁႅင်း ၽိုၵ်း ၵျၢင်ႉ တူဝ်ၸဝ်ႈၵဝ်ႇ ႁႂ်ႈ ယူႇ ၼႂ်း သဵၼ်ႈတၢင်း ၽြႃး တြႃး တႃႉ။- 8တၢင်း ဢၼ် ဢွၵ်ႇ ႁႅင်း ၽိုၵ်း ၵျၢင်ႉ တူဝ် ၶၼ်ႇထႃႇ ၼၼ်ႉ မီး ဢၵျူဝ်း ၼင်ႇၵဝ်ႇ ဢေႃႈ။ တၢင်း ဢၼ် ဢွၵ်ႇ ႁႅင်း ၽိုၵ်း ၵျၢင်ႉ ၸႂ်ဝိၺိၺ်ႇ ၸမ်ႉ၊ၵွပ်ႈပိူဝ်ႈ လႆႈ ၵတိ ဢၼ် ၸၢပ်ႈသႅင်ႇ ၵၼ် တင်း ၸူဝ်ႈ တႃႇ ဢသၢၵ်ႈ ၵၢပ်ႈပၢၼ် ၼႆႉ၊ဢိၵ်ႇတင်း ၸူဝ်ႈ တႃႇ ဢသၢၵ်ႈ ဢၼ် တၵ်း မႃး တၢင်း ၼႃႈ လႄႈ ယဵင်ႈၶႅၼ်း မီး ဢၵျူဝ်း ၵူႈၽၢႆႇ ၵူႈပႃႈ ဢေႃႈ။- 9ၵႂၢမ်း ၼႆႉ၊ပဵၼ် ၵႂၢမ်း သဵတ်ႈၸႃႇ လႄႈ ပဵၼ် ၵႂၢမ်း ဢၼ် ထုၵ်ႇလီ ႁပ်ႉတုင်း ယုမ်ႇမၢတ်ႈ တႄႉတႄႉ ဢေႃႈ။- 10ႁဝ်း ၵႆႉ ၶတ်းၸႂ် ႁဵတ်း ယၢပ်ႇၽိုတ်ႇ ၼႃႇ ၵွပ်ႈပိူဝ်ႈ ႁဝ်း မီး တၢင်း မုင်ႈမွင်း ၼႂ်း ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ၊ပဵၼ် ၸဝ်ႈၽြႃး ဢၼ် ၵႄႇၶျွတ်ႈ ဢဝ် ၵူၼ်း တင်းလၢႆ လႄႈ၊လိူဝ်တွၼ်း ၼႃႇ သေပိူၼ်ႈ တၵ်း ၵႄႇၶျွတ်ႈ ဢဝ် ၶဝ်၊ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ ဢေႃႈ။ 11ဢဝ် လွင်ႈ ၸိူဝ်း ၼႆႉ ပိင်းၺၢပ်ႈ လႄႈ သင်ႇ သွၼ်ပၼ် တႃႉ။- 12ယႃႇပေ ႁႂ်ႈ ပိူၼ်ႈ လႆႈ လူလၢႆ မႂ်း ၵွပ်ႈပိူဝ်ႈ မႂ်း ယင်း ၼုမ်ႇ ယင်း ၵမ် ယူႇ ၼၼ်ႉ တႃႉ။ ႁႂ်ႈ ပဵၼ် ပုင်ႇ သၢၵ်ႈသေႇ ပုၼ်ႈ ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ ၼႂ်း တၢင်း ဢၼ် မႂ်း လၢတ်ႈၸႃ ႁဵတ်းသၢင်ႈ၊ၼႂ်း တၢင်း ဢၼ် မႂ်း ႁၵ်ႉပႅင်း ပိူၼ်ႈ၊ၼႂ်း တၢင်း ဢၼ် မႂ်း ယုမ်ႇမၢတ်ႈ၊ဢိၵ်ႇတင်း ၼႂ်း တၢင်း ဢၼ် မႂ်း မီး ၸႂ် ၶၢဝ်ၸၢင်ႇ ၼၼ်ႉ တႃႉ။- 13တေႃႇထိုင် ၵဝ် မႃး ၼၼ်ႉ ၵႆႉ ၶတ်းၸႂ် ၼႂ်း တၢင်း ဢၼ် ၽတ်းဢၢၼ်ႇ ၵျၢမ်းလိၵ်ႈ ၵႃႈၼႂ်း ၸုမ်း ၸိူဝ်းၸဝ်ႈ၊ၼႂ်း တၢင်း ဢၼ် ႁေႃးလၢတ်ႈ တြႃး လႄႈ ၼႂ်း တၢင်း ဢၼ် သင်ႇ သွၼ် တြႃး ၼၼ်ႉ တႃႉ။- 14ယႃႇပေ လူင်လိုမ်း သု ၵျေးၸူး ဢၼ် ၵတ်ႉ ၶၼ် ဢၼ် မီး ၵႃႈၼႂ်း မႂ်း ဢၼ် ၸွမ်းၼင်ႇ ၵႂၢမ်း ပျႃႇတိၵ်ႈ ၸဝ်ႈ သေလႄႈ ဢၢပ်ႈပၼ် မႂ်း ဝႆႉ ၼၼ်ႉ၊မိူဝ်ႈ ဢၼ် ၵူၼ်းလူင် ၼႂ်း ၸိူဝ်းၸဝ်ႈ ၶဝ် ဢဝ် မိုဝ်း တၢင်ႇ ၵႃႈၼိူဝ် မႂ်း ၼၼ်ႉ တႃႉ။- 15ၵမ်ၵျၢင်ႉ လွင်ႈတၢင်း ၸိူဝ်း ၼႆႉ လႄႈ ၶတ်းၸႂ် ၶတ်း ႁႅင်း လႄႈ ႁဵတ်း ၼႃႈၵၢၼ် မႂ်း ၼင်ႇ ႁိုဝ် ၵူၼ်း ၵူႈ ၵေႃႉ တၵ်း ႁၼ် လွင်ႈတၢင်း ဢၼ် မႂ်း ၶိုၼ်ႈယႂ်ႇမႂ်ႇသုင် မႃး ၼၼ်ႉ ထၢင်ႇထၢင်ႇသႃးသႃး တႃႉ။- 16ဝႆႉ သတိ တူဝ်ၸဝ်ႈၵဝ်ႇ၊ဢိၵ်ႇတင်း ၵႂၢမ်းသင်ႇ သွၼ် မႂ်း တႃႉ။ သိုပ်ႇ ႁဵတ်း ၸွမ်း ၵႂၢမ်း ဢၼ် လၢတ်ႈ မႃး ၼၼ်ႉ ႁႂ်ႈ မၼ်ႈ မၼ်ႈၶိူင်ႇ ၶိူင်ႇ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မႂ်း တၵ်း ၵႄႇသႄႇ ဢဝ် ၸႃႉၸဵမ် တူဝ် မႂ်း၊ဢိၵ်ႇတင်း ၶဝ် ၸိူဝ်း ဢၼ် ထွမ်ႇဢဝ် ၵႂၢမ်း မႂ်း ၼၼ်ႉ ဢေႃႈ။


text: 1မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး တီႈ ႁႃႈ ပဝ်ႇ ၼႄးၶရႃႇ မၼ်း လႄႈ ၵဝ် ႁၼ် လၢဝ် လုၵ်ႈ ၼိုင်ႈ၊တူၵ်း သႂ်ႇ ၵႃႈၼိူဝ် လိၼ်မိူင်း ဢေႃႈ။ ၵၢၵ်ႇသေႃး ႁူး ၶုမ် ငရၢႆး ၼၼ်ႉ လႆႈ ၶၢမ်ႇ တၢင်း ဢၼ် ဢၢပ်ႈ ဝႆႉ ၵႃႈတီႈ လၢဝ် ၼၼ်ႉ ဝႆႉ ယဝ်ႉ။- 2လၢဝ် ၼၼ်ႉ၊မိူဝ်ႈ ဢၼ် ၽုၺ်ႇ ႁူး ၶုမ် ငရၢႆး ၼၼ်ႉ၊ၵႂၼ်း ၽႆး ဢွၵ်ႇ ႁူး ၶုမ် ငရၢႆး မႃး ထၢၼ်ႈပေႃး မိူၼ် ၸိူဝ်ႉ ၼင်ႇ ၵႂၼ်း တဝ်ႈ ၽႆး လူင် ဢေႃႈ။ ၵွပ်ႈပိူဝ်ႈ ၵႂၼ်း ၽႆး ဢၼ် ဢွၵ်ႇ ႁူး ၶုမ် မႃး ၼၼ်ႉ လႄႈ သၢႆလႅင်း ၵၢင်ဝၼ်း၊ဢိၵ်ႇတင်း ဢႃႇၵႃႇသႃႉ ၵၢင်ႁၢဝ် ၵၢမ်ႈ မိုတ်ႈ လပ်းသိင်ႇ ၵႂႃႇ ဢေႃႈ။- 3မႅင်း ၸၵ်းတႅၼ် တင်းလၢႆ မိၼ် ဢွၵ်ႇ သေ ၵႃႈၼႂ်း ၵႂၼ်း ၽႆး မႃး သေလႄႈ လူင်း ၸူး ၵႃႈၼိူဝ် လိၼ်မိူင်း ဢေႃႈ။ မႅင်း ၸၵ်းတႅၼ် ၸိူဝ်း ၼၼ်ႉ လႆႈ ဢႃႇၼႃႇ တၼ်းၶူဝ်း မိူၼ် ၸိူဝ်ႉ ၼင်ႇ ဢႃႇၼႃႇ တၼ်းၶူဝ်း မႅင်းငေႃး ၵႃႈၼိူဝ် လိၼ်မိူင်း ၼႆႉ ဢေႃႈ။- 4ၶဝ် ဢမ်ႇ လႆႈ ဢၶႂၢင်ႉ ဢၼ် တၵ်း ပၼ် ၽေး တုၵ်ႉၶႃႉ တီႈ ပၢင်ႇ ယိူဝ်ႈယႃႈ၊ဢမ်ႇၼၼ် တီႈ တူၼ်ႈမႆႉ၊ဢိၵ်ႇတင်း တီႈ တူၼ်ႈ ဢၼ် လိပ်း ဢၼ် ၶဵဝ် လႂ် ၸိူဝ်း ၼၼ်ႉ လႃးလႃး လႄႈ ၵူၺ်း လႆႈ ဢၶႂၢင်ႉ ဢၼ် တၵ်း ပၼ် ၽေး တုၵ်ႉၶႃႉ တီႈ ၶဝ် ၸိူဝ်း ဢၼ် ဢမ်ႇ လႆႈ ၶၢမ်ႇ တၢင်း ဢၼ် ဢဝ် တၼ်းသိၵ်ႈ ၽြႃးပဵၼ်ၸဝ်ႈ တွၵ်ႇ ဝႆႉ ၵႃႈတီႈ ၼႃႈၽၢၵ်ႇ ၶဝ် ၸိူဝ်း ၼၼ်ႉ ဢေႃႈ။- 5မႅင်း ၸၵ်းတႅၼ် ၸိူဝ်း ၼၼ်ႉ၊ဢမ်ႇ လႆႈ ဢၶႂၢင်ႉ ဢဝ် ၵူၼ်း ၸိူဝ်း ၼၼ်ႉ တၢႆ။ တေ လႆႈ ၼိၵ်ႈၸၢၵ်ႈ ငႅၼ်းသႄး ၶဝ် ႁႃႈ လိူၼ် ၵူၺ်း ဢေႃႈ။ ဝူၺ်ႇတၼႃႇ ဢၼ် ၸဵပ်း ၵႅၼ်း ၼၼ်ႉ၊ပဵၼ် ၸိူဝ်ႉ ၼင်ႇ ဝူၺ်ႇတၼႃႇ ဢၼ် ၵွင်ႉ မႅင်းငေႃး ၸီႈ ၼၼ်ႉ ဢေႃႈ။- 6ၼႂ်း ၸူဝ်ႈ ႁႃႈ လိူၼ် ၼၼ်ႉ၊ၵူၼ်း တင်းလၢႆ တၵ်း သွၵ်ႈႁႃ တၢင်းတၢႆ ဢေႃႈ။ သွၵ်ႈႁႃ သေၵေႃႈ ဢမ်ႇ ထူပ်း လႆႈ။ ပိၵ်ႉသမ်ႉ ၶႂ်ႈ တၢႆ သေၵေႃႈ ၶုၼ် တၢႆ တၵ်း လႅၼ်ႈပၢႆႈ ပႅတ်ႈ ၶဝ် ဢေႃႈ။ 7တူဝ် ႁၢင်ႈ မႅင်း ၸၵ်းတႅၼ် ၸိူဝ်း ၼၼ်ႉ၊မိူၼ် ၸိူဝ်ႉ ၼင်ႇ ႁၢင်ႈၽၢင် မႃႉ ဢၼ် ႁၢင်ႈ ႁႅၼ်း ဝႆႉ၊ပုၼ်ႈ တၵ်း တိုၵ်းသိုၵ်း ၼၼ်ႉ လႄႈ ၵႃႈၼိူဝ် ႁူဝ် ၶဝ် ၵေႃႈ၊တိုဝ်း ၶိူင်ႈပိူင် ဢၼ် မိူၼ် ၸိူဝ်ႉ ၼင်ႇ သရၽူႇ ၶမ်း ၼၼ်ႉ ဢေႃႈ။ ၼႃႈ ၶဝ် ၵေႃႈ မိူၼ် ၸိူဝ်ႉ ၼင်ႇ ၼႃႈ ၵူၼ်း ဢေႃႈ။- 8ၶူၼ်ႁူဝ် ၶဝ် ၵေႃႈ၊မိူၼ် ၸိူဝ်ႉ ၼင်ႇ ၶူၼ်ႁူဝ် ၽူႈယိင်း ဢေႃႈ။ ၶဵဝ်ႈ ၶဝ် သမ်ႉ၊မိူၼ် ၸိူဝ်ႉ ၼင်ႇ ၶဵဝ်ႈ သၢင်ႇသီႈ ဢေႃႈ။- 9ႁူဝ်ဢူၵ်း ၶဝ် ၼၼ်ႉ၊မိူၼ် ၸိူဝ်ႉ ၼင်ႇ ၶႅပ်း လဵၵ်း ဢၼ် ႁႄႉ ၼႃႈ ဢူၵ်း ၼၼ်ႉ လႄႈ သဵင် ပိၵ်ႇ ၶဝ် ၼၼ်ႉ ၵေႃႈ၊မိူၼ် ၸိူဝ်ႉ ၼင်ႇ သဵင် လေႃႉမႃႉသိုၵ်း ၼမ်ၼႃႇ ဢၼ် ၶုၼ်ႇလႅၼ်ႈ ၵႂႃႇ တိုၵ်းသိုၵ်း ၼၼ်ႉ ဢေႃႈ။- 10ႁၢင် ၶဝ် ၵေႃႈ၊မီး ၵွင်ႉ မိူၼ် ၸိူဝ်ႉ ၼင်ႇ ၵွင်ႉ မႅင်းငေႃး လႄႈ ၶဝ် ဢဝ် တင်း ႁၢင် ၶဝ် ၼၼ်ႉ သေလႄႈ ပၼ် ၽေး တုၵ်ႉၶႃႉ တီႈ ၵူၼ်း တင်းလၢႆ ႁႃႈ လိူၼ် ဢေႃႈ။- 11ၶုၼ်ႁေႃၶမ်း ၶဝ် ၸမ်ႉ၊ပဵၼ် တမၢၼ်ႇ ဢၼ် ဢုပ်ႉပိူင်ႇ ႁူး ၶုမ် ငရၢႆး ၼၼ်ႉ လႄႈ ၸိုဝ်ႈသဵင် မၼ်း ၵႃႈၼႂ်း ၵႂၢမ်း ႁေႇပြႄး၊ၼၼ်ႉ ႁွင်ႉဝႃႈ၊ "ဢႃႇပတ်ႉတုင်ႇ၊" ဝႃႈၼႆ လႄႈ၊ၼႂ်း ၵႂၢမ်း ၵရိၵ်ႉ၊သမ်ႉ ႁွင်ႉဝႃႈ၊ "ဢႃႇပေႃးလျုၼ်ႇ၊" (ဢၼ် ပွင်ႇဝႃႈ၊ "ၶုၼ် ယႃႉ လု ယႃႉလႅဝ်၊") ဝႃႈ ၼင်ႇ ၼႆ ဢေႃႈ။ 12ၽေး တၢင်း ဢၼ် လုလႅဝ် မဵဝ်း ၼိုင်ႈ ပူၼ်ႉ ၵႂႃႇ ယဝ်ႉ လႄႈ ၵမ်းလိုၼ်း ယင်း မီး ၽေး တၢင်း ဢၼ် လုလႅဝ် ထႅင်ႈ သွင် မဵဝ်း ဢၼ် တၵ်း ႁွတ်ႈမႃး ၼၼ်ႉ လူးၵွၼ်ႇ ဢေႃႈ။ 13မိူဝ်ႈ ၼၼ်ႉ တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ၊ပဝ်ႇ ၼႄးၶရႃႇ မၼ်း လႄႈ ၵဝ် လႆႈ ငိၼ်း သဵင် လၢတ်ႈ ၵႂၢမ်း ဢွၵ်ႇ မႃး သေ ၵႃႈတီႈ သီႇၸဵင်ႇ ၶဵင်ႇ တၢင်းလူႇ ၶမ်း ဢၼ် မီး ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ သေယဝ်ႉ၊- 14လၢတ်ႈ တီႈ တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ လႄႈ ဝႃႈ၊ "ပွႆႇ တမၢၼ်ႇၵၢင်ႁၢဝ် သီႇ ပႃး ဢၼ် ၶၢမ်ႇ တၢင်း ဢၼ် မတ်ႉ ဝႆႉ ၵႃႈတီႈ မႄႈၼမ်ႉ လူင် ဢုၽရတ်ႉ၊ၸိူဝ်း ၼၼ်ႉ လွတ်ႈ တႃႉ၊" ဝႃႈ ၼင်ႇ ၼႆ ဢေႃႈ။- 15ႁဵတ်း ၼၼ် လႄႈ တမၢၼ်ႇၵၢင်ႁၢဝ် သီႇ ပႃး ၼၼ်ႉ လႆႈ လွတ်ႈ လႄႈ ၶဝ် မႄးႁႅၼ်း ဝႆႉ ပုၼ်ႈ ၶိင်ႇ ၼႃႇရီႇ၊ပုၼ်ႈ ဝၼ်း၊ပုၼ်ႈ လိူၼ်၊ပုၼ်ႈ ပီ ၼၼ်ႉ၊ႁႂ်ႈလႆႈ ဢဝ်တၢႆ ၵူၼ်း တင်းလၢႆ သၢမ် ပုၼ်ႈ ပုၼ်ႈ ၼိုင်ႈ ဢေႃႈ။- 16ၵဝ် လႆႈ ငိၼ်း ဝႃႈ၊တၢင်း ဢၼ် ၼပ်ႉဢၢၼ်ႇ ၵူၼ်းသိုၵ်း ၶီႇ မႃႉ ၼၼ်ႉ မီး သွင် ပၢၵ်ႇ လၢၼ်ႉ ဢေႃႈ။- 17ၵႃႈၼႂ်း ပျႃႇတိၵ်ႈ ၼိမိၵ်ႈ ၵဝ် ၼၼ်ႉ၊ၵဝ် လႆႈ ႁၼ် မႃႉ တင်း ၵူၼ်းသိုၵ်း ၶီႇ မႃႉ၊ဢၼ် ၶႅပ်း ႁႄႉ ၼႃႈ ဢူၵ်း ၶဝ် လႅင် မိူၼ် ၽႆး လႄႈ သွမ်ႇ မိူၼ်ၼင်ႇ သႅင်ၼီႇလႃႇ၊သမ်ႉ လိူင် မိူၼ်ၼင်ႇ ၵၢၼ်ႉ ၼၼ်ႉ ဢေႃႈ။ ႁူဝ် မႃႉ ၸိူဝ်း ၼၼ်ႉ၊မိူၼ် ၸိူဝ်ႉ ၼင်ႇ ႁူဝ် သၢင်ႇသီႈ လႄႈ ၵႃႈၼႂ်း သူပ်း ၶဝ် ၼၼ်ႉ ဢွၵ်ႇ ၽႆး ဢွၵ်ႇ ၵႂၼ်း၊ဢိၵ်ႇတင်း ဢွၵ်ႇ ၽႆး ၵၢၼ်ႉ ယူႇ ဢေႃႈ။- 18ၵူၼ်း တင်းလၢႆ သၢမ် ပုၼ်ႈ ပုၼ်ႈ ၼိုင်ႈ၊လႆႈ တၢႆ လူၺ်ႈ ၽေး သၢမ် မဵဝ်း ဢၼ် ပဵၼ် ၽေး ၽႆး၊ၽေး ၵႂၼ်း တင်း ၽေး ၽႆး ၵၢၼ်ႉ ဢၼ် ဢွၵ်ႇ သူပ်း မႃႉ၊မႃး ၼၼ်ႉ ဢေႃႈ။- 19လွင်ႈ မၼ်း ၸမ်ႉ၊ဢႃႇၼႃႇ တၼ်းၶူဝ်း မႃႉ ၸိူဝ်း ၼၼ်ႉ၊မီး ၼႂ်း သူပ်း ၶဝ် တင်း မီး ၵႃႈတီႈ ႁၢင် ၶဝ် လႄႈ ႁၢင် ၶဝ် ၼၼ်ႉ မိူၼ် ၸိူဝ်ႉ ၼင်ႇ ငူး တင်းလၢႆ ဢၼ် မီး ႁူဝ် သေယဝ်ႉ၊ၶဝ် ဢဝ် တင်း ႁၢင် ၶဝ် ၼၼ်ႉ ပၼ် ၽေး ဢုပၢတ်ႈ တီႈ ၵူၼ်း တင်းလၢႆ ဢေႃႈ။ 20ၵူၼ်း ၸိူဝ်း ဢၼ် ယင်း ၵိုတ်း ယင်း ၵျၢၼ်ႇ ဝႆႉ၊ဢမ်ႇ လႆႈ တၢႆ လူၺ်ႈ ၽေး ဢုပၢတ်ႈ ၼၼ်ႉ ၸမ်ႉ၊ယင်း ဢမ်ႇ ပႄႇပႅတ်ႈ သေ တၢင်းၵမ် တၢင်းၵျၢင်ႉ ၵဝ်ႇ ၶဝ်၊ယင်း ဢမ်ႇ ပႄႇပႅတ်ႈ သေ တၢင်း ဢၼ် ဝႆႈ ၽီ လႂ်၊ဝႆႈ ႁုၼ်ႇႁၢင်ႈသၢင်းထု ၶမ်း၊ဝႆႈ ႁုၼ်ႇႁၢင်ႈသၢင်းထု ငိုၼ်း၊ဝႆႈ ႁုၼ်ႇႁၢင်ႈသၢင်းထု တွင်း၊ဝႆႈ ႁုၼ်ႇႁၢင်ႈသၢင်းထု မၢၵ်ႇႁိၼ်၊ဢိၵ်ႇတင်း ဝႆႈ ႁုၼ်ႇႁၢင်ႈသၢင်းထု မႆႉ၊ဢၼ် ဢဝ် တင်း မိုဝ်း တူဝ်ၸဝ်ႈၵဝ်ႇ ႁဵတ်း လႄႈ၊ပဵၼ် ႁုၼ်ႇႁၢင်ႈသၢင်းထု ဢၼ် ဢမ်ႇ ၸၢင်ႈ ႁၼ်၊ဢမ်ႇ ၸၢင်ႈ ငိၼ်း၊ဢမ်ႇ ၸၢင်ႈ ပႆ လႆႈ ၸိူဝ်း ၼၼ်ႉ ဢေႃႈ။- 21ၶဝ် ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သေ ၵႃႈတီႈ ၼႂ်း တၢင်း ဢၼ် ဢဝ် ဢသၢၵ်ႈ ၵူၼ်းတၢႆ၊တၢင်း ဢၼ် ႁဵတ်း ၽီ မေႃႇ၊တၢင်း ဢၼ် ႁဵတ်း ၵိလေႇသႃႇ ဢၼ် ဢမ်ႇတြႃး၊တၢင်း ဢၼ် လၵ်ႉ ဢၼ် လိူတ်ႇ ၸိူဝ်း ၼၼ်ႉ လႄႈ ယူႇ ဢေႃႈ။


text: 1ပၼ် သတိ ၵူၼ်း တင်းလၢႆ ႁႂ်ႈ ၶဝ် ႁပ်ႉ ၶၢမ်ႇ ဢဝ် ဢႃႇၼႃႇ ၶုၼ် မိူင်း ၶဝ် တႃႉ။ ႁႂ်ႈ ၶဝ် ထွမ်ႇဢဝ် ၵႂၢမ်း ၶုၼ် လႄႈ ၽွမ်ႉၸႂ် ၵၼ် ႁဵတ်း လွင်ႈ လီ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ပၼ် ၶုၼ် တႃႉ။- 2သင်ႇ လၢတ်ႈ ႁႂ်ႈ ၶဝ် ဢမ်ႇ သႄႉသွမ်း ၽူႈလႂ် သေၵေႃႉသေၵူၼ်း၊ဢမ်ႇ ၽိတ်း ဢမ်ႇ ထဵင် ပိူၼ်ႈ လႄႈ ဝႆႉၸႂ် ယၢဝ်း ယိူၼ်ႉၶၢမ်ႇ ပိူၼ်ႈ လူၺ်ႈ ၸႂ် ဢၼ် ဢူၼ်ႈဢွၼ်ႇ ၼႂ်း တၢင်း ဢၼ် မိုတ်ႈၵိုဝ်း ပိူၼ်ႈ ၼၼ်ႉ တႃႉ။- 3လွင်ႈ မၼ်း ၸမ်ႉ၊မိူဝ်ႈ ဢွၼ်တၢင်း ၼၼ်ႉ ႁဝ်း ၵေႃႈ ယၢမ်ႈ လႆႈ ပဵၼ် ၵူၼ်း ဢၼ် ဢမ်ႇ မီး တၢင်းၶႆႈၸႂ်၊ၵူၼ်း ဢၼ် ဢမ်ႇ ၶႂ်ႈ ထွမ်ႇ ၵႂၢမ်း ဢိၵ်ႇတင်း ၵူၼ်း ဢၼ် ႁဵတ်း ၽိတ်း ၼၼ်ႉ မႃး ယဝ်ႉ ဢေႃႈ။ ႁဝ်း ယၢမ်ႈ လႆႈ ပဵၼ် ၶႃႈ ၸေးၸိမ်ႇ လေႃးၵႃႉ ၼႆႉ မႃး ယဝ်ႉ လႄႈ၊မူၼ်ႈပျေႃႇ လူၺ်ႈ ၸေးၸိမ်ႇ လၢႆ ၸိူဝ်ႉ လၢႆ မဵဝ်း မႃး ဢေႃႈ။ မိူဝ်ႈ ၼၼ်ႉ ႁဝ်း ယၢမ်ႈ လႆႈ ႁဵတ်း ႁၢႆႉ ႁဵတ်း မိူၵ်ႈ သေ ၶွႆ ပိူၼ်ႈ ဢေႃႈ။ ပိူၼ်ႈ ၸင်း ႁဝ်း၊ႁဝ်း ၵေႃႈ ၸင်း ပိူၼ်ႈ ဢေႃႈ။- 4ၵူၺ်းၵႃႈ၊မိူဝ်ႈ ဢၼ် ၸႂ် ၵရုၼႃႇ ဢိၵ်ႇတင်း တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ၊ၸဝ်ႈ ဢၼ် ၵႄႇၶျွတ်ႈ ႁဝ်း ပေႃႇမႃး ၼၼ်ႉ၊- 5မၼ်းၸဝ်ႈ ၵႄႇသႄႇ ၶျွတ်ႈ ဢဝ် ႁဝ်း ဢေႃႈ။ လွင်ႈတၢင်း ၼႆႉ ပဵၼ် မႃး ၵွပ်ႈပိူဝ်ႈ ၵုသူဝ်ႇ ဢၼ် လီ ဢၼ် ငၢမ်း၊ဢၼ် ႁဝ်း ႁဵတ်း ဝႆႉ ဢမ်ႇၸႂ်ႈ လႄႈ၊မၼ်း ပဵၼ် မႃး ၵွပ်ႈပိူဝ်ႈ ၸဝ်ႈၽြႃး မီး ၸႂ် ၵရုၼႃႇ ဢဵတ်းလူ ႁဝ်း လႄႈ ၵႄႇသႄႇ ၶျွတ်ႈ ဢဝ် ႁဝ်း လူၺ်ႈ တၢင်း ဢၼ် သုၵ်ႈ ပွတ်ႈ ႁႂ်ႈ ႁဝ်း ၶိုၼ်း ၵိူတ်ႇလဵင်ႉ မႂ်ႇ မႂ်ႇ သေ၊မီး ဢသၢၵ်ႈ မႂ်ႇ ၼႂ်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ၊- 6ဢၼ် မၼ်းၸဝ်ႈ ပၼ် ႁဝ်း ၼမ်ၼႃႇ ၼႂ်း ၸဝ်ႈ ယေႇသု ၶရိၸ်ႈ၊ၸဝ်ႈ ၵႄႇၶျွတ်ႈ ႁဝ်း ၼၼ်ႉ ဢေႃႈ။- 7ၵွပ်ႈ လူၺ်ႈ ၵျေးၸူး မၼ်းၸဝ်ႈ လႄႈ ႁဝ်း လႆႈ ၶၢမ်ႇ ဢဝ် တၢင်း ဢၼ် ၵႄႈလိတ်ႈ ဢပျတ်ႈ ႁဝ်း သေ လႆႈ ၶဝ်ႈပႃး ပဵၼ် လုၵ်ႈလၢင်း မၼ်းၸဝ်ႈ ဢၼ် မီး တၢင်း မုင်ႈမွင်း ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 8ၵႂၢမ်း ၼႆႉ ပဵၼ် ၵႂၢမ်း သဵတ်ႈၸႃႇ ဢေႃႈ။ ၵဝ် မီး ဢလူဝ်ႇ ၶႂ်ႈႁႂ်ႈ မႂ်း ၶတ်းၸႂ် ႁေႃးလၢတ်ႈ လွင်ႈ ၸိူဝ်း ၼႆႉ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ ၽြႃးပဵၼ်ၸဝ်ႈ တၵ်း ဝႆႉ သတိ ပွင် ႁဵတ်းၵၢၼ် လီ ၵၢၼ် ငၢမ်း ဢေႃႈ။ လွင်ႈ ၸိူဝ်း ၼႆႉ ပဵၼ် လွင်ႈ လီ သေ ဢမ်ႇၵႃး၊မၼ်း ပဵၼ် လွင်ႈ ဢၼ် ၸၢင်ႈ ပၼ် ဢၵျူဝ်း ၵူၼ်း တင်းလၢႆ ဢေႃႈ။- 9ဝႄႈ ပႅတ်ႈ ၵႂၢမ်း ဢၼ် တွပ်ႇထဵင် ၵၼ်၊ဢၼ် ဢမ်ႇ ပွင်ႇလွင်ႈ သင်၊လွင်ႈ ၸရၢင်း ၸိူဝ်ႉၶိူဝ်း ပူႇ ပေႃႈ သိုပ်ႇ သိုပ်ႇ တၢမ် တၢမ်၊ဢိၵ်ႇတင်း တၢင်း ဢၼ် ၽိတ်း ၵၼ် ထဵင် ၵၼ်၊လူၺ်ႈ လွင်ႈ တြႃး ပိင်းၺၢပ်ႈ တင်းလၢႆ ၼၼ်ႉ တႃႉ။ လွင်ႈ ၸိူဝ်း ၼႆႉ ပဵၼ် လွင်ႈ ဢၼ် ဢမ်ႇ မီး ဢၵျူဝ်း လႄႈ ဢမ်ႇ ပွင်ႇလွင်ႈ သင် ဢေႃႈ။- 10ၵေႃႉ ဢၼ် ၸၢင်ႈ ၽႄ ၵိူင်း ၶႂၢႆး ၵိူင်း ၼၼ်ႉ ၸိုင်၊ပၼ် သတိ မၼ်း သွင် ပွၵ်ႈ ယဝ်ႉ ၸင်ႇ ပႄႇပႅတ်ႈ မၼ်း တႃႉ။- 11ၵူၼ်း ၸိူဝ်ႉ ၼင်ႇ ၼၼ် ၼၼ်ႉ ပဵၼ် ၵူၼ်း ယႃႉ ၵူၼ်း ၵဝ်း ဢၼ် ႁု တၢင်းၽိတ်း တူဝ်ၸဝ်ႈၵဝ်ႇ ယူႇ သေၵေႃႈ သိုပ်ႇ ႁဵတ်း ဢပျတ်ႈ ယူႇ ၼၼ်ႉ ဢေႃႈ။ 12မိူဝ်ႈ ဢၼ် ၵဝ် ပွႆႇၸႂ်ႉ ဢႃႇတေႇမႃႉ၊ဢမ်ႇၼၼ် တုၶႅၵ်ႉ၊ၵႂႃႇၸူး မႂ်း ၸိုင်၊ၶတ်းၸႂ် မႃး ႁႃ ၵဝ် ၵႃႈတီႈ ဝဵင်း ၼိၵေႃးပလိ၊ပုၼ်ႉ တႃႉ။ ၵဝ် ယင်း တၵ်း ယူႇ ၵႃႈတီႈ ၼၼ်ႈ ၸူဝ်ႈ ၶၢဝ်း ၶိင်ႇၵတ်း ၼႆႉ ဢေႃႈ။- 13ၶတ်းၸႂ် ၸွႆႈထႅမ် သြႃႇ ဢုပတေႇ ၸေႇၼႃႉ၊တင်း သြႃႇ ဢႃႇပေႃးလု၊ၸဵဝ်း လႆႈ ဢွၵ်ႇ တႃ ဢွၵ်ႇ တၢင်း ၵႂႃႇ တႃႉ။ ၸွႆႈထႅမ် ၶဝ် သွင် ၵေႃႉ၊ယႃႇ ႁႂ်ႈ ၶဝ် ၶၢတ်ႇ သေ ၸိူဝ်ႉ သေ ပိူင်။- 14ႁႂ်ႈ ၵူၼ်း ႁဝ်း ၵူႈ ၵေႃႉ သွၼ် ဢဝ် ဢၵျၢင်ႉ ဢၼ် ၸၢင်ႈ ႁဵတ်း လွင်ႈ လီ ၼၼ်ႉ၊ႁႂ်ႈလႆႈ ၸွႆႈထႅမ် ၶဝ် ၸိူဝ်း ဢၼ် ၸုတ်ႈ ဢၼ် လုတ်ႈ ၼၼ်ႉ တႃႉ။ ယႃႇ ႁႂ်ႈ ၶဝ် ယူႇ မဝ် ၵိၼ် မၢင် သေၵမ်း။ 15ၶဝ် ၸိူဝ်း ဢၼ် မီး ယူႇ လူၺ်ႈ ၵဝ် ၵူႈၵေႃႉၵူႈၵူၼ်း တၵ်ႉၼၢႆ သူ ယူႇ ဢေႃႈ။ ၶႅၼ်းတေႃႈ တၵ်ႉၼၢႆ ပၼ် ၶၢဝ်ႇ တီႈ ပီႈၼွင်ႉ ဢၼ် ႁၵ်ႉ ႁဝ်း ၼႂ်း တၢင်းယုမ်ႇမၢတ်ႈ ၼၼ်ႉ တႃႉ။ ႁႂ်ႈ ၵျေးၸူး ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း သူ ၵူႈၵေႃႉၵူႈၵူၼ်း သေၵမ်း လူၺ်ႈ။


text: 1လူၺ်ႈ လွင်ႈ ဢၼ် သူ တႅမ်ႈ ထၢမ် လွင်ႈ ငိုၼ်းလူႇ ဢၼ် သူ တၵ်း လႆႈ ၵဵပ်းႁွမ် ဝႆႉ၊ပုၼ်ႈ ၵူၼ်း ၸဝ်ႈၽြႃး ဢၼ် မီး ၵႃႈၼႂ်း မိူင်း ယုတႃႉ၊ၼၼ်ႉ ၸမ်ႉ၊သူ ထုၵ်ႇလီ ႁဵတ်း မိူၼ်ၼင်ႇ ဢၼ် ၵဝ် သင်ႇ လၢတ်ႈ ဝႆႉ၊တီႈ ၸိူဝ်းၸဝ်ႈ တင်းလၢႆ ၵႃႈၼႂ်း မိူင်း ၵလႃႇတိ၊ၼၼ်ႉ ဢေႃႈ။- 2ၼႂ်း ဝၼ်းတၼၢင်းၼူၺ်ႇ ၵူႈဝၼ်း ၼၼ်ႉ ႁႂ်ႈ ၵူႈၵေႃႉၵူႈၵူၼ်း သႂ်ႇ ငိုၼ်းလူႇ ၼမ် ၼမ် ၵေႇ ၵေႇ ၸွမ်းၼင်ႇ ဢၼ် မၼ်း မီး ၼၼ်ႉ တႃႉ။ ဢဝ် ငိုၼ်းလူႇ ၼၼ်ႉ ၵဵပ်းႁွမ် ဝႆႉ၊ၼင်ႇ ႁိုဝ် ၵဝ် တၵ်း ဢမ်ႇ လႆႈ ၵဵပ်း ထႅင်ႈ မိူဝ်ႈ ဢၼ် ၵဝ် မႃး တီႈ သူ ၼၼ်ႉ တႃႉ။- 3ႁဵတ်း ၼၼ် လႄႈ မိူဝ်ႈ ဢၼ် ၵဝ် ႁွတ်ႈထိုင် တီႈ သူ ၼၼ်ႉ၊ၵဝ် တၵ်း ပွႆႇၸႂ်ႉ ၵူၼ်း ၸိူဝ်း ဢၼ် သူ ယုမ်ႇ ၸႂ် ၼၼ်ႉ လႄႈ ႁႂ်ႈ ၶဝ် ပႃး ဢဝ် လိၵ်ႈ ၵဝ်၊ဢိၵ်ႇတင်း ငိုၼ်းလူႇ သူ ၼၼ်ႉ ၵႂႃႇ သူင်ႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 4ပေႃး ဝႃႈ ၵဝ် ၵေႃႈ ထုၵ်ႇလီ ၵႂႃႇ ၸိုင်၊တၵ်း ၵႂႃႇ ဢေႃႈ၊ၶဝ် ၸိူဝ်း ၼၼ်ႉ ၵေႃႈ တေ ၵႂႃႇ ၸွမ်း လူၺ်ႈ ၵၼ် တင်း ၵဝ် ဢေႃႈ။ 5ပိူဝ်ႈ ဢၼ် ၵဝ် လူဝ်ႇ ၵႂႃႇ ၵႃႈတီႈ မိူင်း မႃႇၵေႇတေႃးၼိ၊လႄႈ ၵဝ် တေ လတ်း ၵႂႃႇ ၸွမ်း သဵၼ်ႈတၢင်း မိူင်း မႃႇၵေႇတေႃးၼိ၊သေလႄႈ မႃး ၸူး သူ ဢေႃႈ။- 6ၵဝ် ဢၢင်ႈ တေ ယူႇ တီႈ သူ ႁိုင် တၢၼ်ႇတၢၼ်ႇ လႄႈ၊ယူဝ် တေ ယူႇ ၸူဝ်ႈ ၶၢဝ်း ၶိင်ႇၵတ်း တေႃႇ ပေႃး ပူၼ်ႉ ဢေႃႈ။ သူ ၵေႃႈ တေ ၸၢင်ႈ ၸွႆႈထႅမ် ၵဝ် ႁႂ်ႈလႆႈ သိုပ်ႇ ၶၢဝ်းတၢင်း ၵႂႃႇ၊ႁႂ်ႈလႆႈ ႁွတ်ႈထိုင် ၵႂႃႇ တီႈ ဢၼ် ၵဝ် ၶႂ်ႈ ၵႂႃႇ ထႅင်ႈ ၼၼ်ႉ ဢေႃႈ။- 7ၵဝ် ဢမ်ႇ ၶႂ်ႈ မႃး လႄႇ သူ ၵႅပ်ႈ ၼိုင်ႈ ၵမ်းဢွၼ်ႇၼိုင်ႈ ၵူၺ်း လႄႈ ပူၼ်ႉ ၵႂႃႇ ဢေႃႈ။ ပေႃး ၸဝ်ႈၽြႃး မီး ဢလူဝ်ႇ ၸိုင်၊ၵဝ် တေ ယူႇ ႁိုင် တၢၼ်ႇတၢၼ်ႇ ဢေႃႈ။ 8ၼႂ်းဝႃႈၼၼ် သေၵေႃႈ ၵဝ် တေ ယူႇ ၵႃႈတီႈ ဝဵင်း ဢေးၽႅတ်ႈ၊ၼႆႉ၊တေႃႇထိုင်ႁွတ်ႈ ဝၼ်း ပွႆး ပဵၼ်ႇတေႇၵုၵ်ႉတေႇ၊လူးၵွၼ်ႇ ဢေႃႈ။- 9ၵႃႈတီႈ ၼႆႈ ပိၵ်ႉသမ်ႉ မီး ၶဝ် ၸိူဝ်း ဢၼ် သၢၼ် ၶတ်းၵၼ် တင်း ႁဝ်း ၼမ်ၼႃႇ သေၵေႃႈ မီး ဢၶႂၢင်ႉ ဢယေး လီ ၼႃႇ ပုၼ်ႈတႃႇ ၼႃႈၵၢၼ် သႃႇသၼႃႇ ၸဝ်ႈၽြႃး တႄႉတႄႉ ဢေႃႈ။ 10မိူဝ်ႈ ဢၼ် သြႃႇ တိမေႃးသေႇ၊ႁွတ်ႈမႃး ၵႃႈတီႈ သူ ၸိုင်၊လူတူၺ်း မၼ်း ၼင်ႇ ႁိုဝ် မၼ်း တၵ်း ဢမ်ႇ လႆႈ မီး တၢင်း ဢၼ် ၵူဝ်ႁႄ ၼၼ်ႉ တႃႉ။ မၼ်း ပဵၼ် ၵေႃႉ ဢၼ် ပွင် ႁဵတ်းၵၢၼ် ၸဝ်ႈၽြႃး မိူၼ် ၸိူဝ်ႉ ၼင်ႇ ၵဝ် ဢေႃႈ။- 11ပိူဝ်ႈ ၼႆ လႄႈ ယႃႇပေ ႁႂ်ႈ ၽူႈလႂ် ႁဵတ်း ဢမ်ႇ သၢင်း ၵိၼ် မၼ်း။ ဢွၼ်ၵၼ် ၸွႆႈၵမ်ႉ ၸွႆႈထႅမ် မၼ်း၊ႁႂ်ႈ မၼ်း လႆႈ ၸဵဝ်း ၶိုၼ်း မႃး ၸူး တီႈ ၵဝ် တႃႉ။ ၵဝ် မွင်းထႃႈ မၼ်း တၵ်း ၶိုၼ်း မႃး ႁူမ်ႈ လူၺ်ႈ ၵၼ် တင်း ပီႈၼွင်ႉ တၢင်ႇၵေႃႉ ၸိူဝ်း ၼၼ်ႉ ယူႇ ဢေႃႈ။ 12ၵမ်း ၼႆႉ၊လူၺ်ႈ လွင်ႈ ပီႈၼွင်ႉ ႁဝ်း သြႃႇ ဢႃႇပေႃးလု၊ၸမ်ႉ၊ၵဝ် လႆႈ ၵႆႉ ပၼ်ႁႅင်း မၼ်း၊ႁႂ်ႈ မၼ်း ၸွမ်း ပီႈၼွင်ႉ တၢင်ႇၵေႃႉ တၢင်ႇ ၵူၼ်း မႃး လႄႇ တီႈ သူ ယူႇ ဢေႃႈ။ ၵူၺ်းၵႃႈ၊ၶိင်ႇ ယၢမ်း မၼ်း ယင်း ဢမ်ႇ ပႆႇ သၢင်ႇထုၵ်ႇ လႄႈ မၼ်း ဢမ်ႇ ပႆႇ ၸၢင်ႈ မႃး မိူဝ်ႈလဵဝ် ၼႆႉ။ မိူဝ်ႈ ဢၼ် မၼ်း တၼ်း ၼၼ်ႉ မၼ်း တေ မႃး လႄႇ ႁႃ သူ ယူႇ ဢေႃႈ။ 13သူ ၸဝ်ႈ ဢွၼ်ၵၼ် ဝႆႉ သတိ လႄႈ တႄႇ မၼ်ႈ ယူႇ ၵႃႈၼႂ်း တၢင်းယုမ်ႇမၢတ်ႈ တႃႉ။ မီး ၸႂ် ႁတ်းႁၢၼ် လႄႈ ဢဝ် ဢဵၼ် ဢဝ် ႁႅင်း တႃႉ။- 14ၼႃႈၵၢၼ် တၢင်းႁဵတ်း ၵႃႈမီး တင်းသဵင်ႈတင်းလူင် ၼၼ်ႉ ဢွၼ်ၵၼ် ပႃး တင်း ၸႂ် ႁၵ်ႉ မႅတ်ႈတႃႇ သေလႄႈ ပွင်ႁဵတ်း တႃႉ။ 15ပီႈၼွင်ႉ ၶဝ်႟။ သူ ႁု လွင်ႈ ဢၼ် သထေႇၽၢၼ်ႇ၊တင်း ၵူၼ်းႁိူၼ်းၵူၼ်းယေး မၼ်း ပဵၼ် ၶဝ် ၸိူဝ်း ဢၼ် ၶဝ်ႈ ပဵၼ် ၶရိၸ်ႈယၢၼ်ႇ ဢွၼ်တၢင်း ပိူၼ်ႈ၊ၼႂ်း မိူင်း ဢၶႃႇယႃႉ၊ၼၼ်ႉ ယူႇ ဢေႃႈ။ ၶဝ် ဢဝ် တူဝ် ၶဝ် သၢၵ်ႈၵၢပ်ႈ ၼႂ်း ၼႃႈၵၢၼ် ဢၼ် ၸွႆႈထႅမ် ၵူၼ်း ၸဝ်ႈၽြႃး တင်းလၢႆ ဢေႃႈ။- 16ပိူဝ်ႈ ၼႆ လႄႈ ပီႈၼွင်ႉ ၶဝ်႟။ ထွမ်ႇဢဝ် ၵႂၢမ်း ၵူၼ်း ဢွၼ်ႁူဝ် ၸိူဝ်ႉ ၼင်ႇ ၶဝ် ၼႆႉ၊ဢိၵ်ႇတင်း ၶဝ် ၸိူဝ်း ဢၼ် ပွင် ႁဵတ်းၵၢၼ် ၸဝ်ႈၽြႃး ႁူမ်ႈ လူၺ်ႈ ၵၼ် တင်း ၶဝ် ၼၼ်ႉ တႃႉ၊ဝႃႈၼႆ ၵဝ် တိုၵ်းယူင်း တွင်းပၢၼ်ႇ သူ ဢေႃႈ။ 17ပိူဝ်ႈ ဢၼ် သထေႇၽၢၼ်ႇ၊ၽေႃႇတုၼိတ်ႉ၊တင်း ဢၶႃႇယၶူႇ၊ၶဝ် ႁွတ်ႈမႃး လႄႈ ၵဝ် ၸူမ်း တႄႉတႄႉ ယဝ်ႉ၊လွင်ႈ မၼ်း ၸမ်ႉ၊ၶဝ် လႆႈ ပွင် ႁဵတ်းၵၢၼ် ဢၼ် သူ ဢမ်ႇ ၸၢင်ႈ ႁဵတ်း ၼၼ်ႉ ဢေႃႈ။- 18ၶဝ် ႁဵတ်း ႁႂ်ႈ ၵဝ် လႆႈ ၸူမ်းသိူဝ်း ယူႇ မိူၼ် ၸိူဝ်ႉ ၼင်ႇ ဢၼ် ၶဝ် ႁဵတ်း ႁႂ်ႈ သူ ၸူမ်းသိူဝ်း ယူႇ ၼၼ်ႉ ဢေႃႈ။ ၵူၼ်း ၸိူဝ်ႉ ၼင်ႇ ၶဝ် ၼႆႉ၊ႁဝ်း ထုၵ်ႇလီ ပၼ် ၵုင်ႇသရေႇ ၶဝ် ဢေႃႈ။ 19ၽုင် မူႇ ၸုမ်း ၸိူဝ်းၸဝ်ႈ တင်းလၢႆ ၵႃႈၼႂ်း မိူင်း ဢႃႇသိ၊ၼႆႉ၊ၽၢၵ်ႇ တွၼ်ႈ ၵႂၢမ်း တၵ်ႉၼၢႆ ထိုင် မႃး တီႈ သူ ဢေႃႈ။ ဢႃႇၵုလႃႉ၊တင်း ပရီႇသီးလႃႇ၊ၶဝ် ၽူဝ်မေး၊တင်း ၸိူဝ်းၸဝ်ႈ ဢၼ် ၸုတုမ် ၵႃႈၼႂ်း ႁိူၼ်း ၶဝ် ၼၼ်ႉ ၵေႃႈ ၽၢၵ်ႇ တွၼ်ႈ ၵႂၢမ်း ႁၵ်ႉ ၸႂ်ထိုင် သူ ၼႂ်း ၸဝ်ႈ ယေႇသု၊ဢေႃႈ။- 20ပီႈၼွင်ႉ ၵႃႈမီး တင်းသဵင်ႈတင်းလူင် ထၢမ်ႁႃ သူ ဢေႃႈ။ ၵေႃႉ ၼိုင်ႈ လႄႈ ၵေႃႉ ၼိုင်ႈ တူင်ႉတၵ်ႉ ၼူမ် ၵၼ် မိူၼ်ၼင်ႇ ပီႈၼွင်ႉ ဢၼ် ႁၵ်ႉပႅင်း ၵၼ် ၼၼ်ႉ တႃႉ။ 21ၵဝ် ပေႃးလု၊ ဢဝ် တင်း မိုဝ်း တူဝ်ၸဝ်ႈၵဝ်ႇ လႄႈ တႅမ်ႈ ၵႂၢမ်း တၵ်ႉလၢတ်ႈ ထၢမ်ႁႃ သူ ၸမ်ႉ၊- 22ၽူႈလႂ် သေဢမ်ႇဝႃႈ၊ပေႃး မၼ်း ဢမ်ႇ ႁၵ်ႉ ၸဝ်ႈၽြႃး ၸိုင်၊ႁႂ်ႈ ဢႃႉမၢင်ႇၵလႃႇ တူၵ်း ႁွတ်ႈ ၵႃႈၼိူဝ် မၼ်း သေၵမ်း လူၺ်ႈ။ မရၼ်းၼတႃႇ ဢၼ် ပွင်ႇဝႃႈ၊ၸဝ်ႈၽြႃး မႃး သေၵမ်း လူၺ်ႈ။ 23ႁႂ်ႈ ၵျေးၸူး ၸဝ်ႈ ယေႇသု၊မီး ယူႇ လူၺ်ႈ သူ သေၵမ်း လူၺ်ႈ။ 24ႁႂ်ႈ တၢင်းႁၵ်ႉ မႅတ်ႈတႃႇ ၵဝ် ဢၼ် မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ မီး ယူႇ လူၺ်ႈ ၵၼ် တင်း သူ တင်းသဵင်ႈ သေၵမ်း လူၺ်ႈ။ ဢႃမိၼ်ႈ။


text: 1ယုတႃႉ၊ဢၼ် ပဵၼ် ၶႃႈ ၸဝ်ႈ ယေႇသု ၶရိၸ်ႈ၊ဢၼ် ပဵၼ် ၼွင်ႉၸၢႆး ယႃႇၵုပ်ႈ၊တႅမ်ႈလိၵ်ႈ ပၼ် ၵႂႃႇ တီႈ သူ ၸိူဝ်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ဝႆႉ လႄႈ သူ လႆႈ ဢသၢၵ်ႈလိပ်း ယူႇ ၼႂ်း တၢင်းႁၵ်ႉ ၽြႃး ပေႃႈၸဝ်ႈ၊ဢိၵ်ႇတင်း ၼႂ်း တၢင်း ဢၼ် ၸဝ်ႈ ယေႇသု ၶရိၸ်ႈ၊ပႂ်ႉ လူ ပႂ်ႉ တူၺ်း ဝႆႉ ၼၼ်ႉ ဢေႃႈ။ 2ႁႂ်ႈ ၵရုၼႃႇ ၸဝ်ႈ၊ဢိၵ်ႇတင်း တၢင်းၼိမ်၊ဢိၵ်ႇတင်း တၢင်းႁၵ်ႉ ၼမ် ၵိုၼ်း ၼႃႇ တီႈ သူ သေၵမ်း လူၺ်ႈ။ 3ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ ၼႂ်း မိူဝ်ႈ ဢၼ် ၵဝ် ယင်း တိုၵ်ႉ ဢၢင်ႈ တၵ်း တႅမ်ႈလိၵ်ႈ ပၼ် ၵႂႃႇ တီႈ သူ လွင်ႈ တြႃး တၢင်း ဢၼ် ၵႄႇၶျွတ်ႈ ဢၼ် ႁဝ်း လႆႈ ၶၢမ်ႇ ဢဝ် မိူၼ် မိူၼ် ၵၼ် ၼၼ်ႉ ယူႇ ၸိုင်၊ၵဝ် ႁုႁၼ် ဝႃႈ၊မီး လွင်ႈ ဢၼ် ၵဝ် လီ တႅမ်ႈ ၵမ်းလဵဝ် ႁႂ်ႈလႆႈ တိုၵ်းယူင်း ပၼ် ဢဵၼ် ပၼ်ႁႅင်း သူ ပုၼ်ႈ လွင်ႈ ၼင်ႇ ႁိုဝ် သူ တၵ်း ယဵင်ႈၶႅၼ်း ယုၵ်ႉယွင်ႈ တြႃး တၢင်း ဢၼ် ယုမ်ႇမၢတ်ႈ၊ဢၼ် ၽြႃးပဵၼ်ၸဝ်ႈ ပၼ် တီႈ ၵူၼ်း မူတ်းၸၢင်ႇ မၼ်းၸဝ်ႈ တင်းလၢႆ ပွၵ်ႈလဵဝ် လႄႈ ၸုၼ်း ၵႂႃႇ တႃႇသေႇ ၼၼ်ႉ ဢေႃႈ။- 4ၵွပ်ႈပိူဝ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊ၵူၼ်း ဢၼ် ဢမ်ႇ မီး ၽြႃး တြႃး ၵမ်ႈၽွင်ႈ လၵ်ႉ လွမ် ၶဝ်ႈ မႃး ၵႃႈၼႂ်း ၵႄႈ ႁဝ်း သေယဝ်ႉ၊ၶဝ် ၸိူဝ်း ၼၼ်ႉ၊ၸၢင်ႈ ၶွမ်ႈ ပိၼ်ႈ ပႅတ်ႈ ၶၢဝ်ႇငၢဝ်း တြႃး လွင်ႈ ၵျေးၸူး ၽြႃးပဵၼ်ၸဝ်ႈ၊ႁႂ်ႈလႆႈ ပိၼ်ႇ ပဵၼ် ၵိလေႇသႃႇ တၢင်း ဢၼ် ၵူဝ်ႈၵိူၵ်ႇ ယူႇ၊ဢိၵ်ႇတင်း ၸၢင်ႈ ထဵင် ပႅတ်ႈ ၸဝ်ႈႁဝ်း ယေႇသု ၶရိၸ်ႈ၊ဢၼ် ပဵၼ် ၶုၼ် ႁဝ်း၊ၸဝ်ႈၽြႃး ႁဝ်း သူႇလဵဝ် ပႃးလဵဝ် ၵူၺ်း ၼၼ်ႉ၊ၵႃႈၼႂ်း ၵျၢမ်းလိၵ်ႈ လၢတ်ႈ ဝႆႉ ႁိုင် ၼႃႇ ယဝ်ႉ ဝႃႈ၊ၶဝ် ၸိူဝ်း ဢၼ် ဢမ်ႇတြႃး ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ 5တေႃႈလဵဝ် ၼႆႉ၊ပိၵ်ႉသမ်ႉ ပေႃး လႆႈ ႁု လွင်ႈတၢင်း ၸိူဝ်း ၼႆႉ ဝႆႉ ယဝ်ႉ သေၵေႃႈ၊ၵဝ် ၶႂ်ႈ ပၼ် သတိ သူ လွင်ႈ ဢၼ် ၸဝ်ႈၽြႃး ၵႄႇသႄႇ ဢဝ် ၵူၼ်း မဵဝ်း ဢိသရေး၊ၶဝ် ဢွၵ်ႇ မိူင်း ဢေးၵျိပ်ႉ၊မႃး သေယဝ်ႉ၊ၵမ်းလိုၼ်း သမ်ႉ ယႃႉပႅတ်ႈ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ ဢေႃႈ။- 6တမၢၼ်ႇၵၢင်ႁၢဝ် ၸိူဝ်း ဢၼ် ဢမ်ႇ ပႂ်ႉထိင်း ဢၶႂၢင်ႉ ဢႃႇၼႃႇ ၶဝ် လီ လီ သေလႄႈ ၸုၼ်ႉပႅတ်ႈ တီႈ ယူႇ တူဝ်ၸဝ်ႈၵဝ်ႇ တင်းလၢႆ ၵေႃႈ၊ယင်း လႆႈ ၶၢမ်ႇ တၢင်း ဢၼ် မၼ်းၸဝ်ႈ ဢဝ် ၸိူၵ်ႈလဵၵ်း မတ်ႉၽုၵ်ႇ ဝႆႉ တႃႇသေႇ ဢမ်ႇထၢတ်ႇ ၼၼ်ႉ၊ၶင် ဝႆႉ ၵႃႈၼႂ်း လပ်းသိင်ႇ ပုၼ်ႈ ဢၼ် ၽြႃးပဵၼ်ၸဝ်ႈ တၵ်း ၸီႇယၢင်ႇ ပၼ်တၢမ်ႇ ၼႂ်း မိုဝ်ႉ ဝၼ်း ဢၼ် ယႂ်ႇ ၼႃႇ ပုၼ်ႉ ဢေႃႈ။- 7ၶုၵ်းၸႂ်လႆႈ ၶႆႈၸႂ်ထူပ်း ဝဵင်း သေႃးတုမ်ႇ၊ဢိၵ်ႇတင်း ဝဵင်း ၵေႃးမေႃးရႃႉ၊ဢိၵ်ႇတင်း ဝဵင်း ဢၼ် မီး ႁိမ်းႁွမ်း ၸိူဝ်း ၼၼ်ႉ တႃႉ။ ၵူၼ်း ဝဵင်း ၸိူဝ်း ၼၼ်ႉ ၽိတ်း ပိူင်ႇ ၵႃႇမေႇသု ၵၼ်၊ၵူၼ်းၸၢႆး ၼင်ႇ ၵၼ် ႁဵတ်း လွင်ႈ ၵႃႇမၵုင်ႇ လူၺ်ႈ ၵၼ် လႄႈ ၵမ်ၵျၢင်ႉ ၸိူဝ်ႉ ၼင်ႇ တမၢၼ်ႇၵၢင်ႁၢဝ် ၸိူဝ်း ၼၼ်ႉ လႄႈ ၶဝ် ၵေႃႈ လႆႈ ၶၢမ်ႇတၢမ်ႇ ၽႆး ထႃႇဝရႃႉ မႆႈ ၶႅမ်ႈ ပႅတ်ႈ၊ႁႂ်ႈလႆႈ ပဵၼ် တၢင်း ဢၼ် ပၼ် သတိ ထၢင်ႇထၢင်ႇသႃးသႃး တီႈ ၵူၼ်း တင်းလၢႆ ဢေႃႈ။ 8မိူၼ် ၸိူဝ်ႉ ၼင်ႇ ၼၼ်၊ၵူၼ်း ၸိူဝ်း ၼၼ်ႉ ၸၢင်ႈ ၶႆႈၸႂ် ၸဵၼ်းၸႃး ၼႂ်း ၽၼ် လႄႈ ႁဵတ်း ႁႂ်ႈ တူဝ် ၶဝ် ၵူဝ်ႈၵိူၵ်ႇ ဢပျတ်ႈ ယူႇ၊လူလၢႆ ဢႃႇၼႃႇ ၶုၼ် ယူႇ၊ဢိၵ်ႇတင်း သႄႉသွမ်း ၸဝ်ႈ ဢၼ် တၼ်းၶူဝ်း ယႂ်ႇ ၼႃႇ ၼၼ်ႉ ယူႇ ဢေႃႈ။- 9တမၢၼ်ႇၵၢင်ႁၢဝ် မိၵ်ႉၶေႇလႃႉ၊ဢၼ် ပဵၼ် ၶုၼ်လူင် တမၢၼ်ႇၵၢင်ႁၢဝ် တင်းလၢႆ ၼၼ်ႉ တေႃႈယင်း ဢမ်ႇ ႁဵတ်း ၸိူဝ်ႉ ၼင်ႇ ၼၼ်။ ၼႂ်း တၢင်း ဢၼ် မၼ်း ၽိတ်း ၵၼ် တင်း မႃႇၼၢတ်ႈ၊မိူဝ်ႈ ဢၼ် ၶဝ် တွပ်ႇထဵင် ၵၼ် လူၺ်ႈ လွင်ႈ ၽူႈလႂ် တၵ်း လႆႈ ဢဝ် တူဝ်ၵႃႇယႃႉ မူဝ်းသေႇ၊ၼၼ်ႉ ၸိုင်၊မိၵ်ႉၶေႇလႃႉ၊ဢမ်ႇ ႁတ်း ဢဝ် တင်း ၵႂၢမ်း ဢၼ် သႄႉသွမ်း တၢင်ႇ ဢပျတ်ႈ မႃႇၼၢတ်ႈ လႄႈ ၵူၺ်း လၢတ်ႈ ဝႃႈ၊ "ႁႂ်ႈ ထႃႇဝရႃႉ ၽြႃး ၸီႇယၢင်ႇ မႂ်း တႃႉ၊" ဝႃႈ ၼင်ႇ ၼႆ ဢေႃႈ။- 10ၵူၼ်း ၸိူဝ်း ၼၼ်ႉ ၸမ်ႉ၊ၸၢင်ႈ သႄႉသွမ်း တၢင်ႇ ဢပျတ်ႈ လွင်ႈတၢင်း ဢၼ် ၶဝ် ဢမ်ႇ ပွင်ႇၸႂ် ၼၼ်ႉ သေလႄႈ၊ၶဝ် ၸၢင်ႈ ဢဝ် လွင်ႈတၢင်း ဢၼ် တူဝ်ၸဝ်ႈၵဝ်ႇ ႁု ၸွမ်းၼင်ႇ ၺၢၼ်ႇ ၸႃႇတိ၊ဢၼ် မိူၼ် သတ်း ဢၼ် ဢမ်ႇ မေႃ ၶႆႈၸႂ် ၸဵၼ်းၸႃး ၼၼ်ႉ၊ပဵၼ် လွင်ႈတၢင်း ဢၼ် ယႃႉ တူဝ်ၸဝ်ႈၵဝ်ႇ လုလႅဝ် ဢေႃႈ။- 11ၶဝ် မီး ဢႃႉမၢင်ႇၵလႃႇ ယဝ်ႉ ဢေႃႈ။ လွင်ႈ မၼ်း ၸမ်ႉ၊ၶဝ် ၸွမ်း သဵၼ်ႈတၢင်း ၵႃႇဢိၼႃႉ၊ဢေႃႈ။ ၶဝ် ၸႂ်ၸပ်း ငိုၼ်း တွင်း ထၢၼ်ႈပေႃး ဢဝ် တူဝ်ၸဝ်ႈၵဝ်ႇ ဢၢပ်ႈ ၼႂ်း သဵၼ်ႈတၢင်း ပႃႇလၢမ်ႇ၊ဢၼ် ၽိတ်း ဢေႃႈ။ ၶဝ် လုၵ်ႉၽိုၼ်ႉ မိူၼ် ၸိူဝ်ႉ ၼင်ႇ ၵေႃးရႃႉ၊လႄႈ လႆႈ ႁွတ်ႈထိုင် တၢင်း လုလႅဝ် ဢေႃႈ။- 12ၶဝ် ပဵၼ် မဵဝ်း ဢၼ် ၵူဝ်ႈၵိူၵ်ႇ ၵႃႈၼႂ်း ပွႆး မႅတ်ႈတႃႇ သူ မိူဝ်ႈ ဢၼ် ၵိၼ် ပျေႃႇ လူၺ်ႈ ၵၼ် ယူႇ၊ဢမ်ႇ မီး တၢင်း ၵူဝ် တၢင်း ဢၢႆ လႄႈ တူၺ်း ပုၼ်ႈ တွင်ႉ တူဝ်ၸဝ်ႈၵဝ်ႇ ၵူၺ်း၊ၶဝ် ပဵၼ် မိူၼ် ၸိူဝ်ႉ ၼင်ႇ မွၵ်ႇၵုမ်ႈ ဢၼ် ဢမ်ႇ ပႃး ၼမ်ႉၽူၼ် လႄႈ လူမ်းထူဝ်း လႄႈ ပိဝ် ၵႂႃႇ၊မိူၼ် တူၼ်ႈ ဢၼ် ဢမ်ႇ မၢၵ်ႇ ၼႂ်း ၶိင်ႇ မၼ်း ၼၼ်ႉ ၵူၺ်းဢမ်ႇၵႃး၊မိူၼ် တူၼ်ႈ ဢၼ် ႁႅင်ႈ တၢႆ ၵႂႃႇ မိူဝ်ႈ ၶိင်ႇမႆႈ လႄႈ ၶၢမ်ႇ တၢင်း ဢၼ် ထူၺ်ႈ ပႃး ႁၢၵ်ႈ မၼ်း ပႅတ်ႈ လႄႈ၊- 13မိူၼ် လႅင်းၼမ်ႉ ပိူပ်ႈၼမ်ႉ ဢၼ် ၵျၢမ်း ၼႃႇ ဢၼ် ၸၢင်ႈ ႁႂ်ႈ တၢင်းလီ ဢူၵ်း လီဢၢႆ ၶဝ် ၶွၼ်ႈ ပဵၼ် ပူၵ်ႉ ၼမ်ႉ မႃး ၼၼ်ႉ ယူႇ၊လၢဝ် ပုင်ႈ သၢဝ်း ဢၼ် ၽြႃးပဵၼ်ၸဝ်ႈ ၸတ်း ဝႆႉ၊တီႈ ယူႇ ပုၼ်ႈ မၼ်း ၵႃႈၼႂ်း လပ်းသိင်ႇ ထႃႇဝရႃႉ၊ဢၼ် လိုၵ်ႉ လမ်ႇ ၼႃႇ ၼၼ်ႉ ယူႇ ဢေႃႈ။ 14ပုၼ်ႈ ၵူၼ်း ၸိူဝ်ႉ ၼင်ႇ ၼၼ် ၸိူဝ်း ၼၼ်ႉ၊ဢေးၼွၵ်ႉ၊ၵေႃႉ ဢၼ် သိုပ်ႇ လူင်း တီႈ ဢႃႇတမ်ႇ၊မႃး လႆႈ၊ၸဵတ်း သိုပ်ႇ ၼၼ်ႉ ႁေႃးလၢတ်ႈ ဝႆႉ လႄႈ ဝႃႈ၊ "တူၺ်း လူး။ ထႃႇဝရႃႉ ၽြႃး ပႃး ဢဝ် တင်း ၵူၼ်း မူတ်းၸၢင်ႇ မၼ်းၸဝ်ႈ ပဵၼ် မိုၼ်ႇ ပဵၼ် သႅၼ်၊- 15မႃး ႁႂ်ႈလႆႈ ၸီႇယၢင်ႇ ၵူၼ်း ၵႃႈမီး တင်းသဵင်ႈတင်းလူင်၊ႁႂ်ႈလႆႈ ပၼ်တၢမ်ႇ ၶဝ် ၵႃႈ ဢၼ် ၶဝ် ႁဵတ်း ၸွမ်းၼင်ႇ ဢၼ် ၶဝ် ပဵၼ် ၵေႃႉ ဢၼ် ဢမ်ႇ မီး ၽြႃး တြႃး၊ဢိၵ်ႇတင်း ၵႂၢမ်း ဢၼ် လိူင်း ၵျၢမ်း ဢၼ် ၵူၼ်း မီး ဢပျတ်ႈ ဢၼ် ဢမ်ႇ ႁု ၽြႃး တြႃး၊လၢတ်ႈ ၶတ်းၵၼ် တင်း ၽြႃးပဵၼ်ၸဝ်ႈ ၸိူဝ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၶဝ် ၸိူဝ်း ၼၼ်ႉ ပဵၼ် ၵူၼ်း ဢၼ် ၸၢင်ႈ ပွင်ႉ မိုၼ်ႇ၊ၸၢင်ႈ တၢင်ႇ ဢပျတ်ႈ ပိူၼ်ႈ၊ၸၢင်ႈ ၵမ်ၵျၢင်ႉ ၸွမ်း ဢလူဝ်ႇ ၵၢင်ၸႂ် တူဝ်ၸဝ်ႈၵဝ်ႇ၊ၸၢင်ႈ လၢတ်ႈ ၵႂၢမ်း ဢၼ် ဢုပ်ႇ ဝၢဝ်း ၽႅၼ်သုင် လူၺ်ႈ တူဝ်ၸဝ်ႈၵဝ်ႇ၊ၸၢင်ႈ ၶျေႃး ၵိၼ် ဝွၼ်း ၵိၼ် ပိူၼ်ႈ၊ပုၼ်ႈ ဢၵျူဝ်း တူဝ်ၸဝ်ႈၵဝ်ႇ ဢေႃႈ။ 17ၵေႃႉ ဢၼ် ၵဝ် ႁၵ်ႉ ၶဝ်႟။ ဢွၼ်ၵၼ် ၶုၵ်းၸႂ်လႆႈ ၶႆႈၸႂ်ထူပ်း ၵႂၢမ်း တမၢၼ်ႇၸဝ်ႈ၊ၸဝ်ႈ ႁဝ်း ယေႇသု ၶရိၸ်ႈ၊တႃႇ။ ၶဝ် ၼၼ်ႉ ႁေႃးလၢတ်ႈ ဝႆႉ၊တီႈ သူ ၸဵမ်မိူဝ်ႈ ဢွၼ်တၢင်း ၼၼ်ႉ လႄႈ ဝႃႈ၊- 18"ၼႂ်း မိုဝ်ႉ ဝၼ်း လိုၼ်းသုတ်း ပုၼ်ႉ ၼၼ်ႉ၊ၶဝ် ၸိူဝ်း ဢၼ် ၸွမ်း ဢလူဝ်ႇ ၵၢင်ၸႂ် တူဝ်ၸဝ်ႈၵဝ်ႇ ဢၼ် ဢမ်ႇတြႃး ၼၼ်ႉ၊တၵ်း ပေႃႇမႃး လႄႈ ႁဵတ်းပျၢၵ်ႈ ၶူဝ် သူ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 19ၶဝ် ၼၼ်ႉ ပဵၼ် ၵေႃႉ ဢၼ် ၽႄ ၵိူင်း ၶႂၢႆး ၵိူင်း၊ပဵၼ် ၵူၼ်း ဢၼ် ၵမ်ၵျၢင်ႉ သၽေႃး လေႃးၵီႇ လႄႈ ဢမ်ႇ မီး ဝိၺိၺ်ႇ ၸဝ်ႈ ဢေႃႈ။- 20သူ ၸိူဝ်း ဢၼ် ၵဝ် ႁၵ်ႉ ၶဝ်႟။ ဢွၼ်ၵၼ် တႄႇႁဵတ်း ႁႂ်ႈ တူဝ်ၸဝ်ႈၵဝ်ႇ မၼ်ႈၶိူင်ႇ ၼႂ်း တၢင်းယုမ်ႇမၢတ်ႈ ဢၼ် မူတ်းၸၢင်ႇ ၼႃႇ သေပိူၼ်ႈ ၼၼ်ႉ ယူႇ လႄႈ ႁဵတ်း သူးတွင်း ပထၼႃႇ ၼႂ်း ဝိၺိၺ်ႇ မူတ်းၸၢင်ႇ ၸဝ်ႈ ယူႇ၊- 21ပႂ်ႉထိင်း တူဝ် ၸဝ်ႈ ၵဝ် ၼႂ်း တၢင်းႁၵ်ႉ မႅတ်ႈတႃႇ ၼႂ်း ၽြႃးပဵၼ်ၸဝ်ႈ ယူႇ၊မုင်ႈမွင်း ပႂ်ႉထႃႈ ၵရုၼႃႇ ၸဝ်ႈႁဝ်း ယေႇသု ၶရိၸ်ႈ၊ဢၼ် ပၼ် ဢသၢၵ်ႈ ထႃႇဝရႃႉ ယူႇ တႃႉ။ 22တီႈ ၵူၼ်း ၵမ်ႈၽွင်ႈ ဢၼ် မီး ၸႂ် ဢၼ် ယုမ်ႇ ၶိုင်ႈၼိုင်ႈ ဢမ်ႇ ယုမ်ႇ ၶိုင်ႈၼိုင်ႈ ၼၼ်ႉ တိုၵ်းယူင်း ႁႂ်ႈ ၶဝ် ယုမ်ႇ တႃႉ။- 23တီႈ ၵမ်ႈၽွင်ႈ ၵေႃႈ၊ၸၵ်ႉ ဢဝ် ၶဝ် ဢွၵ်ႇ သေ ၵႃႈတီႈ ၽႆး တႃႉ။ တီႈ ၵမ်ႈၽွင်ႈ ၸမ်ႉ၊ဢဵတ်းလူ ၶဝ် လူၺ်ႈ ၸႂ် ဢၼ် ၵူဝ် ၼႃႇ လူင်လၢင် တႃႉ။ ၵူၺ်းၵႃႈ၊လီႁင်ႈ ဢဵတ်ႇသဵတ်ႇ ၶူဝ်းလဵင်း ၶဝ် ဢၼ် မီး ၵႂၢၵ်ႈ ဢၼ် ၵူဝ်ႈၵိူၵ်ႇ ဢပျတ်ႈ ၼိူဝ်ႉလိူတ်ႈ ၶဝ် ၼၼ်ႉ တႃႉ။ 24ၶႅၼ်းတေႃႈ၊ႁႂ်ႈ ၸဝ်ႈ ဢၼ် တၢတ်ႈၼိူင်ႇ ႁႂ်ႈလႆႈ ၵမ်ႉထွၵ်ႈ သူ သေ ၵႃႈတီႈ တၢင်း ဢၼ် ၶွင်ႈ လူမ်ႉ၊ၸဝ်ႈ ဢၼ် ႁႂ်ႈ သူ ၵၢင်းလွတ်ႈ ဢပျတ်ႈ လႄႈ ႁႂ်ႈ သူ ပျေႉၸုမ်ႇ ၼႂ်း တၢင်း ဢၼ် သိူဝ်းပျေႃႇ ၽၢႆႇၼႃႈ မုၼ်သရေႇ ၸဝ်ႈ၊- 25ၸဝ်ႈ ဢၼ် ပဵၼ် သူႇလဵဝ် ၽြႃး ဢၼ် ဝႃႈ၊ၸဝ်ႈ ၵႄႇၶျွတ်ႈ ႁဝ်း ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၸဝ်ႈၽြႃး ႁဝ်း ၼၼ်ႉ၊မီး ၽုင်း တၼ်းၶူဝ်း ဢႃႇၼုၽေႃႇ၊မီး မုၼ်သရေႇ ဢၼ် ယႂ်ႇ မျၢတ်ႈ တင်း ဢႃႇၼႃႇ ဢၼ် ဢုပ်ႉပိူင်ႇ တႃႇသေႇ ဢမ်ႇထၢတ်ႇ၊ၸႃႉၸဵမ် ၶိင်ႇၵႃႇလႃႉ ဢွၼ်တၢင်း သုတ်း ပိူၼ်ႈ ၼၼ်ႉ၊တေႃႈလဵဝ် ၼႆႉ တေႃႇထိုင်ႁွတ်ႈ မိူဝ်းၼႃႈ၊ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ


text: 1ပေႃႈၸဝ်ႈ ႁၵ်ႉ ႁဝ်း ထၢၼ်ႇ ႁိုဝ် ဝႃႈၼႆ ၶႆႈၸႂ်ဝူၼ်ႉၸႂ် တူၺ်း တႃႉ။ မၼ်းၸဝ်ႈ ႁၵ်ႉ ႁဝ်း ထၢၼ်ႈပေႃး ပၼ် ဢၶႂၢင်ႉ ဢၼ် ႁွင်ႉ ႁဵၵ်ႈ ႁဝ်း ဝႃႈ၊ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဝႃႈၼႆ လႄႈ ႁဝ်း ၸိူဝ်း ၼႆႉ ၵေႃႈ လႆႈ ပဵၼ် လုၵ်ႈလၢင်း မၼ်းၸဝ်ႈ တႄႉ ဢေႃႈ။ ၵွပ်ႈၼႆ လႄႈ ၵူၼ်းလေႃးၵီႇ တင်းလၢႆ ဢမ်ႇ ႁုၸၵ်း ႁဝ်း ၵွပ်ႈပိူဝ်ႈ ၶဝ် ဢမ်ႇ ႁုၸၵ်း ၽြႃးပဵၼ်ၸဝ်ႈ ဢေႃႈ။- 2ၵေႃႉ ဢၼ် ၵဝ် ႁၵ်ႉ ၶဝ်႟။ တေႃႈလဵဝ် ၼႆႉ ႁဝ်း ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။ လွင်ႈ ဢၼ် ၵမ်းလိုၼ်း ၼၼ်ႉ ႁဝ်း တၵ်း ပဵၼ် ၸိူဝ်ႉ ၼင်ႇ ႁိုဝ် ၼၼ်ႉ ၸိုင်၊ဢမ်ႇ ပႆႇ တွၼ်ႉ ထၢင်ႇသႃး သေၵေႃႈ၊ႁဝ်း ႁု ဝႃႈ မိူဝ်ႈ ဢၼ် ၸဝ်ႈ ၶရိၸ်ႈ၊ပေႃႇမႃး ၼၼ်ႉ ၸိုင်၊ႁဝ်း တၵ်း ပဵၼ် မိူၼ် ၸိူဝ်ႉ ၼင်ႇ မၼ်းၸဝ်ႈ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ႁဝ်း တၵ်း လႆႈ ႁၼ် မၼ်းၸဝ်ႈ၊ၸွမ်း ၵႃႈ ၼင်ႇ ဢၼ် မၼ်းၸဝ်ႈ ပဵၼ် ယူႇ ၼၼ်ႉ ဢေႃႈ။- 3ပိူဝ်ႈ ၼႆ ၸင်ႇ ၵေႃႉ ဢၼ် မုင်ႈထႃႈ မွင်းထႃႈ ၼႂ်း ၸဝ်ႈ ၶရိၸ်ႈ၊ၼၼ်ႉ ၸၢင်ႈ ႁႂ်ႈ တူဝ်ၸဝ်ႈၵဝ်ႇ မူတ်းၸၢင်ႇ မိူၼ် ၸိူဝ်ႉ ၼင်ႇ မၼ်းၸဝ်ႈ မူတ်းၸၢင်ႇ ၼၼ်ႉ ဢေႃႈ။ 4ၽူႈလႂ် သေဢမ်ႇဝႃႈ၊ၵေႃႉ ဢၼ် ႁဵတ်း ဢပျတ်ႈ ၼၼ်ႉ ၽိတ်းပိူင်ႈ ပိင်းၺၢပ်ႈတြႃး ၽြႃးပဵၼ်ၸဝ်ႈ၊ၵွပ်ႈပိူဝ်ႈ ဢပျတ်ႈ ၼၼ်ႉ ပဵၼ် မဵဝ်း ဢၼ် ၽိတ်းပိူင်ႈ ပိင်းၺၢပ်ႈတြႃး ဢေႃႈ။- 5သူ ႁု ဝႃႈ၊ၸဝ်ႈ ၶရိၸ်ႈ၊ၵျွ လူင်း မႃး ႁႂ်ႈလႆႈ ဢဝ် ဢပျတ်ႈ ႁဝ်း ၵႂႃႇ ပႅတ်ႈ၊ဢိၵ်ႇတင်း ႁု လွင်ႈ ဢၼ် ၵႃႈၼႂ်း မၼ်းၸဝ်ႈ ၼၼ်ႉ၊ဢမ်ႇ မီး ဢပျတ်ႈ ၼၼ်ႉ ဢေႃႈ။- 6ၵေႃႉ ဢၼ် တႄႇ ယူႇ ၼႂ်း ၸဝ်ႈ ၶရိၸ်ႈ၊ၼၼ်ႉ၊ဢမ်ႇ တွၼ်ႉ သိုပ်ႇ ႁဵတ်း ဢပျတ်ႈ။ ၵေႃႉ ဢၼ် သိုပ်ႇ ႁဵတ်း ဢပျတ်ႈ ၼၼ်ႉ ၸမ်ႉ၊ဢမ်ႇ တွၼ်ႉ လႆႈ ႁု လႆႈ ႁၼ် မၼ်းၸဝ်ႈ ဢေႃႈ။ 7လုၵ်ႈလၢင်း ၶဝ်႟။ ယႃႇ ႁႂ်ႈ ၽူႈလႂ် လႆႈ ပႅတ်ႉလႅၼ် သူ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၵမ်ၵျၢင်ႉ သိုဝ်ႈလီ ယူဝ်း လီ ၼၼ်ႉ ပဵၼ် ၵူၼ်း သိုဝ်ႈတေႃႇ မိူၼ် ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊ပဵၼ် ၸဝ်ႈ သိုဝ်ႈတေႃႇ ၼၼ်ႉ ဢေႃႈ။- 8ၵေႃႉ ဢၼ် သိုပ်ႇ ႁဵတ်း ဢပျတ်ႈ ယူႇ ၼၼ်ႉ ပဵၼ် ၵူၼ်း မႃႇၼၢတ်ႈ ဢေႃႈ။ လွင်ႈ မၼ်း ၸမ်ႉ၊မႃႇၼၢတ်ႈ ၼၼ်ႉ ႁဵတ်း ဢပျတ်ႈ မႃး ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ ဢေႃႈ။ ၼင်ႇ ၼႆ လႄႈ လုၵ်ႈၽြႃးပဵၼ်ၸဝ်ႈ ၵျွ လူင်း မႃး ႁႂ်ႈလႆႈ ယႃႉ ၼႃႈၵၢၼ် တၢင်းႁဵတ်း မႃႇၼၢတ်ႈ ၼၼ်ႉ ပႅတ်ႈ ဢေႃႈ။ 9ၽူႈလႂ် သေဢမ်ႇဝႃႈ၊ၵေႃႉ ဢၼ် ပဵၼ် လုၵ်ႈလၢင်း ၽြႃးပဵၼ်ၸဝ်ႈ ၼၼ်ႉ ဢမ်ႇ ၸၢင်ႈ သိုပ်ႇ ႁဵတ်း ဢပျတ်ႈ။ လွင်ႈ မၼ်း ၸမ်ႉ၊ၸႂ်သၽေႃး ၽြႃးပဵၼ်ၸဝ်ႈ တႄႇ ယူႇ ၼႂ်း ၵေႃႉ ၼၼ်ႉ လႄႈ မၼ်း ဢမ်ႇ ၸၢင်ႈ သိုပ်ႇ ႁဵတ်း ဢပျတ်ႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ပဵၼ် ပေႃႈၸဝ်ႈ မၼ်း ၼၼ်ႉ ဢေႃႈ။- 10ၵွပ်ႈ လွင်ႈတၢင်း ၼႆႉ လႄႈ လႆႈ ႁၼ် လုၵ်ႈလၢင်း ၽြႃးပဵၼ်ၸဝ်ႈ ပဵၼ် ၽူႈလႂ်၊ဢိၵ်ႇတင်း လုၵ်ႈလၢင်း မႃႇၼၢတ်ႈ ပဵၼ် ၽူႈလႂ် ၼၼ်ႉ ထၢင်ႇထၢင်ႇသႃးသႃး ဢေႃႈ။ ၵေႃႉ ဢၼ် ဢမ်ႇ ႁဵတ်း တၢင်း ဢၼ် သိုဝ်ႈလီ ယူဝ်း လီ၊ဢမ်ႇ ႁၵ်ႉ ပီႈ ႁၵ်ႉ ၼွင်ႉ မၼ်း ၼၼ်ႉ၊ဢမ်ႇၸႂ်ႈ လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။ 11တြႃး သဵင် ၶၢဝ်ႇ ဢၼ် သူ လႆႈ ငိၼ်း ၸဵမ်မိူဝ်ႈ ႁူဝ်ပိုင်း ၼၼ်ႉ ဝႃႈ ၸမ်ႉ၊ႁဝ်း ၵေႃႉ ၼိုင်ႈ လႄႈ ၵေႃႉ ၼိုင်ႈ တၵ်း လႆႈ ႁၵ်ႉပႅင်း ၵၼ် ဝႃႈၼႆ ဢေႃႈ။- 12ႁဝ်း တၵ်း ဢမ်ႇ လႆႈ ပဵၼ် မိူၼ် ၵႃႇဢိၼႃႉ၊ၵေႃႉ ဢၼ် ပဵၼ် ၵူၼ်း မႃႇၼၢတ်ႈ လႄႈ ဢဝ် ၼွင်ႉၸၢႆး တူဝ်ၸဝ်ႈၵဝ်ႇ တၢႆ ၼၼ်ႉ။ ၵွပ်ႈသင် လႄႈ ၵႃႇဢိၼႃႉ၊ဢဝ် ၼွင်ႉၸၢႆး မၼ်း တၢႆ ဝႃႈၼႆ ၸမ်ႉ၊ၵွပ်ႈပိူဝ်ႈ ၼႃႈၵၢၼ် တၢင်းႁဵတ်း မၼ်း ၽိတ်းပိူင်ႈ လႄႈ ၼႃႈၵၢၼ် တၢင်းႁဵတ်း ၼွင်ႉၸၢႆး မၼ်း သိုဝ်ႈတေႃႇ ၼၼ်ႉ ဢေႃႈ။ 13ပီႈၼွင်ႉ ၶဝ်႟။ ပေႃး ၵူၼ်းလေႃးၵီႇ တင်းလၢႆ ၸင်း သူ ၸိုင်၊ယႃႇပေ ဢၢမ်း။- 14ႁဝ်း ႁု ဝႃႈ၊ႁဝ်း လႆႈ ပူၼ်ႉ လွတ်ႈ တၢင်းတၢႆ လႄႈ ၶဝ်ႈ ၵႂႃႇ ၵႃႈၼႂ်း တၢင်း ဢၼ် ဢသၢၵ်ႈလိပ်း ယူႇ ၼၼ်ႉ ၵွပ်ႈပိူဝ်ႈ ႁဝ်း ႁၵ်ႉ ပီႈ ႁၵ်ႉ ၼွင်ႉ ၼၼ်ႉ ယူႇ ဢေႃႈ။ ၵေႃႉ ဢၼ် ဢမ်ႇ ႁၵ်ႉ ပီႈ ႁၵ်ႉ ၼွင်ႉ ၼၼ်ႉ ၸမ်ႉ၊ယင်း ယူႇ ၼႂ်း တၢင်းတၢႆ ယူႇ ဢေႃႈ။- 15လွင်ႈ မၼ်း ၸမ်ႉ၊ၵေႃႉ ဢၼ် ၸင်း ပီႈၼွင်ႉ တူဝ်ၸဝ်ႈၵဝ်ႇ ၼၼ်ႉ ပဵၼ် ၵေႃႉ ဢၼ် ဢဝ် ဢသၢၵ်ႈ ၵူၼ်းတၢႆ ဢေႃႈ။ သူ ႁု ဝႃႈ၊ၵေႃႉ ဢၼ် ဢဝ် ဢသၢၵ်ႈ ၵူၼ်းတၢႆ ၼၼ်ႉ ဢသၢၵ်ႈ ထႃႇဝရႃႉ ဢမ်ႇ တႄႇ ၵႃႈၼႂ်း မၼ်း ဢေႃႈ။- 16ၵွပ်ႈ လွင်ႈတၢင်း ၼႆႉ လႄႈ ႁဝ်း လႆႈ ႁု လွင်ႈ တၢင်းႁၵ်ႉ မႅတ်ႈတႃႇ ပဵၼ် ၸိူဝ်ႉ ၼင်ႇ ႁိုဝ် ၼၼ်ႉ၊ၵွပ်ႈပိူဝ်ႈ ၸဝ်ႈ ၶရိၸ်ႈ၊ၸုၼ်ႉ ဢသၢၵ်ႈ မၼ်းၸဝ်ႈ ပုၼ်ႈ ႁဝ်း ၼၼ်ႉ ဢေႃႈ။ ႁဝ်း ၵေႃႈ တၵ်း လႆႈ ၸုၼ်ႉ ဢသၢၵ်ႈ ပုၼ်ႈ ပီႈၼွင်ႉ ဢေႃႈ။- 17ၵူၺ်းၵႃႈ၊ပေႃး ၵေႃႉ ဢၼ် မီး ၸေးၸိမ်ႇ ဢုၵ်ႉၸႃႇ ယူႇ လႄႈ လႆႈ ႁၼ် ပီႈၼွင်ႉ မၼ်း ယၢၵ်ႈၽၢၼ် ယူႇ ၼၼ်ႉ သေၵေႃႈ ယင်း ၶျုၵ်ႈ ဝႆႉ၊ၸႂ် ၸေႇတၼႃႇ တၢင်း ဢဵတ်းလူ ယူႇ ၸိုင်၊မႅတ်ႈတႃႇ ၽြႃးပဵၼ်ၸဝ်ႈ တၵ်း တႄႇ ယူႇ ၼႂ်း ၵေႃႉ ၼၼ်ႉ၊လႆႈ ၸိူဝ်ႉ ၼင်ႇ ႁိုဝ်။- 18လုၵ်ႈလၢင်း ၶဝ်႟။ ယင်း ဢမ်ႇ ဢဝ် သူပ်း ပဝ်ႇ ၵႂၢမ်း လၢႆ ၵူၺ်း ႁၵ်ႉ လႄႈ ႁႂ်ႈ ဢွၼ်ၵၼ် ပႃး တင်း တူဝ် တင်း ၸႂ်၊ပႃး တင်း သဵတ်ႈၸႃႇ သေလႄႈ ႁၵ်ႉပႅင်း ၵၼ် တႃႉ ႁဝ်း။ 19ပေႃး ႁဝ်း ႁၵ်ႉ ၸိူဝ်ႉ ၼင်ႇ ၼၼ် ၸိုင်၊ႁဝ်း ႁု လွင်ႈ ဢၼ် ႁဝ်း ၸၢပ်ႈသႅင်ႇ ၵၼ် တင်း သဵတ်ႈၸႃႇ တြႃး လႄႈ ႁူဝ်ၸႂ် ႁဝ်း ဢမ်ႇ လႆႈ မႆႈၸႂ် ၼႅင်ၸႂ် ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။- 20မိူဝ်ႈလႂ် သေဢမ်ႇဝႃႈ၊ပေႃး ႁူဝ်ၸႂ် တူဝ်ၸဝ်ႈၵဝ်ႇ ယင်း တၢင်ႇ ဢပျတ်ႈ တူဝ်ၸဝ်ႈၵဝ်ႇ ယူႇ ၸိုင်၊ႁဝ်း ႁု ဝႃႈ ၽြႃးပဵၼ်ၸဝ်ႈ ယႂ်ႇ မျၢတ်ႈ သေ ႁူဝ်ၸႂ် ႁဝ်း၊ဢိၵ်ႇတင်း ႁု ဝႃႈ၊မၼ်းၸဝ်ႈ ႁုၸႅင်ႈ ၵူႈၸိူဝ်ႉၵူႈပိူင် ၼၼ်ႉ ယူႇ ဢေႃႈ။- 21ပိူဝ်ႈ ၼႆ လႄႈ၊ၵေႃႉ ဢၼ် ၵဝ် ႁၵ်ႉ ၶဝ်႟။ ပေႃး ႁူဝ်ၸႂ် ႁဝ်း ဢမ်ႇ တၢင်ႇ ဢပျတ်ႈ တူဝ်ၸဝ်ႈၵဝ်ႇ ယဝ်ႉ ၸိုင်၊ႁဝ်း လႆႈ ဢၶႂၢင်ႉ ဢၼ် ႁတ်းႁၢၼ် ၽၢႆႇၼႃႈ ၽြႃးပဵၼ်ၸဝ်ႈ ယဝ်ႉ ဢေႃႈ။- 22ၵႃႈ ဢၼ် ႁဝ်း သူးတွင်း ၼၼ်ႉ ၸိုင်၊ႁဝ်း လႆႈ ၵႃႈတီႈ ၽြႃးပဵၼ်ၸဝ်ႈ ၵွပ်ႈပိူဝ်ႈ ႁဝ်း ၵမ်ၵျၢင်ႉ ၸွမ်း ပိင်းၺၢပ်ႈ မၼ်းၸဝ်ႈ လႄႈ ၵမ်ၵျၢင်ႉ ၵႃႈ ဢၼ် ထုၵ်ႇၸႂ် မၼ်းၸဝ်ႈ ၼၼ်ႉ ဢေႃႈ။- 23ဢၼ် မၼ်းၸဝ်ႈ ပိင်းၺၢပ်ႈ ဝႆႉ ၸမ်ႉ၊ႁဝ်း တၵ်း လႆႈ ယုမ်ႇမၢတ်ႈ ၼႃႇမႃႉ ၸိုဝ်ႈသဵင် လုၵ်ႈ မၼ်းၸဝ်ႈ ၸဝ်ႈ ယေႇသု ၶရိၸ်ႈ၊ဢိၵ်ႇတင်း ႁဝ်း ၼင်ႇ ၵၼ် တၵ်း လႆႈ ႁၵ်ႉပႅင်း ၵၼ် မႅၼ်ႈ ၸွမ်းၼင်ႇ ဢၼ် ၸဝ်ႈ ၶရိၸ်ႈ၊ပိင်းၺၢပ်ႈ ဝႆႉ ၼၼ်ႉ ဢေႃႈ။- 24ၵေႃႉ ဢၼ် ၵမ်ၵျၢင်ႉ ၸွမ်း ပိင်းၺၢပ်ႈ မၼ်းၸဝ်ႈ ၼၼ်ႉ၊တႄႇ ယူႇ ၼႂ်း မၼ်းၸဝ်ႈ လႄႈ မၼ်းၸဝ်ႈ ၵေႃႈ တႄႇ ယူႇ ၼႂ်း ၵေႃႉ ၼၼ်ႉ ဢေႃႈ။ ၵွပ်ႈ လွင်ႈတၢင်း ၼႆႉ လႄႈ ႁဝ်း ႁု ဝႃႈ၊ၽြႃးပဵၼ်ၸဝ်ႈ တႄႇ ယူႇ ၼႂ်း ႁဝ်း ၵွပ်ႈပိူဝ်ႈ ဝိၺိၺ်ႇ ၸဝ်ႈ ဢၼ် ၽြႃးပဵၼ်ၸဝ်ႈ ပၼ် ႁဝ်း ၼၼ်ႉ ဢေႃႈ။


text: 1မိူဝ်ႈ ၼၼ်ႉ၊ၼိမိၵ်ႈ လၢၵ်ႈၶၼႃႇ ဢၼ် လီဢၢမ်း ၼႃႇ ပေႃႇ ပဵၼ် မႃး ၵႃႈတီႈ တွင်ႉၽႃႉ ဢေႃႈ။ မီး ၽူႈယိင်း ၵေႃႉ ၼိုင်ႈ၊ၼုင်ႈ မႆ တႃဝၼ်း သေလႄႈ လိူၼ် မီး ၵႃႈတီႈ တႂ်ႈ တိၼ် မၼ်း၊ၵႃႈတီႈ ႁူဝ် မၼ်း ၼၼ်ႉ ၵေႃႈ၊တိုဝ်း သရၽူႇ ဢၼ် ဢဝ် လၢဝ် သိပ်း သွင် လုၵ်ႈ ႁဵတ်း ဝႆႉ ၼၼ်ႉ ဢေႃႈ။- 2မၼ်း ၼၼ်ႉ၊ၸမ် တၵ်း ၵိူတ်ႇလဵင်ႉ လုၵ်ႈ လႄႈ ႁွင်ႉသႅၼ်ႇ ၵွပ်ႈပိူဝ်ႈ လႆႈ ၶၢမ်ႇ ဝူၺ်ႇတၼႃႇ ဢၼ် ၸဵပ်း ႁႅင်း ၼႃႇ လူင်လၢင် ၼၼ်ႉ ဢေႃႈ။ 3ၼိမိၵ်ႈ လၢၵ်ႈၶၼႃႇ တၢင်ႇဢၼ် ၵေႃႈ၊ပေႃႇ ပဵၼ် မႃး ၵႃႈတီႈ တွင်ႉၽႃႉ ဢေႃႈ။ မီး ၼၵႃး လူင် ဢၼ် လႅင် ၸၢင်း ႁၢင်း တူဝ် ၼိုင်ႈ ၼၼ်ႉ၊မီး ႁူဝ် ၸဵတ်း ႁူဝ် တင်း ၶဝ် သိပ်း လႅမ်ႈ သေယဝ်ႉ၊ၵႃႈၼိူဝ် မၼ်း ၸိူဝ်း ၼၼ်ႉ တိုဝ်း သရၽူႇ ဝႆႉ ယေႈ ႁူဝ် ယေႈ ဢၼ် ဢေႃႈ။- 4မၼ်း ဢဝ် ႁၢင် မၼ်း တိုတ်ႉၸၼ် ဢဝ် လၢဝ် ၵၢင်ႁၢဝ် သၢမ် ပုၼ်ႈ ပုၼ်ႈ ၼိုင်ႈ သေလႄႈ ထိမ်ႈ တူၵ်း သႂ်ႇ ၵႃႈၼိူဝ် လိၼ်မိူင်း ဢေႃႈ။ မၼ်း ၸုၵ်း ပႂ်ႉထႃႈ ယူႇ ၵႃႈတီႈ ၽၢႆႇၼႃႈ ၽူႈယိင်း ၼၼ်ႉ၊ႁႂ်ႈလႆႈ ၶူပ်း ၵိၼ် လုၵ်ႈဢွၼ်ႇ ယၢမ်း မိူဝ်ႈ ဢၼ် လုၵ်ႈ ဢွၼ်ႇ ၵိူတ်ႇလဵင်ႉ မႃး ၵမ်းလဵဝ် ၼၼ်ႉ ဢေႃႈ။- 5မိူဝ်ႈ ၼၼ်ႉ ၽူႈယိင်း ၼၼ်ႉ၊ၵိူတ်ႇလဵင်ႉ မႃး လုၵ်ႈၸၢႆး ၵေႃႉ ဢၼ် တၵ်း ဢဝ် တင်း ၵၼ်းႁွၵ်ႇ လဵၵ်း ဢုပ်ႉပိူင်ႇ ၵႃႈၼိူဝ် ၵူၼ်း မဵဝ်း တင်းလၢႆ ၼၼ်ႉ ဢေႃႈ။ လုၵ်ႈဢွၼ်ႇလႅင် ၼၼ်ႉ ၸိုင်၊လႆႈ ၶၢမ်ႇ တၢင်း ဢၼ် ႁိမ်ႁူင်ႇ ဢဝ် ၵႂႃႇ ၵႃႈတီႈ ၽြႃးပဵၼ်ၸဝ်ႈ၊ဢိၵ်ႇတင်း ၵႃႈတီႈ ပလၢင်ႇ ၸဝ်ႈ ၼၼ်ႉ ဢေႃႈ။- 6ၽူႈ ယိင်း ၼၼ်ႉ ၸမ်ႉ၊ပၢႆႈ ၵႂႃႇၸူး ၵႃႈတီႈ ထိူၼ်ႇလႅင်ႉ တီႈ ဢၼ် ၽြႃးပဵၼ်ၸဝ်ႈ မႄးႁႅၼ်း ဝႆႉ ပုၼ်ႈ မၼ်း ႁႂ်ႈလႆႈ ၶၢမ်ႇ ဢဝ် တၢင်း ဢၼ် လုမ်းလႃး လဵင်ႉလူ ဝႆႉ၊ၼိုင်ႈ ႁဵင် သွင် ပၢၵ်ႇ ပၢႆ ႁူၵ်း သိပ်း ဝၼ်း ဢေႃႈ။ 7မိူဝ်ႈ ၼၼ်ႉ၊ၵႃႈၼႂ်း ၵၢင်ႁၢဝ် ပဵၼ် သိုၵ်း ၵၼ် လႄႈ မိၵ်ႉၶေႇလႃႉ၊ဢိၵ်ႇတင်း တမၢၼ်ႇၵၢင်ႁၢဝ် မၼ်း တင်းလၢႆ တိုၵ်းတေႃး ၵၼ် တင်း ၼၵႃး ဢေႃႈ။ ၼၵႃး ၵေႃႈ၊ပႃး ဢဝ် တင်း တမၢၼ်ႇၵၢင်ႁၢဝ် မၼ်း တင်းလၢႆ ၶိုၼ်း တိုၵ်းတေႃး ဢေႃႈ။- 8ၵူၺ်းၵႃႈ၊ၼၵႃး ၼၼ်ႉ သုမ်း သိုၵ်း လႄႈ မၼ်း ဢိၵ်ႇတင်း တမၢၼ်ႇ မၼ်း တင်းလၢႆ ဢမ်ႇ မီး ဢၶႂၢင်ႉ တႃႇ တေ လႆႈ ယူႇသဝ်း ၵႃႈၼိူဝ် ၵၢင်ႁၢဝ် ၼၼ်ႉ ယဝ်ႉ ဢေႃႈ။- 9ၼၵႃး လူင် ဢၼ် ဝႃႈ၊ငူး ၵဝ်ႇ ၵဝ်ႇ လူင် မိူဝ်ႈၵွၼ်ႇ ၵွၼ်ႇ ၼၼ်ႉ၊မီး ၸိုဝ်ႈ ဢၼ် ႁွင်ႉ ႁဵၵ်ႈ ဝႃႈ၊ၸႃႇတၢၼ်ႇ မႃႇၼၢတ်ႈ၊ဢၼ် ပႅတ်ႉလႅၼ် ၵူၼ်းလေႃးၵီႇ တင်းသဵင်ႈတင်းမူတ်း ၼၼ်ႉ၊လႆႈ ၶၢမ်ႇ တၢင်း ဢၼ် ထိမ်ႈ တူၵ်း သႂ်ႇ ၵႃႈၼိူဝ် လိၼ်မိူင်း လူၺ်ႈ ၵၼ် တင်း တမၢၼ်ႇ မၼ်း တင်းလၢႆ ဢေႃႈ။ 10ၵမ်း ၼၼ်ႉ၊ၵဝ် လႆႈ ငိၼ်း သဵင် ယႂ်ႇ သဵင် လူင် လုၵ်ႉ သေ ၵႃႈတီႈ ၵၢင်ႁၢဝ် လၢတ်ႈ မႃး လႄႈ ဝႃႈ၊ "တေႃႈလဵဝ် ၼႆႉ တၢင်း ၵႄႇၶျွတ်ႈ ၽြႃးပဵၼ်ၸဝ်ႈ ႁွတ်ႈမႃး ယဝ်ႉ။ တေႃႈလဵဝ် ၼႆႉ ၽြႃးပဵၼ်ၸဝ်ႈ လႆႈ ၼႄပျႃး ၽုင်း တၼ်းၶူဝ်း မၼ်းၸဝ်ႈ ဢၼ် ပဵၼ် ၶုၼ်ႁေႃၶမ်း ၼၼ်ႉ ယဝ်ႉ။ တေႃႈလဵဝ် ၼႆႉ ၸဝ်ႈ မေႇသိ၊ၵေႃႈ လႆႈ ၼႄပျႃး ဢႃႇၼႃႇ ၸၢၵ်ႈ မၼ်းၸဝ်ႈ ယဝ်ႉ ဢေႃႈ။ ရၢၼ်ႇသူႇ ဢၼ် ၸုၵ်း ယူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ႁဝ်း သေလႄႈ တၢင်ႇ ဢပျတ်ႈ တီႈ ပီႈၼွင်ႉ ႁဝ်း ယူႇ ဝၼ်း ဝၼ်း ၶိုၼ်း ၶိုၼ်း ၼၼ်ႉ၊လႆႈ ၶၢမ်ႇ တၢင်း ဢၼ် ထိမ်ႈ တူၵ်း ပႅတ်ႈ ၵႃႈတႂ်ႈ ယဝ်ႉ ဢေႃႈ။- 11ပီႈၼွင်ႉ ႁဝ်း ၸိူဝ်း ၼၼ်ႉ၊ပႄႉၼႅင်ႇ မၼ်း ၵွပ်ႈ လူၺ်ႈ လိူတ်ႈ သူဝ်းဢွၼ်ႇ ၸဝ်ႈ၊ဢိၵ်ႇတင်း ၵွပ်ႈ လူၺ်ႈ ၵႂၢမ်း ဢၼ် ၶဝ် ၶၢမ်ႇသၢၵ်ႈသေႇ ၼၼ်ႉ သေလႄႈ ယင်း ဢမ်ႇ သေလၢႆ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ တၵ်း လႆႈ ၶၢမ်ႇတၢႆ ၼၼ်ႉ ဢေႃႈ။- 12ပိူဝ်ႈ ၼႆ လႄႈ ၸႃႉၸဵမ် မိူင်းၵၢင်ႁၢဝ် ဢိၵ်ႇတင်း ၶဝ် ၸိူဝ်း ဢၼ် ယူႇ ၵႃႈတီႈ မိူင်းၵၢင်ႁၢဝ် တင်းသဵင်ႈတင်းမူတ်း ၶဝ်႟။ ဢွၼ်ၵၼ် သႂၢင်ႇ သိူဝ်း တႃႉ။ လိၼ်မိူင်း တင်း ပၢင်ႇလၢႆႇ ၸမ်ႉ၊မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊မႃႇၼၢတ်ႈ ၼၼ်ႉ ပိူဝ်ႈ ဢၼ် မၼ်း ႁု လွင်ႈ ဢၼ် မၼ်း မီး ဢၶိင်ႇ ဢိတ်းဢွၼ်ႇ ၼိုင်ႈ ၵူၺ်း လႄႈ မၼ်း ပႃး တင်း တေႃးသႃႉ ၸႂ်လမ်သႆႈၵမ်ႇ ၼႃႇ သေလႄႈ လူင်း ၸူး ၵႃႈတီႈ သူ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13ၼၵႃး ၼၼ်ႉ၊မိူဝ်ႈ ဢၼ် မၼ်း ႁု လွင်ႈ ဢၼ် တူဝ် မၼ်း လႆႈ ၶၢမ်ႇ တၢင်း ဢၼ် ထိမ်ႈ တူၵ်း ပႅတ်ႈ ၵႃႈၼိူဝ် လိၼ်မိူင်း ၼၼ်ႉ ၸိုင်၊မၼ်း ၵေႃႈ လိုပ်ႈ လမ်း ၸွမ်း ၽူႈယိင်း ဢၼ် ၵိူတ်ႇလဵင်ႉ လုၵ်ႈၸၢႆး ၼၼ်ႉ ဢေႃႈ။- 14ၵူၺ်းၵႃႈ၊ၽူႈယိင်း ၼၼ်ႉ လႆႈ ႁပ်ႉ ဢဝ် ပိၵ်ႇ ၼူၵ်ႉၶၢင်ႇလေႃႉ လူင် သွင် ပိၵ်ႇ၊ႁႂ်ႈလႆႈ မိၼ် ပၢႆႈ ၵႂႃႇ ၵႃႈတီႈ ထိူၼ်ႇလႅင်ႉ ၵႃႈတီႈ ဢၼ် မၼ်း တၵ်း လႆႈ ၶၢမ်ႇ ဢဝ် တၢင်း ဢၼ် လုမ်းလႃး လဵင်ႉလူ သၢမ် ပီ ပၢႆ ၶိုင်ႈ တဵမ်တဵမ်၊ပုၼ်ႈ တၵ်း ၵၢင်း လွတ်ႈၽေး ဢၼ် ၼၵႃး တိုၵ်းတေႃး ၼၼ်ႉ ဢေႃႈ။- 15မိူဝ်ႈ ၼၼ်ႉ၊ၼၵႃး ၽူႇ ၼမ်ႉ ဢွၵ်ႇ သူပ်း မၼ်း မႃး မိူၼ် ၸိူဝ်ႉ ၼင်ႇ ၼမ်ႉႁွင်ႈ လူင် လႆ ၵႂႃႇ ၸွမ်း ၽၢႆႇလင် ၽူႈယိင်း ၼၼ်ႉ ပုၼ်ႈ တၵ်း ႁႂ်ႈ ႁႅင်း ၼမ်ႉ ၼၼ်ႉ လႆ ပႃး ဢဝ် တူဝ် မၼ်း ၵႂႃႇ ဢေႃႈ။- 16ၵူၺ်းၵႃႈ၊လိၼ်မိူင်း ၸွႆႈထႅမ် ၽူႈယိင်း ၼၼ်ႉ လူၺ်ႈ တၢင်း ဢၼ် ဢႃႈသူပ်း သေလႄႈ ဢိုၼ် ၵိၼ် ပႅတ်ႈ ၼမ်ႉ ဢၼ် ၼၵႃး ၽူႇ ဢွၵ်ႇ မႃး ၼၼ်ႉ ဢေႃႈ။- 17ၼၵႃး ၵေႃႈ၊ၸႂ်မႆႈ တေႃးသႃႉ တီႈ ၽူႈယိင်း ၼၼ်ႉ သေလႄႈ ဢွၵ်ႇ ၵႂႃႇ တိုၵ်းတေႃး ၵၼ် တင်း ၸိူဝ်ႉၶိူဝ်း ၽူႈယိင်း၊ဢၼ် ပဵၼ်၊ၶဝ် ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ပိင်းၺၢပ်ႈတြႃး၊ၽြႃးပဵၼ်ၸဝ်ႈ သေလႄႈ ပႂ်ႉ ၸွမ်း ၵႂၢမ်း သၢၵ်ႈသေႇ ဢၼ် ၸဝ်ႈ ယေႇသု၊ႁေႃးလၢတ်ႈ ၸိူဝ်း ၼၼ်ႉ ဢေႃႈ။- 18ၼၵႃး ၼၼ်ႉ ၵေႃႈ၊ၸုၵ်း ပႂ်ႉထႃႈ ယူႇ ၵႃႈၼိူဝ် ၽင်ႇ ပၢင်ႇလၢႆႇ ယူႇ ဢေႃႈ။


text: 1ၵေႃႉ ဢၼ် ၵဝ် ႁၵ်ႉ ၶဝ်႟။ ယႃႇပေ ယုမ်ႇ ၶဝ် ၸိူဝ်း ဢၼ် လၢတ်ႈ ဝႃႈ၊ၶဝ် မီး ဝိၺိၺ်ႇ ၸဝ်ႈ ဝႃႈၼႆ ၼၼ်ႉ ၵႃႈမီး တင်းသဵင်ႈတင်းလူင်။ ၸႅတ်ႈ တူၺ်း ဝိၺိၺ်ႇ ဢၼ် ၶဝ် မီး ၼၼ်ႉ ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ႁိုဝ်း၊ဢမ်ႇၸႂ်ႈ ႁိုဝ်း ၼၼ်ႉ တႃႉ။ လွင်ႈ မၼ်း ၸမ်ႉ၊မိၵ်ႉသႃႇ ပရေႃးၽႅတ်ႈ တင်းလၢႆ ၶဝ်ႈ ၵႂႃႇ ၵႃႈၼႂ်း လေႃးၵႃႉ ၼႆႉ ယဝ်ႉ ဢေႃႈ။- 2တၵ်း တေ ႁဵတ်း ၸိူဝ်ႉႁိုဝ် ႁု၊ဝိၺိၺ်ႇ ၽြႃးပဵၼ်ၸဝ်ႈ လႆႈ ဝႃႈၼႆ ၸမ်ႉ၊ဝိၺိၺ်ႇ ဢၼ် ႁပ်ႉ ဢဝ် လွင်ႈ ဢၼ် ၸဝ်ႈ ယေႇသု ၶရိၸ်ႈ၊ၵျွ လူင်း မႃး ၶၢမ်ႇ ဢဝ် ၸႃႇတိ ၵူၼ်း ၼၼ်ႉ ပဵၼ် ဝိၺိၺ်ႇ ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ဢေႃႈ။- 3ဝိၺိၺ်ႇ ဢၼ် ဢမ်ႇ ႁပ်ႉ ဢဝ် လွင်ႈ ၸဝ်ႈ ယေႇသု၊ၼၼ်ႉ ၸမ်ႉ၊မၼ်း ဢမ်ႇၸႂ်ႈ ဝိၺိၺ်ႇ ဢၼ် ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ဢေႃႈ။ ဝိၺိၺ်ႇ ၼၼ်ႉ ပဵၼ် မႃး ၵႃႈတီႈ ရၢၼ်ႇသူႇ ၸဝ်ႈ ၶရိၸ်ႈ၊ဢၼ် ႁွင်ႉဝႃႈ၊ဢၼ်ႇတိ ၶရိၸ်ႈ၊ဢၼ် သူ လႆႈ ငိၼ်း ဝႃႈ၊မၼ်း တၵ်း မႃး ဝႃႈၼႆ ၼၼ်ႉ တေႃႈလဵဝ် ၼႆႉ၊မၼ်း သမ်ႉ ပေႃး မႃး မီး ယူႇ ၵႃႈၼႂ်း လေႃးၵႃႉ ၼႆႉ ယဝ်ႉ ဢေႃႈ။ 4လုၵ်ႈဢွၼ်ႇ ၶဝ်႟။ သူ ပဵၼ် ၵူၼ်း ၽြႃးပဵၼ်ၸဝ်ႈ လႄႈ လႆႈ ပႄႉၼႅင်ႇ မိၵ်ႉသႃႇ ပရေႃးၽႅတ်ႈ ၶဝ် ၵွပ်ႈပိူဝ်ႈ ဝိၺိၺ်ႇ ၸဝ်ႈ ဢၼ် မီး ၼႂ်း သူ ၼၼ်ႉ ယဵင်ႈၶႅၼ်း မီး ၽုင်း တၼ်းၶူဝ်း ယႂ်ႇ ၼႃႇ သေ ဝိၺိၺ်ႇ ဢၼ် မီး ၵႃႈၼႂ်း လေႃးၵႃႉ ၼၼ်ႉ ဢေႃႈ။- 5မိၵ်ႉသႃႇ ပရေႃးၽႅတ်ႈ ၶဝ် ပဵၼ် ၵူၼ်းလေႃးၵီႇ လႄႈ ၸၢင်ႈ လၢတ်ႈ လူၺ်ႈ ၶိူင်ႈပိူင် လေႃးၵႃႉ သေလႄႈ ၵူၼ်းလေႃးၵီႇ တင်းလၢႆ ၵေႃႈ ၸၢင်ႈ ထွမ်ႇဢဝ် ၵႂၢမ်း ၶဝ် ၼၼ်ႉ ဢေႃႈ။- 6ႁဝ်း ၸိူဝ်း ၼႆႉ ၸမ်ႉ၊ပဵၼ် ၵူၼ်း ၽြႃးပဵၼ်ၸဝ်ႈ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ႁုၸၵ်း ၽြႃးပဵၼ်ၸဝ်ႈ ၼၼ်ႉ ၸၢင်ႈ ထွမ်ႇဢဝ် ၵႂၢမ်း ႁဝ်း သေလႄႈ ၵေႃႉ ဢၼ် ဢမ်ႇၸႂ်ႈ ၵူၼ်း ၽြႃးပဵၼ်ၸဝ်ႈ ၸမ်ႉ၊ဢမ်ႇ ၸၢင်ႈ ထွမ်ႇဢဝ် ၵႂၢမ်း ႁဝ်း ဢေႃႈ။ ထွၵ်ႈလူၺ်ႈ လွင်ႈတၢင်း ၼႆႉ လႄႈ ႁဝ်း ၸၢင်ႈ ႁု ဝိၺိၺ်ႇ ၸဝ်ႈ ဢၼ် ၸႅတ်ႈ၊ဢိၵ်ႇတင်း ဝိၺိၺ်ႇ ဢၼ် ၽိတ်းပိူင်ႈ ဢေႃႈ။ 7ၵေႃႉ ဢၼ် ၵဝ် ႁၵ်ႉ ၶဝ်႟။ ႁဝ်း ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် တႃႉ ႁဝ်း။ လွင်ႈ မၼ်း ၸမ်ႉ၊တၢင်းႁၵ်ႉ မႅတ်ႈတႃႇ ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၸၢင်ႈႁၵ်ႉ ၼၼ်ႉ ပဵၼ် လုၵ်ႈလၢင်း ၽြႃးပဵၼ်ၸဝ်ႈ သေလႄႈ ႁုၸၵ်း ၽြႃးပဵၼ်ၸဝ်ႈ ဢေႃႈ။- 8ၵေႃႉ ဢၼ် ဢမ်ႇ ၸၢင်ႈႁၵ်ႉ ၼၼ်ႉ ဢမ်ႇ ႁုၸၵ်း ၽြႃးပဵၼ်ၸဝ်ႈ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ပဵၼ် တၢင်းႁၵ်ႉ မႅတ်ႈတႃႇ ဢေႃႈ။- 9ၽြႃးပဵၼ်ၸဝ်ႈ ႁဵတ်း ၸိူဝ်ႉႁိုဝ် ၼႄပျႃး တၢင်းႁၵ်ႉ မႅတ်ႈတႃႇ မၼ်းၸဝ်ႈ ဝႃႈၼႆ ၸမ်ႉ၊မၼ်းၸဝ်ႈ ပွႆႇၸႂ်ႉ လုၵ်ႈၸဝ်ႈ ပႃးလဵဝ် ၵူၺ်း ၼၼ်ႉ မႃး ၼႂ်း လေႃးၵႃႉ ၼႆႉ ႁႂ်ႈ ႁဝ်း လႆႈ ဢသၢၵ်ႈလိပ်း ယူႇ ၵွပ်ႈပိူဝ်ႈ လုၵ်ႈၸဝ်ႈ ၼၼ်ႉ ဢေႃႈ။- 10တၢင်းႁၵ်ႉ မႅတ်ႈတႃႇ ဢၼ် ဝႃႈ ၼၼ်ႉ ၸမ်ႉ၊ပဵၼ် တၢင်း ဢၼ် ႁဝ်း ႁၵ်ႉ ၽြႃးပဵၼ်ၸဝ်ႈ ၼၼ်ႉ ဢမ်ႇၸႂ်ႈ။ ပဵၼ် တၢင်း ဢၼ် ၽြႃးပဵၼ်ၸဝ်ႈ ႁၵ်ႉ ႁဝ်း သေလႄႈ ပွႆႇၸႂ်ႉ လုၵ်ႈၸဝ်ႈ မႃး ႁႂ်ႈ ဢပျတ်ႈ ႁဝ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ၼၼ်ႉ ဢေႃႈ။ 11ၵေႃႉ ဢၼ် ၵဝ် ႁၵ်ႉ ၶဝ်႟။ ပေႃး ၽြႃးပဵၼ်ၸဝ်ႈ ႁၵ်ႉ ႁဝ်း ထၼ်ႇ ၼႆႉ တႄႉ ၸိုင်၊ႁဝ်း ၵေႃႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တၵ်း လႆႈ ႁၵ်ႉ ၵၼ် ဢေႃႈ။- 12ၽူႈလႂ် ဢမ်ႇ တွၼ်ႉ လႆႈ ႁၼ် ၽြႃးပဵၼ်ၸဝ်ႈ။ ၼႂ်းဝႃႈၼၼ် သေၵေႃႈ ပေႃး ႁဝ်း ႁၵ်ႉ ၵၼ် ယူႇ ၸိုင်၊ၽြႃးပဵၼ်ၸဝ်ႈ တႄႇ ယူႇ ၼႂ်း ႁဝ်း သေယဝ်ႉ၊တၢင်းႁၵ်ႉ မႅတ်ႈတႃႇ မၼ်းၸဝ်ႈ ၼၼ်ႉ ပျေႉၸုမ်ႇ ဝႆႉ ၼႂ်း ႁဝ်း ဢေႃႈ။ 13ႁဝ်း ႁု သေႇၶျႃႇ လီ လီ ငၢမ်း ငၢမ်း၊လွင်ႈ ဢၼ် ႁဝ်း တႄႇ ယူႇ ၼႂ်း ၽြႃးပဵၼ်ၸဝ်ႈ၊ဢိၵ်ႇတင်း လွင်ႈ ဢၼ် ၽြႃးပဵၼ်ၸဝ်ႈ တႄႇ ယူႇ ၼႂ်း ႁဝ်း ၵွပ်ႈပိူဝ်ႈ မၼ်းၸဝ်ႈ ပၼ် ဝိၺိၺ်ႇ ၸဝ်ႈ တီႈ ႁဝ်း ၼၼ်ႉ ဢေႃႈ။- 14ႁဝ်း လႆႈ ႁုႁၼ် ယဝ်ႉ ၸင်ႇ ၶၢမ်ႇသၢၵ်ႈသေႇ လွင်ႈ ဢၼ် ပေႃႈၸဝ်ႈ ပွႆႇၸႂ်ႉ လုၵ်ႈၸဝ်ႈ မႃး ႁႂ်ႈလႆႈ ပဵၼ် ၸဝ်ႈ ဢၼ် ၵႄႇၶျွတ်ႈ ဢဝ် ၵူၼ်းလေႃးၵီႇ တင်းလၢႆ ဢေႃႈ။- 15ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉတုင်း ဝႃႈ၊ၸဝ်ႈ ယေႇသု၊ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ၊ၵေႃႉ ၼၼ်ႉ တႄႇ ယူႇ ၼႂ်း ၽြႃးပဵၼ်ၸဝ်ႈ လႄႈ ၽြႃးပဵၼ်ၸဝ်ႈ ၵေႃႈ တႄႇ ယူႇ ၼႂ်း မၼ်း ဢေႃႈ။- 16ပိူဝ်ႈ ၼႆ ႁဝ်း ႁု လႄႈ ယုမ်ႇမၢတ်ႈ တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ဢၼ် မီး တီႈ ႁဝ်း ၼၼ်ႉ ယူႇ ဢေႃႈ။ ၽြႃးပဵၼ်ၸဝ်ႈ ပဵၼ် တၢင်းႁၵ်ႉ မႅတ်ႈတႃႇ ဢေႃႈ။ ပိူဝ်ႈ ၼႆ လႄႈ ၽူႈလႂ် သေဢမ်ႇဝႃႈ၊ၵေႃႉ ဢၼ် တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ ၼၼ်ႉ ၵေႃႉ ၼၼ်ႉ တႄႇ ယူႇ ၼႂ်း ၽြႃးပဵၼ်ၸဝ်ႈ လႄႈ ၽြႃးပဵၼ်ၸဝ်ႈ ၵေႃႈ တႄႇ ယူႇ ၼႂ်း မၼ်း ၼၼ်ႉ ဢေႃႈ။- 17ၵႃႈၼႂ်း လွင်ႈတၢင်း ၼႆႉ တၢင်းႁၵ်ႉ မႅတ်ႈတႃႇ လႆႈ ၸေးၸုမ်ႇ ၼႂ်း ႁဝ်း၊ႁႂ်ႈ ႁဝ်း လႆႈ ဢၶႂၢင်ႉ ဢၼ် ႁတ်းႁၢၼ် ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ ၵွပ်ႈပိူဝ်ႈ ဢၼ် ၵႃႈၼႂ်း လေႃးၵႃႉ ၼႆႉ ႁဝ်း ပဵၼ် ယူႇ မိူၼ် ၸိူဝ်ႉ ၼင်ႇ ဢၼ် မၼ်းၸဝ်ႈ ပဵၼ် ၼၼ်ႉ ဢေႃႈ။- 18တၢင်းႁၵ်ႉ မႅတ်ႈတႃႇ ဢၼ် ဝႃႈ ၼၼ်ႉ ၵၢင်းလွတ်ႈ တင်း သၢင်ႇဝူၺ်ႇၵႃႉ တၢင်း ဢၼ် ၵူဝ် ဢၼ် ႁႄ ဢေႃႈ။ ၼင်ႇ ၼၼ် လႄႈ တၢင်းႁၵ်ႉ မႅတ်ႈတႃႇ ဢၼ် ၸေးၸုမ်ႇ ၼၼ်ႉ ၸၢင်ႈ ပႄႇ ၽဵဝ်ႈ ပႅတ်ႈ သၢင်ႇဝူၺ်ႇၵႃႉ တၢင်း ဢၼ် ၵူဝ် ဢၼ် ႁႄ ဢေႃႈ။ လွင်ႈ မၼ်း ၸမ်ႉ၊သၢင်ႇဝူၺ်ႇၵႃႉ တၢင်း ဢၼ် ၵူဝ် ဢၼ် ႁႄ ၼၼ်ႉ ပဵၼ် လွင်ႈတၢင်း ဢၼ် လႆႈ ၶၢမ်ႇ ၸီႇယၢင်ႇ ပၼ်တၢမ်ႇ လႄႈ ၵေႃႉ ဢၼ် မီး သၢင်ႇဝူၺ်ႇၵႃႉ ဢၼ် ၵူဝ်ႁႄ ၼၼ်ႉ ဢမ်ႇ ပႆႇ ၸေးၸုမ်ႇ ၼႂ်း မႅတ်ႈတႃႇ ဢေႃႈ။ 19ႁဝ်း မီး တၢင်းႁၵ်ႉ မႅတ်ႈတႃႇ ၵွပ်ႈပိူဝ်ႈ ၽြႃးပဵၼ်ၸဝ်ႈ ႁၵ်ႉ ႁဝ်း ဢွၼ်တၢင်း ဢေႃႈ။- 20ပေႃး သေၵေႃႉသေၵူၼ်း လၢတ်ႈ ဝႃႈ၊ "ၵဝ် ႁၵ်ႉ ၽြႃးပဵၼ်ၸဝ်ႈ ဢေႃႈ၊" ဝႃႈၼႆ လႄႈ၊ယင်း ၸင်း ပီႈၼွင်ႉ မၼ်း ၸိုင်၊ၵေႃႉ ၼၼ်ႉ ပဵၼ် ၵူၼ်း ပႅတ်ႉ ၵူၼ်း လႅၼ် ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊ပေႃး မၼ်း ယင်း ဢမ်ႇ ၸၢင်ႈႁၵ်ႉ ပီႈၼွင်ႉ ဢၼ် မၼ်း လႆႈ ႁၼ် ယူႇ ၼၼ်ႉ ၸိုင်၊မၼ်း တၵ်း ႁဵတ်း ၸိူဝ်ႉ ၼင်ႇ ႁိုဝ် ႁၵ်ႉ ၽြႃးပဵၼ်ၸဝ်ႈ ဢၼ် မၼ်း ဢမ်ႇ တွၼ်ႉ ႁၼ် သေပွၵ်ႈ ၼၼ်ႉ လႆႈ။- 21ၵွပ်ႈ လွင်ႈတၢင်း ၼႆႉ လႄႈ၊ၸဝ်ႈ ၶရိၸ်ႈ၊ဝႆႉ ပိင်းၺၢပ်ႈ တီႈ ႁဝ်း ၸမ်ႉ၊ၵေႃႉ ဢၼ် ႁၵ်ႉ ၽြႃးပဵၼ်ၸဝ်ႈ ၼၼ်ႉ မၼ်း တၵ်း လႆႈ ႁၵ်ႉ ပီႈၼွင်ႉ မၼ်း ဢေႃႈ၊ဝႃႈ ၼင်ႇ ၼႆ ဢေႃႈ။


text: 1ၸွင်ႇ ၵႂၢမ်း ႁဝ်း ၼႆႉ ပဵၼ် ၵႂၢမ်း ဢၼ် ႁဝ်း ယွင်ႈယေႃး တူဝ်ၸဝ်ႈၵဝ်ႇ ႁိုဝ်း။ ဢမ်ႇၼၼ် ၵေႃႈ ၸွင်ႇ ႁဝ်း တေ လႆႈ မီး လိၵ်ႈ ဢၼ် ထွၵ်ႈၶၢမ်ႇ တူဝ် ၵဝ် ၼၼ်ႉ ပၼ် တီႈ သူ မိူၼ် ၵူၼ်း ၵမ်ႈၽွင်ႈ ႁဵတ်း ၼၼ်ႉ ႁိုၼ်း၊ၸွင်ႇ ႁဝ်း တေ လႆႈ မီး လိၵ်ႈ ထွၵ်ႈၶၢမ်ႇ ဢၼ် သူ တႅမ်ႈ ပၼ် ၼၼ်ႉ ႁိုဝ်း။- 2တူဝ် သူ ပဵၼ် တူဝ်လိၵ်ႈ ဢၼ် တႅမ်ႈ ဝႆႉ၊ၵႃႈၼႂ်း မၢၵ်ႇ ႁူဝ်ၸႂ် ႁဝ်း၊လိၵ်ႈ ဢၼ် ၵူၼ်း ၵူႈ ၵေႃႉ ႁု လႄႈ ၽတ်းဢၢၼ်ႇ လႆႈ ၼၼ်ႉ ဢေႃႈ။- 3သူ ပဵၼ် တူဝ်လိၵ်ႈ ဢၼ် ၸဝ်ႈ ၶရိၸ်ႈ၊တႅမ်ႈ ၼၼ်ႉ လႄႈ ႁဝ်း လႆႈ ဢဝ် သူင်ႇ ၵႂႃႇ ၼၼ်ႉ၊ဢမ်ႇ လႆႈ ဢဝ် တင်း ၼမ်ႉမိုၵ်ႉ တႅမ်ႈ ဝႆႉ၊ဢၼ် လႆႈ ဢဝ် တင်း ဝိၺိၺ်ႇ ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ တႅမ်ႈ ဝႆႉ လႄႈ၊ဢမ်ႇ လႆႈ တႅမ်ႈ ဝႆႉ ၵႃႈၼိူဝ် ၶႅပ်း မၢၵ်ႇႁိၼ်၊တႅမ်ႈ သႂ်ႇ ဝႆႉ ၵႃႈၼႂ်း ႁူဝ်ၸႂ် ၵူၼ်း ဢေႃႈ။ 4ႁဝ်း ယုမ်ႇယမ် တမ်းၸႂ် ၼႂ်း ၽြႃးပဵၼ်ၸဝ်ႈ ၵွပ်ႈ လူၺ်ႈ ၸဝ်ႈ ၶရိၸ်ႈ၊လႄႈ ႁဝ်း လၢတ်ႈ ၸိူဝ်ႉ ၼင်ႇ ၼႆ ဢေႃႈ။- 5မၼ်း ဢမ်ႇၸႂ်ႈ ဝႃႈ၊ႁဝ်း ၵတ်ႉၶႅၼ်ႇ ၼႃႇ လႄႈ ဢိင် ပိင်ႇၺႃႇ တူဝ်ၸဝ်ႈၵဝ်ႇ သေယဝ်ႉ၊ၸၢင်ႈ ႁဵတ်းၵၢၼ်ငၢၼ်း ၸိူဝ်း ၼႆႉ။ ႁဝ်း ဢိင် ပိင်ႇၺႃႇ ၽြႃးပဵၼ်ၸဝ်ႈ လႄႈ တၢတ်ႈၼိူင်ႇ လႆႈ ဢေႃႈ။- 6မၼ်းၸဝ်ႈ ႁဵတ်း ႁႂ်ႈ ႁဝ်း ၸၢင်ႈ မေႃ ႁႂ်ႈလႆႈ ပဵၼ် သြႃႇ ပွင်ၵၢၼ် ပတိၺိၺ်ႇ တြႃး ဢၼ် မႂ်ႇ ဢေႃႈ။ ပတိၺိၺ်ႇ တြႃး ၼၼ်ႉ၊ပဵၼ် ၸွမ်း တြႃး ဢၼ် တႅမ်ႈ ဝႆႉ ဢမ်ႇၸႂ်ႈ။ မၼ်း ပဵၼ် ၸွမ်း ဝိၺိၺ်ႇ ၸဝ်ႈ ဢေႃႈ။ တြႃး ဢၼ် တႅမ်ႈ ဝႆႉ ၼၼ်ႉ၊ၸၢင်ႈ ပၼ်တၢမ်ႇတၢႆ လႄႈ ဝိၺိၺ်ႇ ၸဝ်ႈ ၸမ်ႉ၊ၸၢင်ႈ ပၼ် ဢသၢၵ်ႈ ဢေႃႈ။ 7တြႃး ၵဝ်ႇ ၼၼ်ႉ၊ပဵၼ် တူဝ်လိၵ်ႈ ဢႅၵ်ႉၶရႃႇ ဢၼ် ၶႅၵ်း ဝႆႉ၊ၵႃႈၼိူဝ် ၶႅပ်း မၢၵ်ႇႁိၼ် လႄႈ မိူဝ်ႈ ဢၼ် ၽြႃးပဵၼ်ၸဝ်ႈ ပၼ် တြႃး ၼၼ်ႉ ၸိုင်၊မုၼ်ၽုင်း မၼ်းၸဝ်ႈ လႆႈ ပေႃႇ ဢွၵ်ႇ ထၢင်ႇသႃး မႃး ၵႃႈတီႈ မူဝ်းသေႇ၊ဢေႃႈ။ ပိၵ်ႉသမ်ႉ ဝႃႈ၊ဢရွင်ႇ ၼႃႈ မူဝ်းသေႇ၊ဢၼ် ႁိူဝ်ႈႁိူင်း ၼႃႇ ၼၼ်ႉ ပဵၼ် ဢၼ် ၸၢင်ႈ ႁၢႆ ၵႂႃႇ သေၵေႃႈ၊မၼ်း ပဵၼ် သၢႆ ဢရွင်ႇ ဢၼ် ႁိူဝ်ႈလႅင်း ၼႃႇ ထၢၼ်ႈပေႃး ၵူၼ်း မဵဝ်း ဢိသရေး၊ၶဝ် ဢမ်ႇ ယႅၵ်ႉ ဢမ်ႇ တူၺ်း ၼႃႈ မၼ်း လႆႈ ဢေႃႈ။ ပေႃး တြႃး ဢၼ် ပၼ်တၢမ်ႇတၢႆ ၼၼ်ႉ၊ယင်း မီး မုၼ်ၽုင်း ထၢၼ်ႇ ၼၼ်ႉ ၸိုင်၊- 8တၢင်း ဢၼ် ႁဵတ်း ၸွမ်း တြႃး ဝိၺိၺ်ႇ ၸဝ်ႈ ၼၼ်ႉ၊ယဵင်ႈၶႅၼ်း တေ ဢမ်ႇ မီး မုၼ်ၽုင်း ဢၼ် ယႂ်ႇ မျၢတ်ႈ ၼႃႇ သေ ၼၼ်ႉ ႁိုဝ်း။- 9ပေႃး တြႃး ဢၼ် ၸီႇယၢင်ႇ ဢပျတ်ႈ ၵူၼ်း ၼၼ်ႉ ယင်း မီး မုၼ်ၽုင်း ၸိုင်၊တၢင်းႁဵတ်း တၢင်း သၢင်ႈ ဝိၺိၺ်ႇ ၸဝ်ႈ ဢၼ် ႁႂ်ႈ ၵူၼ်း သိုဝ်ႈတေႃႇ ၼၼ်ႉ ယဵင်ႈၶႅၼ်း မီး မုၼ်ၽုင်း ယႂ်ႇ ၼႃႇ ဢေႃႈ။- 10တီႈ တႄႉ မၼ်း ၼၼ်ႉ သၢႆ ဢရွင်ႇ မုၼ်ၽုင်း ဢၼ် မႂ်ႇ ၼၼ်ႉ ႁိူဝ်ႈလႅင်း ပႄႉ ၵႂႃႇ လႄႈ သၢႆ ဢရွင်ႇ မုၼ်ၽုင်း ဢၼ် ၵဝ်ႇ ဢၼ် ယၢမ်ႈ ႁိူဝ်ႈႁိူင်း မိူဝ်ႈၵွၼ်ႇ ၼၼ်ႉ လႆႈ မွတ်ႇ ႁၢႆ ၵႂႃႇ ဢေႃႈ။- 11ပေႃး တြႃး ဢၼ် ၸၢင်ႈ မွတ်ႇ ႁၢႆ ၵႂႃႇ ၼၼ်ႉ ယင်း မီး မုၼ်ၽုင်း ၸိုင်၊တၢင်းႁဵတ်း တၢင်း သၢင်ႈ ဝိၺိၺ်ႇ ၸဝ်ႈ ဢၼ် တႄႇ ယူႇ တႃႇသေႇ ၼၼ်ႉ ယဵင်ႈၶႅၼ်း မီး မုၼ်ၽုင်း ဢေႃႈ။ 12ၵွပ်ႈပိူဝ်ႈ ႁဝ်း မီး တၢင်း ဢၼ် မုင်ႈထႃႈ မွင်းထႃႈ ၸိူဝ်ႉ ၼင်ႇ ၼႆ လႄႈ ႁဝ်း ၸႂ်ယႂ်ႇ ႁတ်းႁၢၼ် ၼႃႇ ဢေႃႈ။- 13ႁဝ်း ၼႆႉ ဢမ်ႇ ႁဵတ်း မိူၼ် ၸိူဝ်ႉ ၼင်ႇ သြႃႇ မူဝ်းသေႇ၊ဢၼ် ဢဝ် ၽႃႈ သေ ႁူမ်ႇၼႃႈ တူဝ်ၸဝ်ႈၵဝ်ႇ ဝႆႉ၊ၼင်ႇ ႁိုဝ် ၵူၼ်း မဵဝ်း ဢိသရေး၊ၶဝ် တၵ်း ဢမ်ႇ လႆႈ တူၺ်း လႆႈ ႁၼ် ဢရွင်ႇ ႁိူဝ်ႈႁိူင်း ၼၼ်ႉ လႆႈ ဝွတ်ႈ ႁၢႆ ၵႂႃႇ လွႆး လွႆး ၼၼ်ႉ ဢေႃႈ။- 14ႁူဝ်ၸႂ် ၶဝ် ၼၼ်ႉ၊ၼူၵ်ႇၼႃ တိုဝ် တၼ် ဝႆႉ လႄႈ မိူဝ်ႈ ဢၼ် ၶဝ် ၽတ်းဢၢၼ်ႇ လိၵ်ႈ ပတိၺိၺ်ႇ တြႃး ၵဝ်ႇ ၼၼ်ႉ ၽႃႈ ဢၼ် ႁူမ်ႇၼႃႈ ၼၼ်ႉ ယင်း ႁူမ်ႇ ဝႆႉ ဢမ်ႇ ပိုတ်ႇ ဢမ်ႇ ပႅတ်ႈ ႁၢၼ်ႉ တေႃႇ မိူဝ်ႈလဵဝ် ၶဝ် ဢမ်ႇ ႁု ပွင်ႇလႅင်း လႆႈ ဢေႃႈ။ ၽႃႈ ဢၼ် ႁူမ်ႇ ဝႆႉ ၼၼ်ႉ၊တၵ်း ၽုၺ်ႇ ပိုတ်ႇ ယၢမ်း မိူဝ်ႈ ဢၼ် ၶဝ် ယုမ်ႇမၢတ်ႈ ၸဝ်ႈ ၶရိၸ်ႈ၊ၼၼ်ႉ ၵူၺ်း ဢေႃႈ။- 15ၸႂ်ႈ တႄႉ၊မိူဝ်ႈ ဢၼ် ၶဝ် ၽတ်းဢၢၼ်ႇ ၵျၢမ်း တြႃး သြႃႇ မူဝ်းသေႇ၊ၼၼ်ႉ ၽႃႈ ၼၼ်ႉ၊ယင်း ႁူမ်ႇ သုမ်ႇ ႁူဝ်ၸႂ် ၶဝ် ဝႆႉ ယူႇ ႁၢၼ်ႉ တေႃႇ မိူဝ်ႈလဵဝ် ဢေႃႈ။- 16ၵူၺ်းၵႃႈ၊မိူဝ်ႈ ဢၼ် ၵူၼ်း ႁဝ်း ၶၢႆႉပုတ်ႈ ၶဝ်ႈ ၸူး တီႈ ၸဝ်ႈၽြႃး ၼၼ်ႉ ၸိုင်၊လွင်ႈတၢင်း ဢၼ် ႁူမ်ႇ သုမ်ႇ ဝႆႉ ၼၼ်ႉ တၵ်း ပိုတ်ႇ ဢွၵ်ႇ ႁၢႆ ၵႂႃႇ ဢေႃႈ။- 17လွင်ႈ မၼ်း ၸမ်ႉ၊ "ၸဝ်ႈ ၽြႃး" ၼၼ်ႉ၊ပဵၼ် ဝိၺိၺ်ႇ ၸဝ်ႈ လႄႈ တီႈ ဢၼ် ဝိၺိၺ်ႇ ၸဝ်ႈၽြႃး မီး ၼၼ်ႉ၊မီး ၵတ်းယဵၼ် ၶျၢမ်းသႃႇ လႄႈ တၢင်း ဢၼ် လွတ်ႈလႅဝ်း ဢေႃႈ။- 18ပိူဝ်ႈ ၼႆ လႄႈ ႁဝ်း ၵႃႈမီး ၵူႈၵေႃႉၵူႈၵူၼ်း ၽုၺ်ႇ ပိုတ်ႇ ၽႃႈ ဢၼ် ႁူမ်ႇ သုမ်ႇ ၼႃႈ ၼၼ်ႉ ပႅတ်ႈ သေယဝ်ႉ၊ႁၼ် မုၼ်ၽုင်း ၸဝ်ႈၽြႃး သေလႄႈ ၸဝ်ႈၽြႃး ဢၼ် ပဵၼ် ၸဝ်ႈ ဝိၺိၺ်ႇ ၼၼ်ႉ၊ႁဵတ်း ႁႂ်ႈ ႁဝ်း ၶၢႆႉပုတ်ႈ လႅၵ်ႈလၢႆႈ ပဵၼ် မိူၼ်ၼင်ႇ ႁၢင်ႈၽၢင် မၼ်းၸဝ်ႈ လႄႈ၊မုၼ်ၽုင်း ၸဝ်ႈ ပႃး ၼိုင်ႈ ယဝ်ႉ ပႃး ၼိုင်ႈ ထၢပ်ႈ သႂ်ႇ ၸွမ်းၼင်ႇ ဝိၺိၺ်ႇ ၸဝ်ႈၽြႃး ပွႆႇ မုၼ်ၽုင်း မၼ်းၸဝ်ႈ ၼၼ်ႉ ဢေႃႈ။


text: 1ဝၢႆးသေ ၼၼ်ႉ ဢမ်ႇ ပေႃး ႁိုင်၊ၸိူဝ်ႉ ၼင်ႇ ဢၼ် တပႄးၸဝ်ႈ ၶဝ် ယင်း တိုၵ်ႉ ၼမ် မႃး ၵိုၼ်း မႃး ယူႇ ၶိူဝ်းၶိူဝ်း ၼၼ်ႉ ၸိုင်၊ၵႃႈၼႂ်း ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊တင်း ၵူၼ်း မဵဝ်း ၵျူး၊ၸႅတ်ႈ ၸႅတ်ႈ ၼၼ်ႉ၊ၼင်ႇ ၵၼ် ၵၼ် မီး သူပ်း မီး ၵႂၢမ်း မႃး ဢေႃႈ။ ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊တင်းလၢႆ တၢင်ႇ ဢပျတ်ႈ လႄႈ ဝႃႈ၊ "မႄႈမၢႆႈ ၵႃႈၼႂ်း ၵူၼ်း မဵဝ်း ႁဝ်း ၼႆႉ၊ဢမ်ႇ ပေႃး လႆႈ ၶၢမ်ႇ ဢဝ် တၢင်း ဢၼ် ႁဵတ်းလဵင်ႉ ႁဵတ်း လူ၊ၼႂ်း မိူဝ်ႈ ဢၼ် ၽႄမႅင်ႇ ပၼ် ပုၼ်ႈ ဝၼ်း လႂ် ဝၼ်း ၼၼ်ႉ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 2တမၢၼ်ႇၸဝ်ႈ သိပ်း သွင် ပႃး ၼၼ်ႉ၊ၸင်ႇ ႁွင်ႉ ဢဝ် မူႇၵူၼ်း ဢၼ် ယုမ်ႇမၢတ်ႈ တင်းလၢႆ ၸုတုမ် ၵၼ် သေယဝ်ႉ၊လၢတ်ႈ လႄႈ ဝႃႈ၊ "ႁဝ်း ဢမ်ႇ ထုၵ်ႇလီ ၶျႃး ဝႆႉ ၵၢၼ် ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ သေလႄႈ ယိပ်းၵမ် ၼႃႈၵၢၼ် ငိုၼ်းလူႇ ငိုၼ်းတၢၼ်း ၼၼ်ႉ။- 3ပိူဝ်ႈ ၼႆ လႄႈ ပီႈၼွင်ႉ ၶဝ်႟။ လိူၵ်ႈ ဢဝ် ၵူၼ်း ၸိူဝ်း ဢၼ် မီး သရေႇ တၢင်း ဢၼ် ပျေႉၸုမ်ႇ ဝႆႉ၊တင်း ဝိၺိၺ်ႇ မူတ်းၸၢင်ႇ ၸဝ်ႈ၊ဢိၵ်ႇတင်း ပိင်ႇၺႃႇ ၼၼ်ႉ ၸဵတ်း ၵေႃႉ၊ၵႃႈၼႂ်း သူ တႃႉ။ ႁဝ်း တၵ်း ယုၵ်ႉ တၢင်ႇ ၶဝ် ဝႆႉ၊ႁႂ်ႈ ယိပ်းၵမ် လွင်ႈတၢင်း ၼႆႉ ဢေႃႈ။- 4ႁဝ်း ၸိူဝ်း ၼႆႉ ၸမ်ႉ၊တၵ်း ပၼ် ဢၶိင်ႇ ၵႃႈ ဢၼ် ႁဝ်း မီး ၼၼ်ႉ၊ၼႂ်း တၢင်း ဢၼ် ႁဵတ်း သူးတွင်း ပထၼႃႇ၊ဢိၵ်ႇတင်း ၼႂ်း တၢင်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ယူႇ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵူၼ်း တင်းသဵင်ႈတင်းလူင် ထုၵ်ႇၸႂ် ၵျိူၵ်ႈၸႂ် ၵႂၢမ်း တမၢၼ်ႇၸဝ်ႈ ၸိူဝ်း ၼၼ်ႉ လႄႈ ၶဝ် လိူၵ်ႈ ဢဝ် သထေႇၽၢၼ်ႇ၊ၵေႃႉ ဢၼ် တဵမ် ဝႆႉ တင်း တၢင်းယုမ်ႇမၢတ်ႈ တင်း ဝိၺိၺ်ႇ မူတ်းၸၢင်ႇ ၸဝ်ႈ၊ဢိၵ်ႇတင်း ၽိလိပ်ႉပု၊ပျေႃႇၶေႃႇ၊ၼိၵၼေႃႇ၊တိမုၼ်ႇ၊ပႃႇမေႇၼႃႉ၊တင်း ၼိၵေႃးလႃႉ၊ၵူၼ်း ဝဵင်း ဢၼ်ႇတိဢူၵ်ႉ၊ဢၼ် ၶဝ်ႈ ၽႃႇသႃႇ ယုတႃႉ၊ၼၼ်ႉ၊ၸိူဝ်း ၼၼ်ႉ ဢေႃႈ။- 6မူႇၵူၼ်း ဢၼ် ယုမ်ႇမၢတ်ႈ တင်းလၢႆ၊ဢဝ် ၶဝ် ဝႆႉ ၵႃႈတီႈ ၽၢႆႇၼႃႈ တမၢၼ်ႇၸဝ်ႈ ၶဝ် သေယဝ်ႉ၊တမၢၼ်ႇၸဝ်ႈ ၸိူဝ်း ၼၼ်ႉ ၵေႃႈ ဢဝ် မိုဝ်း တၢင်ႇ ၵႃႈၼိူဝ် ၶဝ် လႄႈ သူးတွင်း ဢေႃႈ။ 7ႁဵတ်း ၼၼ် လႄႈ ၼုၵ်ႈၵပၢတ်ႈ ၽြႃးပဵၼ်ၸဝ်ႈ ယႂ်ႇ ၽႄ ၸွတ်ႇတူဝ်ႈ မႃး ယူႇ၊တပႄးၸဝ်ႈ ၼမ် မႃး ၵိုၼ်း မႃး ယူႇ ၶိူဝ်းၶိူဝ်း ၵႃႈၼႂ်း ဝဵင်း ယေႇရုသလႅမ်ႇ၊ဢေႃႈ။ ယဵၸ်ႈပရေႃးႁဵၵ်ႈ ၼမ်ၼႃႇ ၵေႃႈ ႁပ်ႉတုင်း ဢဝ် တြႃး တၢင်း ဢၼ် ယုမ်ႇမၢတ်ႈ ဢေႃႈ။ 8သထေႇၽၢၼ်ႇ၊ၼၼ်ႉ၊လႆႈ ၶၢမ်ႇ ဢဝ် ၵျေးၸူး မၢင်ႇၵလႃႇ ၽြႃးပဵၼ်ၸဝ်ႈ၊တဵမ် ဝႆႉ တင်း တၼ်းၶူဝ်း လႄႈ ႁဵတ်း ၼိမိၵ်ႈ လၢၵ်ႈၶၼႃႇ ဢၼ် ယႂ်ႇ၊ဢိၵ်ႇတင်း တၢင်း ဢၼ် လီဢၢမ်း ၵႃႈၼႂ်း ၵူၼ်း တင်းလၢႆ ဢေႃႈ။- 9ပိူဝ်ႈ ၼႆ လႄႈ မီး ၵူၼ်း ၵမ်ႈၽွင်ႈ ဢၼ် ပဵၼ် ၵူၼ်း ဢၼ် လႆႈ ႁွင်ႉ ၸိုဝ်ႈ ဝႃႈ၊မူႇ ၸုမ်း ၵူၼ်း လွတ်ႈ ဢၼ် ၶဝ်ႈပႃး ၵျူး၊ၵူၼ်း ဝဵင်း ၵုရေႇၼေႇ၊တင်း ၵူၼ်း ဝဵင်း ဢႃႇလေႇၸၼ်ႇတရီးယႃး၊ဢိၵ်ႇတင်း ၵူၼ်းမိူင်း ၵိလိၵိ၊တင်း ၵူၼ်းမိူင်း ဢႃႇသိ၊ၶဝ် တွပ်ႇထဵင် ၵၼ် တင်း သထေႇၽၢၼ်ႇ၊ဢေႃႈ။- 10ၵူၺ်းၵႃႈ၊တၢင်း ဢၼ် ဝိၺိၺ်ႇ ၸဝ်ႈ ပၼ် ပိင်ႇၺႃႇ လႄႈ မၼ်း ႁေႃးလၢတ်ႈ ၼၼ်ႉ၊ၶဝ် ဢမ်ႇ ထဵင် ပႄႉ မၼ်း လႆႈ။- 11ပိူဝ်ႈ ၼႆ ၸင်ႇ ၶဝ် ၸၢင်ႈ ဢဝ် ၵူၼ်း ၵမ်ႈၽွင်ႈ၊ႁႂ်ႈ ၶၢမ်ႇသၢၵ်ႈသေႇ လႄႈ ဝႃႈ၊ "ႁဝ်းၶႃႈ လႆႈ ငိၼ်း မၼ်း လၢတ်ႈ ပူၼ်ႉ လၢတ်ႈ လိူဝ် တြႃး မူဝ်းသေႇ၊တင်း တြႃး ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 12ၵွပ်ႈ လွင်ႈ ၼႆႉ လႄႈ ၶဝ် တိုၵ်းသူၼ်း ၵူၼ်း တင်းလၢႆ၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ မႃး လႄႈ တိဢဝ် သထေႇၽၢၼ်ႇ၊ၵႂႃႇ သူင်ႇ ၵႃႈတီႈ လုမ်းလူင် ဢေႃႈ။- 13မိူဝ်ႈ ၼၼ်ႉ၊ၶဝ် ႁွင်ႉ ဢဝ် ၵူၼ်း ၵမ်ႈၽွင်ႈ၊ႁႂ်ႈ ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ လႄႈ လၢတ်ႈ ဝႃႈ၊ "ၵေႃႉ ၼႆႉ ႁေႃးလၢတ်ႈ တြႃး ဢၼ် ၶတ်းၵၼ် တင်း ၵျွင်း ပိၵ်ႈမၢၼ်ႇ ဢၼ် မူတ်းၸၢင်ႇ ၸဝ်ႈႁဝ်း ၼႆႉ၊ဢိၵ်ႇတင်း တြႃး မူဝ်းသေႇ၊ဢေႃႈ။- 14ႁဝ်း လႆႈ ငိၼ်း မၼ်း ႁေႃးလၢတ်ႈ ဝႃႈ၊ 'ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼႆႉ၊တၵ်း ယႃႉပႅတ်ႈ ၵျွင်း ပိၵ်ႈမၢၼ်ႇ ၸဝ်ႈ သေလႄႈ တၵ်း ပိၼ်ႈၶွမ်ႈ ပႅတ်ႈ ထုင်းတြႃး မူဝ်းသေႇ၊ဢၼ် ႁဝ်း ၵမ်ၵျၢင်ႉ ၸွမ်း ယူႇ ၼႆႉ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 15ၶဝ် ၸိူဝ်း ဢၼ် ၼင်ႈ ယူႇ ၵႃႈၼႂ်း လုမ်းလူင် ၼၼ်ႉ တင်းသဵင်ႈတင်းလူင်၊ယႅၵ်ႉ တူၺ်း ၼႃႈ သထေႇၽၢၼ်ႇ၊ယူႇ သေလႄႈ လႆႈ ႁၼ် ၼႃႈ မၼ်း ပဵၼ် ၸိူဝ်ႉ ၼင်ႇ ၼႃႈ တမၢၼ်ႇၵၢင်ႁၢဝ် ဝႆႉ ဢေႃႈ။


text: 1ၵဝ် ပေႃးလု၊ဢၼ် ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊လႄႈ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ဢဝ် တင်း ဢလူဝ်ႇ ၸဝ်ႈ ၸႂ်ႉ ႁေႃးလၢတ်ႈ လွင်ႈ ၵတိ ၸဝ်ႈ ဢၼ် ဝႃႈ၊ႁဝ်း တၵ်း မီး ဢသၢၵ်ႈ ဢၼ် မႂ်ႇ ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ၊- 2မီး လိၵ်ႈ တႅမ်ႈ ထိုင် တိမေႃးသေႇ၊ၵေႃႉ ဢၼ် ၵဝ် ႁၵ်ႉ မိူၼ် ပဵၼ် လုၵ်ႈၸၢႆး ၵဝ် ၼၼ်ႉ ဢေႃႈ။ ႁႂ်ႈ ၽြႃး ပေႃႈၸဝ်ႈ၊ဢိၵ်ႇတင်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ပၼ် ၵျေးၸူး ၵရုၼႃႇ၊ဢိၵ်ႇတင်း တၢင်းၼိမ် ၶျၢမ်းသႃႇ တီႈ မႂ်း သေၵမ်း လူၺ်ႈ။ 3ၵဝ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ၊ၸဝ်ႈ ဢၼ် ၵဝ် ပႃး တင်း ၸႂ် ဢၼ် ႁု တူဝ်ၸဝ်ႈၵဝ်ႇ ဢၼ် မူတ်းၸၢင်ႇ လႄႈ ႁဵတ်းဝၢတ်ႈ တီႈ မၼ်းၸဝ်ႈ မိူၼ် ၸိူဝ်ႉ ၼင်ႇ ပူႇမွၼ်ႇ ၵဝ် တင်းလၢႆ ၵူဝ်းၵႂၢႆႇ မႃး ၼၼ်ႉ ဢေႃႈ။ ၵဝ် ယွင်ႈယေႃး ၵျေးၸူး မၼ်းၸဝ်ႈ မိူဝ်ႈ ဢၼ် ၵဝ် ၶုၵ်းၸႂ်လႆႈ မႂ်း၊ၼႂ်း တၢင်း ဢၼ် ၵဝ် သူးတွင်း တႃႇသေႇ ၵူႈဝၼ်း ၵူႈၶိုၼ်း ၼၼ်ႉ ဢေႃႈ။- 4ၵဝ် ၶုၵ်းၸႂ်လႆႈ ၼမ်ႉတႃ မႂ်း လႄႈ ၸႂ်ထိုင် ၶႂ်ႈ ႁၼ် မႂ်း ၼႃႇ လူင်လၢင် လႄႈ တၵ်း လႆႈ သိူဝ်းပျေႃႇ ၼၼ်ႉ ဢေႃႈ။- 5ၵဝ် ၶႆႈၸႂ်ထူပ်း တၢင်းယုမ်ႇမၢတ်ႈ မႂ်း ဢၼ် ၸႅတ်ႈ ၸၢင်ႇ၊ဢၼ် ပဵၼ် ၸိူဝ်ႉ ၼင်ႇ တၢင်းယုမ်ႇမၢတ်ႈ မႄႈၼၢႆး မႂ်း လေႃးဢိ၊တင်း မႄႈ မႂ်း ဢုၼိၵ်ႉ၊ဢၼ် ၶဝ် မီး မႃး မိူဝ်ႈ ဢွၼ်တၢင်း ၼၼ်ႉ၊ၵဝ် ယုမ်ႇ ဝႃႈ မီး ၵႃႈၼႂ်း မႂ်း မိူဝ်ႈလဵဝ် ၼႆႉ ဢေႃႈ။- 6ၵွပ်ႈၼႆ လႄႈ သု ၵျေးၸူး ဢၼ် ၽြႃးပဵၼ်ၸဝ်ႈ ပၼ် ဝႆႉ တီႈ မႂ်း ဢၼ် ၵဝ် ဢဝ် မိုဝ်း တၢင်ႇ ၵႃႈၼိူဝ် မႂ်း ၼၼ်ႉ ႁႂ်ႈ ၶိုၼ်ႈယႂ်ႇ မႃး တႃႉ၊ဝႃႈၼႆ ၵဝ် ပၼ် သတိ တီႈ မႂ်း ဢေႃႈ။- 7လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ပၼ် သၽေႃး ဢၼ် ၸၢင်ႈ ၵူဝ် ၸၢင်ႈ ႁႄ ၼၼ်ႉ တီႈ ႁဝ်း ဢမ်ႇၸႂ်ႈ။ မၼ်းၸဝ်ႈ ပၼ် ၸႂ် ဢၼ် ပႃး တၼ်းၶူဝ်း၊ၸႂ် ဢၼ် ၸၢင်ႈႁၵ်ႉ ၸၢင်ႈ ပႅင်း၊ဢိၵ်ႇတင်း ၸႂ်သၽေႃး ဢၼ် ၸၢင်ႈ ထိင်း တူဝ်ၸဝ်ႈၵဝ်ႇ တီႈ ႁဝ်း ဢေႃႈ။ 8ပိူဝ်ႈ ၼႆ လႄႈ ယႃႇပေ ဢူၵ်း ဢၢႆ ပုၼ်ႈတႃႇ တေ ၶၢမ်ႇသၢၵ်ႈသေႇ ၽၢႆႇ ၸဝ်ႈၽြႃး ႁဝ်း၊ဢိၵ်ႇတင်း ၽၢႆႇ ၵဝ် ၵေႃႉ ဢၼ် လႆႈ တူၵ်းထွင်ႇ ယူႇ ၵွပ်ႈပိူဝ်ႈ မၼ်းၸဝ်ႈ ၼၼ်ႉ။ မႂ်း ၸမ်ႉ၊ၶဝ်ႈပႃး ၼႂ်း တၢင်း ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် ၵွပ်ႈပိူဝ်ႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊ၸွမ်းၼင်ႇ ဢၼ် ၽြႃးပဵၼ်ၸဝ်ႈ ပၼ်ႁႅင်း တၼ်းၶူဝ်း တီႈ မႂ်း ၼၼ်ႉ တႃႉ။- 9မၼ်းၸဝ်ႈ ၵႄႇသႄႇ ဢဝ် ႁဝ်း လႄႈ သႂၢင်းသႂ်ႇ ဝႆႉ ၵႃႈၼႂ်း ဢရႃႇ ၵူၼ်း မူတ်းၸၢင်ႇ မၼ်းၸဝ်ႈ၊ၵွပ်ႈပိူဝ်ႈ ဝႃႈ၊ႁဝ်း လႆႈ ႁဵတ်း ၵုသူဝ်ႇ တၢင်းလီ ဝႆႉ ဢမ်ႇၸႂ်ႈ၊ၵွပ်ႈပိူဝ်ႈ မၼ်းၸဝ်ႈ ႁဵတ်း ၸွမ်း တၢင်း ဢၼ် တူဝ် မၼ်းၸဝ်ႈ ၵျၢမ်ႇပွင်၊ဢိၵ်ႇတင်း ၸွမ်း သု ၵျေးၸူး ဢၼ် ပၼ် တီႈ ႁဝ်း ၵႃႈၼႂ်း ၸဝ်ႈ ယေႇသု ၶရိၸ်ႈ၊ၸဵမ်မိူဝ်ႈ ဢွၼ်တၢင်း ၸူဝ်ႈ ဢၼ် ၵမ်ႇၽႃႇ ဢမ်ႇ ပႆႇ ပေႃႇ ပဵၼ် မႃး ၼၼ်ႉ ဢေႃႈ။- 10ၵူၺ်းၵႃႈ၊ၵျေးၸူး ၸဝ်ႈ ထၢင်ႇသႃး မႃး မိူဝ်ႈလဵဝ် ၵွပ်ႈပိူဝ်ႈ တၢင်း ဢၼ် ၸဝ်ႈ ၵႄႇၶျွတ်ႈ ႁဝ်း ၸဝ်ႈ ယေႇသု ၶရိၸ်ႈ၊ပေႃႇမႃး ၼၼ်ႉ ဢေႃႈ။ ၸဝ်ႈ ၼၼ်ႉ၊ယႃႉပႅတ်ႈ တၼ်းၶူဝ်း ၶုၼ် မရၼႃႉ တၢင်းတၢႆ သေယဝ်ႉ၊ႁႂ်ႈ ဢသၢၵ်ႈ ဢၼ် ၵၢင်းလွတ်ႈ တၢင်းတၢႆ ၼၼ်ႉ၊ထၢင်ႇသႃး မႃး ၵွပ်ႈပိူဝ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ဢေႃႈ။ 11ပုၼ်ႈတႃႇ ၶၢဝ်ႇတြႃးသိူဝ်းပျေႃႇ ၼႆႉ၊မၼ်းၸဝ်ႈ ၶၢၼ်း ၵဝ် ဝႆႉ၊ႁႂ်ႈ ပဵၼ် တမၢၼ်ႇၸဝ်ႈ၊သြႃႇ ႁေႃးတြႃး၊ဢိၵ်ႇတင်း သြႃႇ သင်ႇ သွၼ် သုင်းမႃႉ ပိူၼ်ႈ ဢေႃႈ။- 12ၵွပ်ႈပိူဝ်ႈ ၸိူဝ်ႉ ၼင်ႇ ၼႆ ၸင်ႇ ၵဝ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ဢေႃႈ။ ၼႂ်းဝႃႈၼၼ် သေၵေႃႈ ၵဝ် ဢမ်ႇ ၵူဝ် ဢမ်ႇ ဢၢႆ။ ၵဝ် ယုမ်ႇမၢတ်ႈ ၽူႈလႂ် ဝႃႈၼႆ ၵဝ် ႁု ယူႇ ဢေႃႈ။ လွင်ႈတၢင်း ဢၼ် ဢဝ် တူဝ် ၵဝ် ဢၢပ်ႈ ဝႆႉ ၼႂ်း မိုဝ်း မၼ်းၸဝ်ႈ ၼႆႉ ၵေႃႈ မၼ်းၸဝ်ႈ တၵ်း ပႂ်ႉထိင်း တေႃႇထိုင်ႁွတ်ႈ ဝၼ်း ၼၼ်ႉ လႆႈ ယူႇ ဢေႃႈ၊ဝႃႈၼႆ ၵဝ် တမ်းၸႂ် သေႇၶျႃႇ ဝႆႉ ယဝ်ႉ ဢေႃႈ။- 13ႁဵတ်း ၸွမ်း ၵႂၢမ်းသင်ႇ သွၼ် ဢၼ် မၢၼ်ႇမႅၼ်ႈ မၼ်ႈၶိူင်ႇ ဢၼ် ၵဝ် လႆႈ သွၼ်ပၼ် တီႈ မႂ်း ၼၼ်ႉ လူၺ်ႈ တၢင်းယုမ်ႇမၢတ်ႈ၊ဢိၵ်ႇတင်း တၢင်းႁၵ်ႉ မႅတ်ႈတႃႇ ဢၼ် ႁဝ်း မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။- 14ပႂ်ႉထိင်း သမ်ႇမႃႇ တြႃး ဢၼ် ဢၢပ်ႈ ဝႆႉ ၵႃႈတီႈ မႂ်း လူၺ်ႈ ဝိၺိၺ်ႇ မူတ်းၸၢင်ႇ ၸဝ်ႈ ဢၼ် တႄႇ ယူႇ ၵႃႈၼႂ်း ႁဝ်း ၼၼ်ႉ တႃႉ။ 15ၵူၼ်း ယုမ်ႇမၢတ်ႈ ၼႂ်း မိူင်း ဢႃႇသိ၊ၵူႈ ၵေႃႉ၊ပႃး ၸဵမ် ၽုၵႄႇလု၊တင်း ႁေႇရမေႃးၵိၼ်ႇ၊ၶဝ် ပၢႆႈ ပႅတ်ႈ ၵဝ် ၵႂႃႇ ၼၼ်ႉ မႂ်း ႁု ယူႇ ဢေႃႈ။- 16ႁႂ်ႈ ၸဝ်ႈၽြႃး ဢဵတ်းလူ ပၼ် မႅတ်ႈတႃႇ ၵရုၼႃႇ ၵႃႈၼိူဝ် ၵူၼ်းႁိူၼ်းၵူၼ်းယေး ဢေႃးၼေႇသိၽေႃး၊သေၵမ်း လူၺ်ႈ။ မၼ်း ၼၼ်ႉ၊ပၼ်ႁႅင်း ၵဝ် ယူႇ ၶိူဝ်းၶိူဝ်း လႄႈ ယင်း ဢမ်ႇ ဢူၵ်း ဢၢႆ ၼႂ်း တၢင်း ဢၼ် ၵဝ် လႆႈ တူၵ်းထွင်ႇ ယူႇ ၼၼ်ႉ ဢေႃႈ။- 17မိူဝ်ႈ ဢၼ် မၼ်း ႁွတ်ႈထိုင် ဝဵင်း ရူဝ်းမႃႉ၊မႃး ၼၼ်ႉ၊မၼ်း ၶတ်းၸႂ် သွၵ်ႈႁႃ ၵဝ် တေႃႇထိုင် လႆႈ ထူပ်း ႁၼ် ၵဝ် ဢေႃႈ။- 18ႁႂ်ႈ ၸဝ်ႈၽြႃး ဢဵတ်းလူ လႄႈ မီး မႅတ်ႈတႃႇ ၵရုၼႃႇ ၵႃႈၼိူဝ် မၼ်း၊ၼႂ်း မိုဝ်ႉ ဝၼ်း ၼၼ်ႉ သေၵမ်း လူၺ်ႈ။ မၼ်း ၸွႆႈ ၵဝ် ထၢၼ်ႇ ႁိုဝ် ၵႃႈတီႈ ဝဵင်း ဢေးၽႅတ်ႈ၊ၼၼ်ႉ ၵေႃႈ၊မႂ်း ႁု ယူႇ ဢေႃႈ။


text: 1မီး ဝၼ်း ၼိုင်ႈ ၼႂ်း မိူဝ်ႈ ဢၼ် ၸဝ်ႈ ယေႇသု၊ယင်း သင်ႇ သွၼ်ပၼ် တီႈ ၵူၼ်း တင်းလၢႆ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ လႄႈ ႁေႃးလၢတ်ႈ ၶၢဝ်ႇ တြႃး သိူဝ်းပျေႃႇ ယူႇ ၼၼ်ႉ ၸိုင်၊ယဵၸ်ႈပရေႃးႁဵၵ်ႈလူင်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ မႃး တီႈ မၼ်းၸဝ်ႈ လႄႈ၊- 2လဝ်ႈထၢမ် ဝႃႈ၊ "မႂ်း မီး ဢၶႂၢင်ႉ ဢႃႇၼႃႇ ၸိူဝ်ႉႁိုဝ် လႄႈ မႃး ႁဵတ်း ၸိူဝ်ႉ ၼင်ႇ ၼႆ။ ၽူႈလႂ် ပၼ် ဢၶႂၢင်ႉ ဢႃႇၼႃႇ ၼၼ်ႉ တီႈ မႂ်း ဝႃႈၼႆ မွၵ်ႇလၢတ်ႈ ႁဝ်း တႃႉ၊" ဝႃႈ ၼင်ႇ ၼႆ ဢေႃႈ။ 3မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "တေႃႈလဵဝ် ၼႆႉ ႁႂ်ႈ ၵဝ် လႆႈ ထၢမ် သူ ၵႂၢမ်း ၶေႃႈ ၼိုင်ႈ လူး။- 4ဢၶႂၢင်ႉ ဢႃႇၼႃႇ ဢၼ် သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ႁိုဝ်း။ ဢမ်ႇၼၼ် ၵေႃႈ လုၵ်ႉ သေ ၵႃႈတီႈ ၵူၼ်း မႃး ႁိုဝ်း ဝႃႈၼႆ သူ ၶိုၼ်း လၢတ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 5ၶဝ် ၼင်ႇ ၵၼ် ဢွၼ်ၵၼ် ၽွမ်ႉၵၼ် ၶႆႈၸႂ် လႄႈ ဝႃႈ၊ "ႁဝ်း တေ လႆႈ ဝႃႈ ၸိူဝ်ႉႁိုဝ်။ ပေႃး ႁဝ်း ဝႃႈ၊ 'လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး၊' ဝႃႈၼႆ ၸိုင်၊မၼ်း တေ ဝႃႈ၊ 'ပေႃး ၼႆ ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ သြႃႇ ယူဝ်းႁၢၼ်ႇ၊' ဝႃႈၼႆ ယဝ်ႉ။- 6ပေႃး ႁဝ်း ဝႃႈ၊ 'လုၵ်ႉ သေ ၵႃႈတီႈ ၵူၼ်း မႃး၊' ဝႃႈၼႆ ၸိုင်၊ၵွပ်ႈပိူဝ်ႈ ၵူၼ်း တင်းလၢႆ ယုမ်ႇမၢတ်ႈ လွင်ႈ သြႃႇ ယူဝ်းႁၢၼ်ႇ၊ပဵၼ် ပရေႃးၽႅတ်ႈ ပႃး ၼိုင်ႈ ၼၼ်ႉ လႄႈ ၶဝ် တေ ဢဝ် မၢၵ်ႇႁိၼ် ပိုဝ်ႈ သႂ်ႇ ႁဝ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 7ၵွပ်ႈၼႆ လႄႈ ၶဝ် ၶိုၼ်း လၢတ်ႈ လႄႈ ဝႃႈ၊ "လုၵ်ႉ သေ ၵႃႈတီႈလႂ် မႃး ႁဝ်း ဢမ်ႇ ႁု ၶႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ပေႃး ပဵၼ် ၼႆ ၸိုင်၊လွင်ႈ ဢၼ် ၵဝ် လႆႈ ဢၶႂၢင်ႉ ဢႃႇၼႃႇ ၵႃႈတီႈလႂ် မႃး ၼၼ်ႉ ၵဝ် ၵေႃႈ တေ ဢမ်ႇ မွၵ်ႇလၢတ်ႈ ပၼ် သူ ၵူၺ်း၊" ဝႃႈ ၼင်ႇ ၼႆ ဢေႃႈ။ 9မိူဝ်ႈ ၼၼ်ႉ၊ၸဝ်ႈ ယေႇသု၊ႁေႃးလၢတ်ႈ ၵႂၢမ်း ဢုပမႃႇ တီႈ ၵူၼ်း တင်းလၢႆ လႄႈ ဝႃႈ ၸမ်ႉ၊ "မီး ၵူၼ်း ၵေႃႉ ၼိုင်ႈ ၽုၵ်ႇ သူၼ် မၢၵ်ႇၸပိတ်ႉ လႄႈ ၶၢတ်ႈ သူၼ် ၼၼ်ႉ ပၼ် တီႈ ၵူၼ်းႁဵတ်းသူၼ် ယဝ်ႉ ၸင်ႇ၊ဢွၵ်ႇ တၢင်း ၵႂႃႇ ယူႇ ႁိုင် ၼႃႇ ဢေႃႈ။- 10မိူဝ်ႈ ဢၼ် ထိုင် ၶိင်ႇ ဝိတ်း မၢၵ်ႇၸပိတ်ႉ ၼၼ်ႉ မၼ်း ပွႆႇၸႂ်ႉ ၵူၼ်းဢွၼ်ႇ မၼ်း ၵေႃႉ ၼိုင်ႈ ၵႂႃႇ ယွၼ်း ဢဝ် ၵႃႈၶၢတ်ႈ သူၼ် တီႈ ၵူၼ်း ၶၢတ်ႈ သူၼ် ၸိူဝ်း ၼၼ်ႉ ဢေႃႈ။ ၵူၺ်းၵႃႈ၊ၵူၼ်းႁဵတ်းသူၼ် ၸိူဝ်း ၼၼ်ႉ ပေႃႉ ထုပ်ႉ ၵူၼ်းဢွၼ်ႇ ၼၼ်ႉ သေလႄႈ ပွႆႇ ပႅတ်ႈ တူဝ် လၢႆ မိုဝ်း ပဝ်ႇ ၵႂႃႇ ဢေႃႈ။- 11မၼ်း သမ်ႉ ပွႆႇၸႂ်ႉ ၵူၼ်းဢွၼ်ႇ တၢင်ႇၵေႃႉ ၵႂႃႇ လႄႈ ၵူၼ်းႁဵတ်းသူၼ် ၸိူဝ်း ၼၼ်ႉ၊သမ်ႉ ပေႃႉ ထုပ်ႉ မၼ်း ယႃႉသရေႇ မၼ်း သေလႄႈ ပွႆႇ ပႅတ်ႈ တူဝ် လၢႆ မိုဝ်း ပဝ်ႇ ၵႂႃႇ ထႅင်ႈ ဢေႃႈ။- 12လိုၼ်း ၼၼ်ႉ၊မၼ်း သမ်ႉ ပွႆႇၸႂ်ႉ ၵူၼ်းဢွၼ်ႇ တၢင်ႇၵေႃႉ ထူၼ်ႈ သၢမ် ၵႂႃႇ ထႅင်ႈ လႄႈ ၶဝ် ပေႃႉ ထုပ်ႉ မၼ်း ႁႂ်ႈ မၼ်း လႆႈ ႁွႆး ၶွၼ်ႉ ႁွႆး တၢမ်ႇ ၼမ်ၼႃႇ သေလႄႈ ႁေႃႈ မၼ်း ဢွၵ်ႇ ပႅတ်ႈ ဢေႃႈ။- 13မိူဝ်ႈ ၼၼ်ႉ၊ၸဝ်ႈ သူၼ် ၼၼ်ႉ လၢတ်ႈ လႄႈ ဝႃႈ၊ 'ၵဝ် တေ လႆႈ ႁဵတ်း ၸိူဝ်ႉ ၼင်ႇ ႁိုဝ်။ ၵဝ် တၵ်း ပွႆႇၸႂ်ႉ လုၵ်ႈ ႁၵ်ႉ ၵဝ် ၼႆႉ ၵႂႃႇ ဢေႃႈ။ ၸၢင်ႈၶႄး ၶဝ် တေ ရူဝ်ႇသေႇ ၵူဝ်ယမ် မၼ်း ဢေႃႈ၊' ဝႃႈၼႆ ဢေႃႈ။- 14ၵူၺ်းၵႃႈ၊မိူဝ်ႈ ဢၼ် ၵူၼ်းႁဵတ်းသူၼ် ၸိူဝ်း ၼၼ်ႉ ႁၼ် မၼ်း ၸိုင်၊ၶဝ် ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ 'ၵေႃႉ ၼႆႉ ပဵၼ် လုၵ်ႈၸၢႆး ဢၼ် ၶၢမ်ႇ ဢမူၺ်ႇ ဢေႃႈ။ ႁဝ်း ဢွၼ်ၵၼ် ဢဝ် မၼ်း တၢႆ တႃႉ ႁဝ်း။ ပေႃး ႁဝ်း ႁဵတ်း ၸိူဝ်ႉ ၼင်ႇ ၼႆ ၸိုင်၊ႁဝ်း တေ လႆႈ ဢမူၺ်ႇ မၼ်း ယဝ်ႉ၊' ဝႃႈ ၼင်ႇ ၼႆ ယဝ်ႉ ၸင်ႇ။- 15ႁေႃႈ မၼ်း ဢွၵ်ႇ ၵႃႈ ၼွၵ်ႈ သူၼ် သေလႄႈ ဢဝ် မၼ်း တၢႆ ပႅတ်ႈ သေ ဢေႃႈ။ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၸဝ်ႈ သူၼ် ၼၼ်ႉ တၵ်း မႃး ႁဵတ်း ၸိူဝ်ႉ ၼင်ႇ ႁိုဝ် တီႈ ၵူၼ်းႁဵတ်းသူၼ် ၸိူဝ်း ၼၼ်ႉ။- 16မၼ်း ၼၼ်ႉ၊တၵ်း မႃး လႄႈ ဢဝ်တၢႆ ပႅတ်ႈ ၶဝ် ၸိူဝ်း ဢၼ် ႁဵတ်း သူၼ် ၼၼ်ႉ သေယဝ်ႉ၊တၵ်း ဢဝ် သူၼ် ၼၼ်ႉ ၶၢတ်ႇ ပၼ် ပိူၼ်ႈ တၢင်ႇၵေႃႉ ဢေႃႈ၊" မၼ်းၸဝ်ႈ ဝႃႈ ၼင်ႇ ၼႆ ဢေႃႈ။ မိူဝ်ႈ ဢၼ် ၵူၼ်း တင်းလၢႆ လႆႈ ငိၼ်း ၵႂၢမ်း ၼၼ်ႉ ၸိုင်၊ၶဝ် လၢတ်ႈ လႄႈ ဝႃႈ၊ "ဢမ်ႇ ပဵၼ် ၸိူဝ်ႉ ၼင်ႇ ၼၼ် ၵူၺ်း၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ယႅၵ်ႉ တူၺ်း ၶဝ် သေယဝ်ႉ၊လၢတ်ႈ လႄႈ ဝႃႈ၊ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "'မၢၵ်ႇႁိၼ် ဢၼ် ၵူၼ်း ႁဵတ်း ႁိူၼ်း တိူၵ်ႈ ၶဝ် ဢမ်ႇ မၢတ်ႈ မီး ၵႃႈၶၼ် ၵႃႈသင် လႄႈ ပႄႇပႅတ်ႈ ဝႆႉ ၼၼ်ႉ၊ ၵမ်းလိုၼ်း ၸိုင်၊လႆႈ ပဵၼ် မၢၵ်ႇႁိၼ် ႁူဝ် ၸဵင်ႇတိူၵ်ႈ ဢေႃႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ်။- 18ၽူႈလႂ် သေဢမ်ႇဝႃႈ၊ၵေႃႉ ဢၼ် တူၵ်း သႂ်ႇ ၵႃႈၼိူဝ် မၢၵ်ႇႁိၼ် ၼႆႉ ၼၼ်ႉ၊ၵေႃႉ ၼၼ်ႉ တၵ်း ပဵၼ် ပွတ်း ပဵၼ် တွၼ်ႈ ၵႂႃႇ ဢေႃႈ။ ၵႃႈၼိူဝ် ၽူႈလႂ် သေဢမ်ႇဝႃႈ၊ၵေႃႉ ဢၼ် မၢၵ်ႇႁိၼ် ၼႆႉ တူၵ်း သႂ်ႇ ၼၼ်ႉ ၵေႃႈ ၵေႃႉ ၼၼ်ႉ တၵ်း လႅဝ် ပဵၼ် ၽွင် ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 19သြႃႇ မေႃ ၵျၢမ်း ထမ်ႇမႃႉ ၶဝ် တင်း ယဵၸ်ႈပရေႃးႁဵၵ်ႈလူင် တင်းလၢႆ ဢၢင်ႈ တၵ်း တိဢဝ် ၸဝ်ႈ ယေႇသု၊ယၢမ်း ၼၼ်ႉ ၵမ်းလဵဝ် ပိူဝ်ႈ ဢၼ် ၶဝ် ႁု မၼ်းၸဝ်ႈ ဢဝ် ၵႂၢမ်း ဢုပမႃႇ ၼႆႉ လႄႈ လၢတ်ႈၶိတ်ႈ ၶဝ် ၼၼ်ႉ ဢေႃႈ။ ၵူၺ်းၵႃႈ၊ၶဝ် ၵူဝ် ၵူၼ်း တင်းလၢႆ ၸိူဝ်း ၼၼ်ႉ ဢေႃႈ။- 20ပိူဝ်ႈ ၼႆ လႄႈ ၶဝ် ပႂ်ႉထႃႈ ဢၶႂၢင်ႉ ဢၼ် သၢင်ႇထုၵ်ႇ ၼၼ်ႉ ယူႇ သေလႄႈ ပၼ် သူးလၢပ်ႈ တီႈ ၵူၼ်း ၵမ်ႈၽွင်ႈ ႁႂ်ႈ ၶဝ် ႁဵတ်း ႁၢင်ႈ ပဵၼ် ၵူၼ်း သိုဝ်ႈတေႃႇ ၵႂႃႇ ထၢမ် မၼ်းၸဝ်ႈ ပုၼ်ႈ ၶဝ် တေ ႁႃ တၢင်းၽိတ်း ၼႂ်း ၵႂၢမ်း မၼ်းၸဝ်ႈ လၢတ်ႈ ၼၼ်ႉ သေယဝ်ႉ၊ဢဝ် မၼ်းၸဝ်ႈ ဢၢပ်ႈ ၼႂ်း မိုဝ်း ၶုၼ် ၸွမ် မိူင်း ၼၼ်ႉ ဢေႃႈ။- 21ၵူၼ်း ၵိၼ် သူးလၢပ်ႈ ၸိူဝ်း ၼၼ်ႉ ၵေႃႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "သြႃႇ ၸဝ်ႈ။ ႁဝ်းၶႃႈ ႁု လွင်ႈ ဢၼ် ၸဝ်ႈႁဝ်း ႁေႃးလၢတ်ႈ သင်ႇ သွၼ် တီႈ ၸိုဝ်ႈ တီႈ ၸႂ်ႈ ၼၼ်ႉ ၶႃႈ ဢေႃႈ။ ႁဝ်းၶႃႈ ႁု လွင်ႈ ဢၼ် ၸဝ်ႈႁဝ်း ဢမ်ႇ ထွၵ်ႈလူၺ်ႈ ၼႃႈ ၵူၼ်း လႄႈ သွၼ်ပၼ် သဵၼ်ႈတၢင်း ၽြႃးပဵၼ်ၸဝ်ႈ ၸိုဝ်ႈ ၸိုဝ်ႈၸႂ်ႈ ၸႂ်ႈ ၼၼ်ႉ ယူႇ ၶႃႈ ဢေႃႈ။- 22ၸွမ်းၼင်ႇ ပိင်းၺၢပ်ႈတြႃး ႁဝ်းၶႃႈ မီး ၼႆႉ ၸွင်ႇ ႁဝ်းၶႃႈ ထုၵ်ႇလီ ထၢမ်းၶွၼ်ႇ တီႈ ၶုၼ်ႁေႃၶမ်း ၵေႇသႃႇ၊ၶႃႈ ႁိုဝ်း၊ဢမ်ႇ ထုၵ်ႇလီ ထၢမ်း ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ႁုႁၼ် ပရိယႄႇ ၶဝ် ယဝ်ႉ ၸင်ႇ လၢတ်ႈ တီႈ ၶဝ် လႄႈ ဝႃႈ၊ "ဢဝ် ငိုၼ်း ၶႅပ်း ၼိုင်ႈ ၼႄ ၵဝ် လူး။ ၵႃႈတီႈ ၶႅပ်းငိုၼ်း ၼႆႉ မီး ပုင်ႇႁၢင်ႈ ၽူႈလႂ်။ တႅမ်ႈ ၸိုဝ်ႈ ၽူႈလႂ် ဝႆႉ၊" ဝႃႈ ၼင်ႇ ၼႆ လႄႈ၊- 24"ပဵၼ် ပုင်ႇႁၢင်ႈ တင်း ၸိုဝ်ႈသဵင် ၶုၼ်ႁေႃၶမ်း ၵေႇသႃႇ၊ၶႃႈ ဢေႃႈ၊" ဝႃႈၼႆ ၶဝ် ၶိုၼ်း လၢတ်ႈ ဢေႃႈ။ 25ၸဝ်ႈ ယေႇသု၊လၢတ်ႈ လႄႈ ဝႃႈ၊ "လီ ယဝ်ႉ။ ပေႃး ပဵၼ် ၼႆ ၸိုင်၊ဢဝ် ၶွင် ၶုၼ်ႁေႃၶမ်း ၵေႇသႃႇ၊ပၼ် တီႈ ၶုၼ်ႁေႃၶမ်း ၵေႇသႃႇ၊တႃႉ။ ၶွင် ၽြႃးပဵၼ်ၸဝ်ႈ ၵေႃႈ ဢဝ် ပၼ် တီႈ ၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 26ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ ၶဝ် ဢမ်ႇ ၸၢင်ႈ ႁႃ တၢင်းၽိတ်း ၶေႃႈၵႂၢမ်း မၼ်းၸဝ်ႈ လၢတ်ႈ ၼၼ်ႉ၊ၵူၺ်း လႆႈ ဢၢမ်း ယူႇ သေလႄႈ ယူႇတဵတ်ႇတဵတ်ႇ ဝႆႉ ယူႇ ဢေႃႈ။ 27ၵူၼ်း ၵိူင်း ၸတ်ႉတုၵႄး၊ၶဝ် ၵမ်ႈၽွင်ႈ မႃး ၵႃႈတီႈ ၸဝ်ႈ ယေႇသု၊ဢေႃႈ။ ၶဝ် ၸိူဝ်း ၼၼ်ႉ ပဵၼ် ၵိူင်း ဢၼ် လၢတ်ႈ ဝႃႈ ၵူၼ်းတၢႆ တေ ဢမ်ႇ လုၵ်ႉၶိုၼ်းလိပ်း မႃး ဝႃႈၼႆ ၼၼ်ႉ ဢေႃႈ။- 28ၶဝ် လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ မူဝ်းသေႇ၊တႅမ်ႈ ပိင်းၺၢပ်ႈတြႃး ပုၼ်ႈ ႁဝ်းၶႃႈ လႄႈ ဝႃႈ၊ 'ပေႃး သေၵေႃႉသေၵူၼ်း မီး မေး သမ်ႉ ဢမ်ႇ မီး လုၵ်ႈ လႄႈ တၢႆ ၵႂႃႇ ၸိုင်၊ၼွင်ႉၸၢႆး မၼ်း တၵ်း လႆႈ သိုပ်ႇ ဢဝ် မႄႈမၢႆႈ ၼၼ်ႉ ႁႂ်ႈ ၸိူဝ်ႉၶိူဝ်း ပီႈဢၢႆႈ မၼ်း သိုပ်ႇၵႂႃႇ ဢမ်ႇ ၶၢတ်ႇ ဢေႃႈ၊' ဝႃႈၼႆ မီး ဝႆႉ ယဝ်ႉ ၶႃႈ ယဝ်ႉ။- 29တေႃႈလဵဝ် ၼႆႉ မီး ၶဝ် ၸဵတ်း ၵေႃႉ ပီႈၼွင်ႉ ဢေႃႈ။ ပီႈဢၢႆႈ ၵေႃႉ ယႂ်ႇ ၼၼ်ႉ ဢဝ်မေး သေယဝ်ႉ၊ဢမ်ႇ မီး လုၵ်ႈ လႄႈ တၢႆ ၵႂႃႇ သေ ဢေႃႈ။- 30ၵမ်း ၼၼ်ႉ၊ၵေႃႉ ပဵၼ် ၼွင်ႉ တၢမ်း မၼ်း သိုပ်ႇ ဢဝ် မႄႈယိင်း ၼၼ်ႉ၊သမ်ႉ ဢမ်ႇ မီး လုၵ်ႈ လႄႈ တၢႆ ၵႂႃႇ သေ ဢေႃႈ။- 31မိူၼ်ၼင်ႇ ၼၼ် ၶဝ် ပီႈၼွင်ႉ တင်း ၸဵတ်း ၵေႃႉ၊ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ သိုပ်ႇ ဢဝ် မႄႈယိင်း ၵေႃႉ ၼၼ်ႉ သေၵေႃႈ၊သမ်ႉ ဢမ်ႇ မီး လုၵ်ႈ သေလႄႈ တၢႆ ၵႂႃႇ ၵူႈ ၵေႃႉ ဢေႃႈ။- 32လိုၼ်း ၼၼ်ႉ မႄႈယိင်း ၼၼ်ႉ ၵေႃႈ တၢႆ ၵႂႃႇ ၶႃႈ ဢေႃႈ။- 33ၵွပ်ႈပိူဝ်ႈ ၸိူဝ်ႉ ၼင်ႇ ၼၼ် လႄႈ ၼႂ်း မိူဝ်ႈ ဝၼ်း ဢၼ် ၵူၼ်းတၢႆ လုၵ်ႉၶိုၼ်းလိပ်း ၼၼ်ႉ၊မႄႈယိင်း ၼၼ်ႉ တၵ်း ပဵၼ် မေး ၵေႃႉလႂ် ၶႃႈ။ ၶဝ် တင်း ၸဵတ်း ၵေႃႉ လႆႈ ဢဝ် မႄႈယိင်း ၼၼ်ႉ မႃး ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵူၼ်းယိင်း ၵူၼ်းၸၢႆး ၸူဝ်ႈ ၼႆႉ ၸၢတ်ႈၼႆႉ ဢဝ်ၽူဝ် ဢဝ်မေး ဢေႃႈ။- 35ၼႂ်းဝႃႈၼၼ် သေၵေႃႈ ၵူၼ်းယိင်း ၵူၼ်းၸၢႆး ၸိူဝ်း ဢၼ် ထိူၵ်ႈ ၵိုင်ႇ ႁႂ်ႈလႆႈ လုၵ်ႉၶိုၼ်းလိပ်း ၼၼ်ႉ ၸမ်ႉ၊ၼႂ်း ၸူဝ်ႈ ဢသၢၵ်ႈ တၢၼ်း ၸၢတ်ႈၼႃႈ ၼၼ်ႉ ၶဝ် ဢမ်ႇ ဢဝ်ၽူဝ် ဢဝ်မေး။- 36ၶဝ် ပဵၼ် ၸိူဝ်ႉ ၼင်ႇ တမၢၼ်ႇၵၢင်ႁၢဝ် လႄႈ ဢမ်ႇ ထဝ်ႈ ဢမ်ႇ တၢႆ။ ၵွပ်ႈပိူဝ်ႈ ၶဝ် လုၵ်ႉၶိုၼ်းလိပ်း ၼၼ်ႉ ၶဝ် ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။- 37လွင်ႈ ဢၼ် ၵူၼ်းတၢႆ လုၵ်ႉၶိုၼ်းလိပ်း ၸိုင်၊မူဝ်းသေႇ၊ယင်း ၶၢမ်ႇသၢၵ်ႈသေႇ ဝႆႉ ၼႂ်း လွင်ႈတၢင်း ဢၼ် ယုမ်း ၽႆးမႆႈ ၼၼ်ႉ၊မၼ်း ႁွင်ႉ ထႃႇဝရႃႉ ၽြႃး လႄႈ ဝႃႈ၊ 'ၽြႃး ဢႃႇပြႃႇႁၢမ်ႇ၊ၽြႃး ဢိၸၢၵ်ႈ၊ၽြႃး ယႃႇၵုပ်ႈ၊' ဝႃႈၼႆ ယူႇ ဢေႃႈ။- 38မၼ်းၸဝ်ႈ ပဵၼ် ၽြႃး ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ ဢမ်ႇၸႂ်ႈ။ ပဵၼ် ၽြႃး ၶဝ် ၸိူဝ်း ဢၼ် ဢသၢၵ်ႈလိပ်း ယူႇ ၼၼ်ႉ ဢေႃႈ။ ၵူၼ်း တင်းသဵင်ႈတင်းလူင် ဢသၢၵ်ႈလိပ်း ယူႇ တီႈ ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 39သြႃႇ မေႃ ၵျၢမ်း ထမ်ႇမႃႉ ၶဝ် ၵမ်ႈၽွင်ႈ ၶိုၼ်း လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ ၵႂၢမ်း ၸဝ်ႈႁဝ်း ပဵၼ် ၵႂၢမ်း တွပ်ႇ ဢၼ် လီ ဢေႃႈ၊" ဝႃႈ ၼင်ႇ ၼႆ ဢေႃႈ။- 40ၵမ်းလိုၼ်း ၶဝ် ဢမ်ႇ ႁတ်း လဝ်ႈထၢမ် ထႅင်ႈ သေ ၶေႃႈ သေၵမ်း လႄႈ ယူႇ ဢေႃႈ။ 41ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၸဝ်ႈ ၶရိၸ်ႈ၊ပဵၼ် ၸိူဝ်ႉၶိူဝ်း တႃႇဝိတ်ႈ၊ဝႃႈၼႆ ႁဵတ်း ႁိုဝ် လႄႈ ဝႃႈ လႆႈ။- 42တူဝ် တႃႇဝိတ်ႈ၊ယင်း လၢတ်ႈ ဝႃႈ၊ၼႂ်း ၵျၢမ်းလိၵ်ႈ ႁဵတ်း ၵႂၢမ်း သႃႇလၢမ်ႇ လႄႈ ဝႃႈ ၸမ်ႉ၊ "'ထႃႇဝရႃႉ ၽြႃး လၢတ်ႈ တီႈ ၸဝ်ႈ ၵဝ်ၶႃႈ လႄႈ ဝႃႈ၊ ၼင်ႇ ယူႇ ၽၢႆႇၶႂႃ မိုဝ်း ၵဝ် ၼႆႉ။ 43တေႃႇထိုင် ၵဝ် ဢဝ် ရၢၼ်ႇသူႇ မႂ်း တင်းလၢႆ တမ်း ဝႆႉ ၸိူဝ်ႉ ၼင်ႇ ၶူင်ႇ တီႈ တမ်း တိၼ် မႂ်း ၼၼ်ႉ တႃႉ။' ဝႃႈ ၼင်ႇ ၼႆ ဢေႃႈ။- 44ပိူဝ်ႈ ဢၼ် တႃႇဝိတ်ႈ၊ယင်း ႁွင်ႉ မၼ်းၸဝ်ႈ ဝႃႈ၊ 'ၸဝ်ႈ ၵဝ်ၶႃႈ' ဝႃႈၼႆ ယူႇ ၸိုင်၊ၸဝ်ႈ ၶရိၸ်ႈ၊ပဵၼ် လုၵ်ႈ တႃႇဝိတ်ႈ၊ဝႃႈၼႆ၊ႁဵတ်း ႁိုဝ် လႄႈ ဝႃႈ လႆႈ၊" ဝႃႈ ၼင်ႇ ၼႆ ဢေႃႈ။ 45ၼႂ်း မိူဝ်ႈ ဢၼ် ၵူၼ်း တင်းလၢႆ၊ယင်း တိုၵ်ႉ ထွမ်ႇငိၼ်း ယူႇ ၼၼ်ႉ ၸိုင်၊မၼ်းၸဝ်ႈ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊- 46"ႁဵတ်း သတိ တီႈ သြႃႇ မေႃ ၵျၢမ်း ထမ်ႇမႃႉ တင်းလၢႆ တႃႉ။ ၶဝ် ၼၼ်ႉ ၵျိူၵ်ႈ ၼုင်ႈ သိူဝ်ႈၶူဝ်း ဢၼ် ယၢဝ်း ၼႃႇ လႄႈ လႄႇ ၵႂႃႇလႄႇ မႃး ယူႇ၊မီး ဢလူဝ်ႇ ၶႂ်ႈႁႂ်ႈ ပိူၼ်ႈ ၵူဝ်ယမ် ၶဝ် လႄႈ တၵ်ႉလၢတ်ႈ ၶဝ် ၵႃႈၼႂ်း ၵၢင် ၵၢတ်ႇ လႂ်၊လိူၵ်ႈ တီႈ ၼင်ႈ တီႈ ၸၼ်ႉ သုင် ၵႃႈၼႂ်း ၸရွပ်ႈ ႁေႃးတြႃး လႂ်၊ဢိၵ်ႇတင်း တီႈ ၼင်ႈ ဢၼ် လီ ဢၼ် ၵျႃႉ ၵႃႈၼႂ်း ပွႆး လႂ် ဢေႃႈ။- 47ၶဝ် ၸၢင်ႈ ပႄႉ ၵိၼ် ႁိမ် ၵိၼ် ႁိူၼ်းယေး မႄႈမၢႆႈ လႂ် လႄႈ ၸၢင်ႈ ႁဵတ်း ႁၢင်ႈ သူးတွင်း လူၺ်ႈ ၶေႃႈၵႂၢမ်း ဢၼ် ယၢဝ်း ၼႃႇ ၼၼ်ႉ ဢေႃႈ။ ၶဝ် ၼၼ်ႉ ယဵင်ႈၶႅၼ်း တၵ်း လႆႈ ၶၢမ်ႇတၢမ်ႇ ဢပျတ်ႈ ဢၼ် ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ဝၢႆးသေ ၼၼ်ႉ ဢမ်ႇ ႁိုင် ဢမ်ႇ ၼၢၼ်း၊ၵူၼ်း ၼမ်ၼႃႇ သမ်ႉ ဢွၼ်ၵၼ် ၸုတုမ် မႃး တီႈ ၸဝ်ႈ ယေႇသု၊ထႅင်ႈ လႄႈ ၼႂ်း မိူဝ်ႈ ဢၼ် ၵူၼ်း တင်းလၢႆ ဢမ်ႇ မီး တၢင်းၵိၼ် သေ ဢိတ်း ယဝ်ႉ ၼၼ်ႉ ၸိုင်၊မၼ်းၸဝ်ႈ ႁွင်ႉ ဢဝ် တပႄးၸဝ်ႈ တင်းလၢႆ မႃး လႄႈ လၢတ်ႈ ဝႃႈ၊- 2"ၵဝ် ဢဵတ်း လူ ၵူၼ်း ဢၼ် ၸု ဢၼ် တုမ် ၵၼ် ၸိူဝ်း ၼႆႉ ဢေႃႈ။ ၶဝ် မီး ယူႇ လူၺ်ႈ ၵၼ် တင်း ၵဝ် လႆႈ သၢမ် ဝၼ်း တဵမ်တဵမ် ယဝ်ႉ။ တေႃႈလဵဝ် ၼႆႉ ဢမ်ႇ မီး တၢင်းၵိၼ် ၵႃႈသင် သေ ဢိတ်း ယဝ်ႉ။- 3ပေႃး ၵဝ် ယင်း ဢမ်ႇ လဵင်ႉလူ ၵႃႈသင် လႄႈ ပွႆႇ ၶဝ် မိူဝ်း ၵႂႃႇ ၸိုင်၊ၵူဝ် ၶဝ် ႁိူဝ်ႉ ဢူၼ်ႈ ၵႂႃႇ ၸွမ်း တၢင်း၊ၵွပ်ႈပိူဝ်ႈ ၵမ်ႈၽွင်ႈ လုၵ်ႉ တီႈ ၶၢဝ်းတၢင်း ဢၼ် ၵႆ ၼႃႇ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 4တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၵႃႈတီႈ ထိူၼ်ႇလႅင်ႉ ၼႆႉ၊ၵေႃႉလႂ် တေ ၸၢင်ႈ ဢဝ် တၢင်းၵိၼ် ဢၼ် ပေႃးၵုမ်ႇ လဵင်ႉလူ ၵူၼ်း ဢၼ် ၼမ်ၼႃႇ ထၼ်ႇ ၼႆႉ ၵႃႈတီႈလႂ် မႃး လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 5မၼ်းၸဝ်ႈ ၸင်ႇ ထၢမ် လႄႈ ဝႃႈ၊ "သူ မီး ၶဝ်ႈမုၼ်း လၢႆ ႁူၺ်ႇ၊" ဝႃႈ ၼင်ႇ ၼႆ ဢေႃႈ။ ၶဝ် ၶိုၼ်း လဝ်ႈလၢတ်ႈ ဝႃႈ၊ "မီး ၸဵတ်း ႁူၺ်ႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 6မိူဝ်ႈ ၼၼ်ႉ မၼ်းၸဝ်ႈ သင်ႇ လၢတ်ႈ ႁႂ်ႈ ၵူၼ်း တင်းလၢႆ ၼင်ႈ ၵႃႈၼိူဝ် လိၼ် ဢေႃႈ။ မၼ်းၸဝ်ႈ ဢဝ် ၶဝ်ႈမုၼ်း ၸဵတ်း ႁူၺ်ႇ ၼၼ်ႉ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ဝိတ်း ပၼ် တီႈ တပႄးၸဝ်ႈ တင်းလၢႆ ႁႂ်ႈ ၶဝ် တမ်း ပၼ် ၵူၼ်း ၸိူဝ်း ၼၼ်ႉ ဢေႃႈ။ တပႄးၸဝ်ႈ ၸိူဝ်း ၼၼ်ႉ ၵေႃႈ ဢဝ် တမ်း ပၼ် ဢေႃႈ။- 7ၵႃႈတီႈ ၶဝ် မီး ပႃဢွၼ်ႇ ဢိတ်းၼိုင်ႈ ၼၼ်ႉ ၵေႃႈ၊မၼ်းၸဝ်ႈ ဢဝ် လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ႁႂ်ႈ တပႄးၸဝ်ႈ ၸိူဝ်း ၼၼ်ႉ ဢဝ် တမ်း ပၼ် ၵူၼ်း တင်းလၢႆ ဢေႃႈ။- 8ၶဝ် ဢွၼ်ၵၼ် ၵိၼ်ဢိမ်ႇ ယဝ်ႉ လႄႈ ၵဵပ်း သိမ်းဢဝ် ဢၼ် ၵိုတ်း ဢၼ် ယွႆႈ ဢၼ် ယႅမ်း လႆႈ ၸဵတ်း ပဵတ်ႈ တဵမ်တဵမ် ဢေႃႈ။- 9ၵူၼ်း ၸိူဝ်း ဢၼ် ၵိၼ် ၼၼ်ႉ မီး သီႇ ႁဵင် ၸမ် ၸမ် ဢေႃႈ။- 10မၼ်းၸဝ်ႈ ပွႆႇ ၵူၼ်း တင်းလၢႆ ၸိူဝ်း ၼၼ်ႉ ၵႂႃႇ ယဝ်ႉ ၸင်ႇ၊ၶဝ်ႈ ၵႃႈၼႂ်း ႁိူဝ်း ၵမ်းလဵဝ် လူၺ်ႈ ၵၼ် တင်း တပႄးၸဝ်ႈ တင်းလၢႆ သေလႄႈ ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ၼႂ်း မိူင်း တႃႇလမႃႉၼုထႃႉ၊ပုၼ်ႉ သေ ဢေႃႈ။ 11မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ် မႃး တီႈ ၸဝ်ႈ ယေႇသု၊သေလႄႈ ထဵင် ၵၼ် တင်း မၼ်းၸဝ်ႈ ဢေႃႈ။ ႁႂ်ႈလႆႈ ၸၢမ်းတူၺ်းယႃႉယုၵ်ႉ မၼ်းၸဝ်ႈ ၸိုင်၊ၶဝ် ယွၼ်း ႁႂ်ႈ မၼ်းၸဝ်ႈ ပျႃး ၼႄ တၼ်းၶူဝ်း ၵၢင်ႁၢဝ် ဢၼ် လၢၵ်ႇ ဢၼ် လၢႆး ဢၼ် တၵ်း ပဵၼ် သၢၵ်ႈသေႇ ပုၼ်ႈ မၼ်းၸဝ်ႈ ၼၼ်ႉ ဢေႃႈ။- 12ၵူၺ်းၵႃႈ၊မၼ်းၸဝ်ႈ ထူၺ်ႈၸႂ် လူင် ၼႂ်း ႁူဝ်ၸႂ် ၼႃႇ လူင်လၢင် သေလႄႈ လၢတ်ႈ ဝႃႈ၊ "ႁဵတ်းသင် လႄႈ ၸိူဝ်ႉ ၵူၼ်း မဵဝ်း ၼႆႉ ယွၼ်း ၼိမိၵ်ႈ တၼ်းၶူဝ်း ဢၼ် လၢၵ်ႇ ဢၼ် လၢႆး ၸိူဝ်ႉ ၼင်ႇ ႁိုဝ်။ ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊ၼိမိၵ်ႈ တၼ်းၶူဝ်း ဢၼ် လၢၵ်ႇ ဢၼ် လၢႆး ဢမ်ႇ လႆႈ ႁဵတ်း ၼႄ တီႈ ၸိူဝ်ႉ ၵူၼ်း မဵဝ်း ၼႆႉ၊" ဝႃႈ ၼင်ႇ ၼႆ သေယဝ်ႉ။ 13ဢွၵ်ႇ သေ ၵႃႈတီႈ ၶဝ် မီး ၼၼ်ႉ ၵႂႃႇ လႄႈ ၶဝ်ႈ ႁိုဝ်း ယဝ်ႉ ၸင်ႇ ၶိုၼ်း မိူဝ်း ၵႂႃႇ ၽၢႆႇပုၼ်ႉ ၼွင် သေ ဢေႃႈ။ 14တပႄးၸဝ်ႈ ၸိူဝ်း ၼၼ်ႉ၊လိုမ်း ပႃး ဢဝ် ၶဝ်ႈမုၼ်း မႃး လႄႈ ၵႃႈၼႂ်း ႁိူဝ်း ၼၼ်ႉ မီး ၶဝ်ႈမုၼ်း ႁူၺ်ႇ လဵဝ် ၵူၺ်း ယဝ်ႉ ဢေႃႈ။- 15မိူဝ်ႈ ၼၼ်ႉ၊ၸဝ်ႈ ယေႇသု၊ပၼ် သတိ တီႈ ၶဝ် လႄႈ ဝႃႈ၊ "ဝႆႉ သတိ ဝႄႈ ပႅတ်ႈ ၸိူဝ်ႉပႅင်ႈ ၵူၼ်း ၵိူင်း ၽႃႇရိသႄး၊ၶဝ် တင်း ၸိူဝ်ႉပႅင်ႈ ၸဝ်ႈၽႃႉ ႁေႇရူတ်ႈ၊ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 16ၶဝ် ၵေႃႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တွင်ႈထၢမ် ၵၼ် လႄႈ ဝႃႈ၊ "ၶဝ်ႈမုၼ်း ႁဝ်း မူတ်း ယဝ်ႉ လႄႈ မၼ်းၸဝ်ႈ ၸင်ႇ ဝႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ႁု လႄႈ လၢတ်ႈ တီႈ ၶဝ် လႄႈ ဝႃႈ၊ "သူ လၢတ်ႈၸႃ တီႈ ၵၼ် လူၺ်ႈ လွင်ႈ ၶဝ်ႈမုၼ်း မူတ်း ယဝ်ႉ ၼၼ်ႉ ႁဵတ်းသင်။ တေႃႇထိုင်ႁွတ်ႈ မိူဝ်ႈလဵဝ် သူ ယင်း ဢမ်ႇ ပႆႇ ၶဝ်ႈၸႂ် လႄႈ ႁု လူးၵွၼ်ႇ ႁိုဝ်း။ ႁူဝ်ၸႂ် သူ ယင်း တိုမ် ယူႇ ထၼ်ႇ ၼႆႉ ႁိုဝ်း။- 18မီး တႃ ၵေႃႈ ဢမ်ႇ ႁၼ်၊မီး ႁူ ၵေႃႈ ဢမ်ႇ ငိၼ်း ႁိုဝ်း။ ယင်း ဢမ်ႇ ၶႆႈၸႂ်ထူပ်း၊- 19မိူဝ်ႈ ဢၼ် ၵဝ် ဝိတ်း ၶဝ်ႈမုၼ်း ႁႃႈ ႁူၺ်ႇ မႅင်ႇ ပၼ် ၵူၼ်း ႁႃႈ ႁဵင် ၵိၼ် ၼၼ်ႉ လူးၵွၼ်ႇ ႁိုဝ်း။ သူ လႆႈ ၵဵပ်း သိမ်းဢဝ် ဢၼ် ၵိုတ်း ဢၼ် လိူဝ် လႆႈ လၢႆ ပဵတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "သိပ်း သွင် ပဵတ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 20မၼ်းၸဝ်ႈ သမ်ႉ ထၢမ် ထႅင်ႈ လႄႈ ဝႃႈ၊ "မိူဝ်ႈ ဢၼ် ၵဝ် ဝိတ်း ၶဝ်ႈမုၼ်း ၸဵတ်း ႁူၺ်ႇ မႅင်ႇ ပၼ် ၵူၼ်း သီႇ ႁဵင် ၵိၼ် ၼၼ်ႉ၊သူ လႆႈ ၵဵပ်း သိမ်းဢဝ် ဢၼ် ၵိုတ်း ဢၼ် လိူဝ် လႆႈ လၢႆ ပဵတ်ႈ၊" ဝႃႈ ၼင်ႇ ၼႆ ဢေႃႈ။ ၶဝ် ၶိုၼ်း လဝ်ႈလၢတ်ႈ ဝႃႈ၊ "ၵဵပ်း လႆႈ ၸဵတ်း ပဵတ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 21မၼ်းၸဝ်ႈ ၵေႃႈ ၶိုၼ်း လၢတ်ႈ လႄႈ ဝႃႈ၊ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊သူ ယင်း တိုၵ်ႉ ဢမ်ႇ ပႆႇ ပွင်ႇ ပႆႇ လႅင်း လူးၵွၼ်ႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 22ၶဝ် ႁွတ်ႈထိုင် ဝၢၼ်ႈ ပႅတ်ႉၸေးတႃႉ၊ပုၼ်ႉ သေယဝ်ႉ၊ပိူၼ်ႈ ဢဝ် ၵူၼ်းတႃမွတ်ႇ ၵေႃႉ ၼိုင်ႈ မႃး ၸူး တီႈ ၸဝ်ႈ ယေႇသု၊လႄႈ တွင်းပၢၼ်ႇ ႁႂ်ႈ မၼ်းၸဝ်ႈ တိူဝ်ႉ ထုၵ်ႇ ၵေႃႉ ၼၼ်ႉ ဢေႃႈ။- 23မၼ်းၸဝ်ႈ ၵေႃႈ၊ၸုင် ဢဝ် မိုဝ်း ၵေႃႉ ၼၼ်ႉ ဢွၵ်ႇ ဝၢၼ်ႈ ၵႂႃႇ လႄႈ ထူမ်ႇ ၼမ်ႉလၢႆး သႂ်ႇ တီႈ မၢၵ်ႇတႃ မၼ်း လႄႈ ဢဝ် မိုဝ်း မၼ်းၸဝ်ႈ တၢင်ႇ ၵႃႈၼိူဝ် မၼ်း ယဝ်ႉ ၸင်ႇ ထၢမ် မၼ်း လႄႈ ဝႃႈ၊ "မႂ်း ႁၼ် သေ ၸိူဝ်ႉ သေ ပိူင် ႁိုဝ်း၊" ဝႃႈ ၼင်ႇ ၼႆ ဢေႃႈ။ 24ၵေႃႉ ၼၼ်ႉ မုင်ႈ တူၺ်း သေလႄႈ လဝ်ႈလၢတ်ႈ ဝႃႈ၊ "ၵဝ်ၶႃႈ ႁၼ် ၵူၼ်း တင်းလၢႆ တီႈၶႃႈ ဢေႃႈ။ ၵဝ်ၶႃႈ ႁၼ် ၵူၼ်း ၸိူဝ်း ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ တူၼ်ႈမႆႉ လႄႈ ပႆ ယူႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 25မၼ်းၸဝ်ႈ သမ်ႉ ဢဝ် မိုဝ်း မၼ်းၸဝ်ႈ တၢင်ႇ ၵႃႈၼိူဝ် မၢၵ်ႇတႃ ၵေႃႉ ၼၼ်ႉ ထႅင်ႈ လႄႈ၊ၵမ်း ၼၼ်ႉ မၼ်း လႆႈ ႁၼ် ၸႅင်ႈ ၸႅင်ႈ လႅင်း လႅင်း လႄႈ ပဵၼ် ၸိူဝ်ႉ ၼင်ႇ ပၵ်းၵဝ်ႇပိူင်ၵဝ်ႇ သေယဝ်ႉ၊လႆႈ ႁၼ် တင်းသဵင်ႈတင်းလူင် လီ လီ ငၢမ်း ငၢမ်း ဢေႃႈ။- 26ဝၢႆး ၼၼ်ႉ၊မၼ်းၸဝ်ႈ ပွႆႇ ႁႂ်ႈ မၼ်း ၶိုၼ်း မိူဝ်း ႁိူၼ်း မၼ်း သေလႄႈ သင်ႇ လၢတ်ႈ လႄႈ ဝႃႈ၊ "ယႃႇပေ ၶဝ်ႈ ၵႃႈၼႂ်း ဝၢၼ်ႈ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 27ဝၢႆး ၼၼ်ႉ၊ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ တင်းလၢႆ၊ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ႁိမ်း ဝဵင်း ၵေႇသရိၽိလိပ်ႉပိ၊ပုၼ်ႉ ဢေႃႈ။ ၵႃႈတီႈ ၵၢင်တၢင်း ၼၼ်ႉ မၼ်းၸဝ်ႈ ထၢမ် ၶဝ် လႄႈ ဝႃႈ၊ "ၵူၼ်း တင်းလၢႆ ဝႃႈ၊ၵဝ် ပဵၼ် ၽူႈလႂ်။ လၢတ်ႈၼႄ ၵဝ် လူး၊" ဝႃႈ ၼင်ႇ ၼႆ ဢေႃႈ။ 28ၶဝ် ဢွၼ်ၵၼ် ၶိုၼ်း လဝ်ႈလၢတ်ႈ လႄႈ ဝႃႈ၊ "ၵူၼ်း ၵမ်ႈၽွင်ႈ ဝႃႈ၊ၸဝ်ႈ ႁဝ်း ပဵၼ် သြႃႇ ယူဝ်းႁၢၼ်ႇ၊ၵေႃႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဝႃႈၼႆ ၶႃႈ ဢေႃႈ။ ၵမ်ႈၽွင်ႈ ၵေႃႈ ဝႃႈ၊ၸဝ်ႈ ႁဝ်း ပဵၼ် သြႃႇ ဢေးလိယႃႉ၊ၵမ်ႈၽွင်ႈ သမ်ႉ ဝႃႈ၊ပဵၼ် ပရေႃးၽႅတ်ႈသေ ပႃး ပႃး ဢေႃႈ၊ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မၼ်းၸဝ်ႈ သမ်ႉ ထၢမ် ထႅင်ႈ လႄႈ ဝႃႈ၊ "သူ ၸိူဝ်း ၼႆႉ ၸမ်ႉ၊ဝႃႈ ၵဝ် ပဵၼ် ၽူႈလႂ်၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ ပေႇတရု၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 30မိူဝ်ႈ ၼၼ်ႉ၊ၸဝ်ႈ ယေႇသု၊ပိင်းၺၢပ်ႈ တီႈ ၶဝ် လႄႈ ဝႃႈ၊ "သူ ယႃႇပေ လၢတ်ႈၼႄ လွင်ႈ ၵဝ် ၵႃႈတီႈ ၽူႈလႂ် သေၵေႃႉသေၵူၼ်း၊" ဝႃႈ ၼင်ႇ ၼႆ ဢေႃႈ။ 31ၵမ်း ၼၼ်ႉ၊မၼ်းၸဝ်ႈ တႄႇၸႃႉ သင်ႇ သွၼ်ပၼ် တီႈ တပႄးၸဝ်ႈ တင်းလၢႆ လႄႈ ဝႃႈ၊ "လုၵ်ႈၵူၼ်း၊တၵ်း လႆႈ ၶၢမ်ႇ ဝူၺ်ႇတၼႃႇ ၼမ်ၼႃႇ လႄႈ တၵ်း လႆႈ ၶၢမ်ႇ ပႄႇပႅတ်ႈ သေ ၵႃႈၼႂ်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် လႂ်၊ယဵၸ်ႈပရေႃးႁဵၵ်ႈလူင် လႂ်၊တင်း သြႃႇ မေႃ ၵျၢမ်း ထမ်ႇမႃႉ လႂ် ဢေႃႈ။ မၼ်းၸဝ်ႈ တၵ်း လႆႈ ၶၢမ်ႇ တၢင်း ဢၼ် ဢဝ်တၢႆ ဢေႃႈ။ ၵူၺ်းၵႃႈ၊ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ တၵ်း လုၵ်ႉ ၶိုၼ်းလိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 32မၼ်းၸဝ်ႈ လၢတ်ႈ ၵႂၢမ်း ၼၼ်ႉ လႅင်း လႅင်း ဢေႃႈ။ ပိူဝ်ႈ ၼႆ လႄႈ ပေႇတရု၊ႁွင်ႉ ဢဝ် မၼ်းၸဝ်ႈ ၵႂႃႇ ႁူမ်ႈ ၵၼ် တင်း မၼ်း လႄႈ လၢတ်ႈ ၵႂၢမ်း တၢင်ႇ ဢပျတ်ႈ တီႈ မၼ်းၸဝ်ႈ ဢေႃႈ။- 33ၵူၺ်းၵႃႈ၊မၼ်းၸဝ်ႈ ဝၢႆႇ တူၺ်း တပႄးၸဝ်ႈ တင်းလၢႆ သေယဝ်ႉ၊တၢင်ႇ ဢပျတ်ႈ တီႈ ပေႇတရု၊လႄႈ ဝႃႈ၊ "မႃႇၼၢတ်ႈ၊႟။ ဢွၵ်ႇ သေ ၵႃႈတီႈ ၵဝ် ၵႂႃႇ တႃႉ။ တၢင်းၵျၢမ်ႇတၢင်းပွင် မႂ်း ၼႆႉ၊လုၵ်ႉ တီႈ ၽြႃးပဵၼ်ၸဝ်ႈ ပဵၼ် မႃး ဢမ်ႇၸႂ်ႈ။ ပဵၼ် မႃး ၵႃႈတီႈ ၵူၼ်း ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 34မိူဝ်ႈ ၼၼ်ႉ၊ၸဝ်ႈ ယေႇသု၊ႁွင်ႉ ဢဝ် ၵူၼ်း တင်းလၢႆ၊တင်း တပႄးၸဝ်ႈ တင်းလၢႆ မႃး လႄႈ လၢတ်ႈ တီႈ ၶဝ် လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၸပ်းၸွမ်း ပႃႈလင် ၵဝ် ၼၼ်ႉ၊ႁႂ်ႈ ၵေႃႉ ၼၼ်ႉ ပႄႇပႅတ်ႈ တူဝ်ၸဝ်ႈၵဝ်ႇ သေယဝ်ႉ၊မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ပႃႈလင် ၵဝ် တႃႉ။- 35ၵွပ်ႈပိူဝ်ႈ လွင်ႈ ၼင်ႇ ႁိုဝ် လႄႈ ဝႃႈၼႆ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် တူဝ်ၸဝ်ႈၵဝ်ႇ ၼၼ်ႉ တၵ်း သုမ်း ဢသၢၵ်ႈ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် သုမ်း ဢသၢၵ်ႈ ပုၼ်ႈ ၵဝ်၊ဢိၵ်ႇတင်း ပုၼ်ႈ ၶၢဝ်ႇတြႃးသိူဝ်းပျေႃႇ ၼၼ်ႉ၊ၵေႃႉ ၼၼ်ႉ တၵ်း ၵႄႇသႄႇ ဢသၢၵ်ႈ တူဝ်ၸဝ်ႈၵဝ်ႇ ဢေႃႈ။- 36ပေႃး သေၵေႃႉသေၵူၼ်း လႆႈ ဢုပ်ႉပိူင်ႇ လေႃးၵႃႉ ၼႆႉ၊တင်းသဵင်ႈတင်းလူင် လႄႈ ဝိၺိၺ်ႇ တူဝ်ၸဝ်ႈၵဝ်ႇ သုမ်း ၸိုင်၊တၵ်း မီး ဢၵျူဝ်း ၵျေးၸူး ၵႃႈသင်။- 37ၵေႃႉ ၼၼ်ႉ တေ ၸၢင်ႈ ဢဝ် ၶိူင်ႈပိူင် ၵႃႈသင် သေလႄႈ လႅၵ်ႈ ဢဝ် ဝိၺိၺ်ႇ တူဝ်ၸဝ်ႈၵဝ်ႇ ၶိုၼ်း မႃး လႆႈ။- 38ၽူႈလႂ် သေဢမ်ႇဝႃႈ၊ၵေႃႉ ဢၼ် ဢူၵ်း ဢၢႆ ၵွပ်ႈပိူဝ်ႈ ၵဝ်၊ဢိၵ်ႇတင်း ၵႂၢမ်း ၵဝ် ၵႃႈၼႂ်း ၵၢပ်ႈပၢၼ် ၵူၼ်း မဵဝ်း ဢၼ် ဢမ်ႇ မီး သိၼ် ထမ်း လႄႈ ႁၢႆႉမိူၵ်ႈ ၼႆႉ၊ၵေႃႉ ၼၼ်ႉ ၸိုင်၊ၸဝ်ႈ လုၵ်ႈၵူၼ်း၊ၵေႃႈ တၵ်း ဢူၵ်း ဢၢႆ ၵွပ်ႈပိူဝ်ႈ ၵေႃႉ ၼၼ်ႉ ၼႂ်း မိူဝ်ႈ ဢၼ် မၼ်းၸဝ်ႈ ပႃး တင်း မုၼ်ၽုင်း ဢႃႇၼုၽေႃႇ ပေႃႈၸဝ်ႈ ဢိၵ်ႇတင်း တမၢၼ်ႇၵၢင်ႁၢဝ် ဢၼ် မူတ်းၸၢင်ႇ တင်းလၢႆ လႄႈ ၵျွ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1မိူဝ်ႈ ဢၼ် ထိုင် ၶိင်ႇ ႁူဝ်ၼႂ် ၸဝ်ႉ ၸဝ်ႉ ၸိုင်၊ယဵၸ်ႈပရေႃးႁဵၵ်ႈလူင် ၶဝ် ႁိပ်ႈၼႅတ်ႈ တိူင်ႇပၢင်ႇ ဢုပ်ႇၵုမ် လူၺ်ႈ ၵၼ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် လႂ်၊သြႃႇ မေႃ ၵျၢမ်း ထမ်ႇမႃႉ လႂ်၊ဢိၵ်ႇတင်း ၶုၼ်လုမ်း တင်းလၢႆ သေယဝ်ႉ၊ၶဝ် မတ်ႉ မိုဝ်း ၸဝ်ႈ ယေႇသု၊သေလႄႈ ဢဝ် ၵႂႃႇ ဢၢပ်ႈပၼ် တီႈ ၶုၼ် ပိလတ်ႉ၊ဢေႃႈ။- 2ၶုၼ် ပိလတ်ႉ၊ၵေႃႈ ထၢမ် မၼ်းၸဝ်ႈ လႄႈ ဝႃႈ၊ "မႂ်း ၸႂ်ႈ ၶုၼ်ႁေႃၶမ်း ၵျူး၊ႁိုဝ်း၊" ဝႃႈ ၼင်ႇ ၼႆ လႄႈ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မႅၼ်ႈ ၸွမ်း ၵႃႈ ၼင်ႇ ဢၼ် ၸဝ်ႈ ထၢမ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ၶဝ် တၢင်ႇ ဢပျတ်ႈ ၼမ်ၼႃႇ တီႈ မၼ်းၸဝ်ႈ ဢေႃႈ။- 4ၶုၼ် ပိလတ်ႉ၊သမ်ႉ ထၢမ် မၼ်းၸဝ်ႈ ထႅင်ႈ လႄႈ ဝႃႈ၊ "မႂ်း ဢမ်ႇ ၶိုၼ်း တွပ်ႇ ၵႃႈသင် ယဝ်ႉ ႁိုဝ်း။ တူၺ်း လူး။ ၶဝ် ႁႃ ဢပျတ်ႈ တၢင်ႇ သႂ်ႇ မႂ်း ၼမ်ၼႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 5ၵူၺ်းၵႃႈ၊မၼ်းၸဝ်ႈ ဢမ်ႇ ၶိုၼ်း တွပ်ႇ သေ ၶေႃႈ သေၵမ်း လႄႈ ၶုၼ် ပိလတ်ႉ၊သမ်ႉ ပေႃး ဢၢမ်း ၼႃႇ ဢေႃႈ။ 6ၼႂ်း ပွႆး ပသၶႃႇ၊ၵူႈ ပွၵ်ႈ ၼၼ်ႉ၊ၶုၼ် ပိလတ်ႉ၊ယၢမ်ႈ ပွႆႇ ၵူၼ်းထွင်ႇ ဢွၵ်ႇ ပၼ် ယေႈ ၵေႃႉ၊ဢၼ် ၵူၼ်း တင်းလၢႆ ယွၼ်း ဢဝ် ၼၼ်ႉ ဢေႃႈ။- 7မိူဝ်ႈ ယၢမ်း ၼၼ်ႉ မီး ၵူၼ်းထွင်ႇ ၵေႃႉ ၼိုင်ႈ၊ဢၼ် လႆႈ ၸိုဝ်ႈ ပႃႇရပ်ႉပႃႉ၊ၼၼ်ႉ လုၵ်ႉ ၽိုၼ်ႉ မိူင်း လႄႈ လႆႈ ဢဝ် ဢသၢၵ်ႈ ပိူၼ်ႈ တၢႆ ၼႂ်း မိူဝ်ႈ ဢၼ် မၼ်း ႁဵတ်းၵၢၼ် လုၵ်ႉ ၽိုၼ်ႉ မိူင်း ၼၼ်ႉ ဢေႃႈ။- 8ၵူၼ်း တင်းလၢႆ ၸုတုမ် ၵၼ် မႃး ၼမ်ၼႃႇ လႄႈ ၽွမ်ႉၵၼ် ယွၼ်း တီႈ ၶုၼ် ပိလတ်ႉ၊ႁႂ်ႈ ႁဵတ်း ၸွမ်း ၵႃႈ ၼင်ႇ ဢၼ် ယၢမ်ႈ ႁဵတ်း မႃး ၼၼ်ႉ ဢေႃႈ။- 9ၶုၼ် ပိလတ်ႉ၊ၵေႃႈ ထၢမ် ၶဝ် လႄႈ ဝႃႈ၊ "သူ ၶႂ်ႈႁႂ်ႈ ၵဝ် ပွႆႇလွတ်ႈ ၶုၼ်ႁေႃၶမ်း ၵျူး၊ၼၼ်ႉ ႁိုဝ်း၊" ဝႃႈ ၼင်ႇ ၼႆ ၼၼ်ႉ၊- 10ပိူဝ်ႈ ဢၼ် ၶုၼ် ၼၼ်ႉ၊ႁု လွင်ႈ ဢၼ် ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ၊ငိၼ်းၸင်း မၼ်းၸဝ်ႈ ၼႃႇ လူင်လၢင် လႄႈ ၸင်ႇ ဢဝ် မၼ်းၸဝ်ႈ ဢၢပ်ႈ ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။ 11မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ တိုၵ်းသူၼ်း မူႇၵူၼ်း တင်းလၢႆ၊ႁႂ်ႈ ယွၼ်း ၶုၼ် ပိလတ်ႉ၊ပွႆႇ ပႃႇရပ်ႉပႃႉ၊ၵူၺ်း ပၼ် တီႈ ၶဝ် ဢေႃႈ။- 12ၶုၼ် ပိလတ်ႉ၊ၸင်ႇ ထၢမ် တီႈ မူႇၵူၼ်း လႄႈ ဝႃႈ၊ "ပေႃး ပဵၼ် ၼႆ ၸိုင်၊တီႈ ၵေႃႉ ဢၼ် သူ ႁွင်ႉ ႁဵၵ်ႈ ဝႃႈ၊ၶုၼ်ႁေႃၶမ်း ၵျူး၊ၼႆႉ၊ၵဝ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 13ၶဝ် ၶိုၼ်း ပၢဝ်ႇ သႅၼ်ႇ လႄႈ လၢတ်ႈ ဝႃႈ၊ "ဢဝ် မၼ်း တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 14ၶုၼ် ပိလတ်ႉ၊သမ်ႉ ထၢမ် ထႅင်ႈ လႄႈ ဝႃႈ၊ "ၵွပ်ႈသင်။ မၼ်း ႁဵတ်း မႅၼ်ႈ ဢပျတ်ႈ ၵႃႈသင်၊" ဝႃႈ ၼင်ႇ ၼႆ သေၵေႃႈ၊ၶဝ် ယဵင်ႈၶႅၼ်း ပၢဝ်ႇ သႅၼ်ႇ ႁႅင်း ၼႃႇ လႄႈ လၢတ်ႈ ဝႃႈ၊ "ဢဝ် မၼ်း တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 15ၶုၼ် ပိလတ်ႉ၊ၵေႃႈ၊ၼင်ႇ ႁိုဝ် မူႇၵူၼ်း တင်းလၢႆ တၵ်း ပျေႇၸႂ် ၸိုင်၊ပွႆႇလွတ်ႈ ပႃႇရပ်ႉပႃႉ၊ပၼ် ပုၼ်ႈ ၶဝ် ယဝ်ႉ ၸင်ႇ၊ပေႃႉ ယႅၼ်ႉ ၸဝ်ႈ ယေႇသု၊သေလႄႈ ဢဝ် ဢၢပ်ႈပၼ် ႁႂ်ႈ ၶဝ် လႆႈ တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ၼၼ်ႉ သေ ဢေႃႈ။ 16မိူဝ်ႈ ၼၼ်ႉ၊ၵူၼ်းသိုၵ်း ၶဝ် ဢဝ် ၸဝ်ႈ ယေႇသု၊ၵႂႃႇ ၵႃႈၼႂ်း တပ်ႉ ဢၼ် မီး ၼႂ်း ပၢင်ႇ ဝၢင်း ႁေႃ ၼၼ်ႉ သေယဝ်ႉ၊ႁွင်ႉ ဢဝ် ၵူၼ်းသိုၵ်း တင်းမူတ်း မႃး ၸုတုမ် ၵၼ် ဢေႃႈ။- 17ၶဝ် ဢဝ် သိူဝ်ႈ ယၢဝ်း လႅင်ၵမ်ႇ ၽိုၼ် ၼိုင်ႈ ၼုင်ႈ မႆ ပၼ် မၼ်းၸဝ်ႈ လႄႈ ဢဝ် ၶိူဝ်း ၼၢမ် သၢၼ် ႁဵတ်း ပဵၼ် ၶူၺ်ႇ သရၽူႇ သေ သုပ်း သႂ်ႇ တီႈ ႁူဝ် မၼ်းၸဝ်ႈ ဢေႃႈ။- 18ဝၢႆး ၼၼ်ႉ၊ၶဝ် ဢွၼ်ၵၼ် ႁဵတ်း ႁၢင်ႈ ရူဝ်ႇသေႇ ၵူဝ်ယမ် တီႈ မၼ်းၸဝ်ႈ လႄႈ လၢတ်ႈ ဝႃႈ၊ "ၶုၼ်ႁေႃၶမ်း ၵျူး၊တီႈၶႃႈ႟။ ႁႂ်ႈ ၸဝ်ႈႁဝ်း ဢသၢၵ်ႈ ယိုၼ်းယၢဝ်း သေၵမ်း လူၺ်ႈ တီႈၶႃႈ၊" ဝႃႈ ၼင်ႇ ၼႆ ဢေႃႈ။- 19ၶဝ် ဢဝ် ၶွၼ်ႉ မႆႉဢေႃႈ ပေႃႉ ယႅၼ်ႉ ႁူဝ် မၼ်းၸဝ်ႈ၊ထူမ်ႇ ၼမ်ႉလၢႆး သႂ်ႇ မၼ်းၸဝ်ႈ သေယဝ်ႉ၊ၶုပ်ႉၶဝ်ႇ လႄႈ ဢွၼ်ၵၼ် ၵူမ်ႈႁူဝ် ၵွမ်း ႁူဝ် ပၼ် တီႈ မၼ်းၸဝ်ႈ ဢေႃႈ။- 20လိုၼ်းသေ ၶဝ် ႁဵတ်းပျၢၵ်ႈ ၶူဝ် ယဝ်ႉ ယဝ်ႉ ၼၼ်ႉ၊ၶဝ် ထွတ်ႇ ဢဝ် သိူဝ်ႈ ယၢဝ်း လႅင်ၵမ်ႇ ၼၼ်ႉ သေလႄႈ ၶိုၼ်း ၼုင်ႈ ပၼ် ၶူဝ်းၼုင်ႈ မၼ်းၸဝ်ႈ သေယဝ်ႉ ၸင်ႇ၊ၶဝ် ဢဝ် မၼ်းၸဝ်ႈ ဢွၵ်ႇ ၵႂႃႇ ႁႂ်ႈလႆႈ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း သေ ဢေႃႈ။ 21ၼႂ်း ၶၢဝ်းတၢင်း ၼၼ်ႉ၊ၶဝ် ႁူပ်ႉ ထူပ်း ၵူၼ်း ၵေႃႉ ၼိုင်ႈ၊ၸိုဝ်ႈ သိမုၼ်ႇ၊ဢၼ် လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၶဝ်ႈ ဝဵင်း မႃး ယူႇ ၼၼ်ႉ လႄႈ၊ၵူၼ်းသိုၵ်း ၶဝ် တဵၵ်းငႅၼ်း ႁႂ်ႈ မၼ်း မႅၵ်ႇ သဝ်မႆႉဝႃးမိုဝ်း ၸဝ်ႈ ယေႇသု၊ဢေႃႈ။ (သိမုၼ်ႇ၊ၼၼ်ႉ ပဵၼ် ၵူၼ်းမိူင်း ၵုရေႇၼေႇ၊လႄႈ၊ပဵၼ် ပေႃႈ ဢလႅၵ်ႉၸၼ်းတႃး၊ဢိၵ်ႇတင်း ရုၽု၊ဢေႃႈ။-) 22ၶဝ် ဢဝ် မၼ်းၸဝ်ႈ ၵႂႃႇ ၵႃႈတီႈ လွႆ ၵေႃးလႃႉၵေႃးထႃႉ၊ဢၼ် ပွင်ႇဝႃႈ ၵွင်း ၵွၵ်းႁူဝ် ၼၼ်ႉ ယဝ်ႉ ၸင်ႇ၊- 23ၵႃႈတီႈ ၼၼ်ႈ၊ၶဝ် ဢဝ် ၼမ်ႉမၢၵ်ႇၸပိတ်ႉ သူမ်ႈ လေႃး ၵၼ် တင်း မုရၼ်ႇ တိုၵ်း ပၼ် မၼ်းၸဝ်ႈ ၵိၼ် ဢေႃႈ။ ၵူၺ်းၵႃႈ၊မၼ်းၸဝ်ႈ ဢမ်ႇ ၵိၼ်။- 24ၶဝ် ဢဝ် မၼ်းၸဝ်ႈ တွၵ်ႇ သႂ်ႇ ၵႃႈၼိူဝ် သဝ်မႆႉဝႃးမိုဝ်း ယဝ်ႉ ၸင်ႇ၊ဢဝ် ၶူဝ်းၼုင်ႈ မၼ်းၸဝ်ႈ ၼၼ်ႉ တူၵ်းၸႃႇၵွၵ်ႈ မႅင်ႇ ၵၼ်၊ၽူႈလႂ် တၵ်း လႆႈ ၽိုၼ် လႂ် ၼၼ်ႉ ဢေႃႈ။- 25ၶိင်ႇ ဢၼ် ၶဝ် တွၵ်ႇ မၼ်းၸဝ်ႈ ဝႆႉ ၵႃႈၼိူဝ် သဝ်မႆႉ ၼၼ်ႉ၊ပဵၼ် ၶိင်ႇၵၢင်ၼႂ် ၵဝ်ႈ မွင်း ဢေႃႈ။- 26လိၵ်ႈ ဢၼ် ၽုၺ်ႇၼႄ ဢပျတ်ႈ မၼ်းၸဝ်ႈ ၼၼ်ႉ ဝႃႈ ဝႆႉ ၸမ်ႉ၊ "ၶုၼ်ႁေႃၶမ်း ၵျူး၊" ဝႃႈ ၼင်ႇ ၼႆ ဢေႃႈ။- 27ၵူၼ်း ၸူၼ် သွင် ၵေႃႉ ၵေႃႈ၊ၶဝ် ဢဝ် တွၵ်ႇ ဝႆႉ ၽၢႆႇၶႂႃ ၸဝ်ႈ ၵေႃႉ ၼိုင်ႈ၊ၽၢႆႇသၢႆႉ ၸဝ်ႈ ၵေႃႉ ၼိုင်ႈ လူၺ်ႈ ၵၼ် တင်း မၼ်းၸဝ်ႈ ဢေႃႈ။- 28ဢၼ် မီး ၼႂ်း ၵျၢမ်းလိၵ်ႈ လႄႈ ဝႃႈ၊ "မၼ်း လႆႈ ၶၢမ်ႇ တၢင်း ဢၼ် ၼပ်ႉဢၢၼ်ႇ ၶဝ်ႈပႃး ၵႃႈၼႂ်း ၶဝ် ၸိူဝ်း ဢၼ် ဢမ်ႇတြႃး တင်းလၢႆ ဢေႃႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မိူဝ်ႈ ၼၼ်ႉ ယဝ်ႉ ဢေႃႈ။ 29ၵူၼ်း ၸိူဝ်း ဢၼ် ၵႂႃႇ မႃး ႁိမ်း မၼ်းၸဝ်ႈ ၸိူဝ်း ၼၼ်ႉ၊ဢွၼ်ၵၼ် သႄႉသွမ်း တၢင်ႇ ဢပျတ်ႈ တီႈ မၼ်းၸဝ်ႈ ယူႇ၊သၼ်ႇ ႁူဝ် ငွၵ်း ႁူဝ် ယူႇ သေလႄႈ လၢတ်ႈ ဝႃႈ၊ "ႁႄႉ၊ၵေႃႉ ဢၼ် ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၸဝ်ႈ သေလႄႈ ၼႂ်း သၢမ် ဝၼ်း ၵူၺ်း တၵ်း ၶိုၼ်း တႄႇႁဵတ်း ၼႆႉ႟။- 30တေႃႈလဵဝ် ၵႄႇသႄႇ ဢဝ် တူဝ်ၸဝ်ႈၵဝ်ႇ သေလႄႈ လူင်း သဝ်မႆႉဝႃးမိုဝ်း မႃး တႃႉ၊" ဝႃႈ ၼင်ႇ ၼႆ ဢေႃႈ။ 31မိူၼ်ၼင်ႇ ၼၼ်၊ယဵၸ်ႈပရေႃးႁဵၵ်ႈ ၶဝ် ယွၵ်ႇ ယဝ်ႈ လၢတ်ႈ ပျၢၵ်ႈ ၶူဝ် လွင်ႈ မၼ်းၸဝ်ႈ လူၺ်ႈ ၵၼ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ၼၼ်ႉ လႄႈ ဝႃႈ၊ "မၼ်း ၶျွတ်ႈ ဢဝ် ပိူၼ်ႈ လႆႈ ဝႃႈၼႆ ယဝ်ႉ။ တူဝ်ၸဝ်ႈၵဝ်ႇ ဢမ်ႇ ၶျွတ်ႈ ဢဝ် တူဝ်ၸဝ်ႈၵဝ်ႇ လႆႈ။- 32ႁႂ်ႈ ၸဝ်ႈ ၶရိၸ်ႈ၊ၶုၼ်ႁေႃၶမ်း ၵျူး၊လူင်း သဝ်မႆႉဝႃးမိုဝ်း မႃး တေႃႈလဵဝ် ၼႆႉ တႃႉ။ ႁဝ်း တၵ်း ဢွၼ်ၵၼ် ယုမ်ႇမၢတ်ႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ ၵူၼ်း သွင် ၵေႃႉ ဢၼ် လႆႈ ၶၢမ်ႇ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း လူၺ်ႈ ၵၼ် တင်း မၼ်းၸဝ်ႈ ၼၼ်ႉ ၵေႃႈ သႄႉသွမ်း တၢင်ႇ ဢပျတ်ႈ မၼ်းၸဝ်ႈ ဢေႃႈ။ 33မိူဝ်ႈ ထိုင် ၶိင်ႇ ၵၢင်ဝၼ်းတဵင်ႈ ၸိုင်၊ၵၢင်ဝၼ်း လပ်းသိင်ႇ ၽိတ်း ၽိတ်း ၵႂႃႇ တင်း မိူင်း ႁိုင် သၢမ် မွင်း ဢေႃႈ။- 34မိူဝ်ႈ ထိုင် ၶိင်ႇ သၢမ် မွင်း ဝၢႆးဝၼ်း ၸိုင်၊ၸဝ်ႈ ယေႇသု၊ႁဵတ်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ လႄႈ ဝႃႈ၊ "ဢေးလိ၊ဢေးလိ၊လႃးမႃး၊သႃႇပၵ်ႉသၼိ၊" ဝႃႈ ၼင်ႇ ၼႆ ဢေႃႈ။ ၵႂၢမ်း ဢၼ် မၼ်းၸဝ်ႈ ဝႃႈ ၼၼ်ႉ ပွင်ႇဝႃႈ၊ "ၽြႃး ၵဝ်ၶႃႈ၊ၽြႃး ၵဝ်ၶႃႈ၊ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် လႄႈ ၸုၼ်ႉပႅတ်ႈ ၵဝ်ၶႃႈ ၸိူဝ်ႉ ၼင်ႇ ႁိုဝ် တီႈၶႃႈ၊" ဝႃႈ ၼင်ႇ ၼႆ ဢေႃႈ။ 35ၵူၼ်း ဢၼ် ၸုၵ်း ယူႇ တီႈ ႁိမ်း ၼၼ်ႉ ၵမ်ႈၽွင်ႈ ငိၼ်း လႄႈ လၢတ်ႈ ဝႃႈ၊ "ထွမ်ႇ လူး။ မၼ်း ႁွင်ႉ ႁႃ ဢေးလိယႃႉ၊ဢေႃႈ၊" ဝႃႈ ၼင်ႇ ၼႆ ဢေႃႈ။- 36မိူဝ်ႈ ၼၼ်ႉ၊ၵူၼ်း ၵေႃႉ ၼိုင်ႈ လႅၼ်ႈ ၵႂႃႇ ဢဝ် ၼူၼ်း ၵုၺ် သေလႄႈ ၸုမ်ႇ သႂ်ႇ ၼႂ်း ၼမ်ႉမၢၵ်ႇၸပိတ်ႉ သူမ်ႈ ယဝ်ႉ ၸင်ႇ သဵပ်ႇ သႂ်ႇ ပၢႆ မႆႉဢေႃႈ သေလႄႈ ယိုၼ်ႈ ပၼ် ႁႂ်ႈ ၸဝ်ႈ ယေႇသု၊ၸုပ်ႇ ၵိၼ် သေယဝ်ႉ လၢတ်ႈ လႄႈ ဝႃႈ၊ "ၸွင်ႇ ဢေးလိယႃႉ၊တၵ်း မႃး ၶျႃး ဢဝ် မၼ်း လူင်း ႁိုဝ်း၊ဢမ်ႇ မႃး ဢဝ် ၶျႃး လူင်း ႁိုဝ်း ပႂ်ႉ တူၺ်း တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊သမ်ႉ ႁဵတ်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ လႄႈ ထွတ်ႇ ၸႂ် မၼ်းၸဝ်ႈ ၵႂႃႇ သေ ဢေႃႈ။ 38မိူဝ်ႈ ၼၼ်ႉ၊ၽႃႈၵင်ႈ တီႈ မူတ်းၸၢင်ႇ ၵျွင်း ပိၵ်ႈမၢၼ်ႇ ၸဝ်ႈ သိၵ်ႇ ၶၢတ်ႇ ၵႂႃႇ တႄႇ ဢဝ် တီႈ ႁူဝ် ၵႂႃႇ တေႃႇ ႁွတ်ႈထိုင် တိၼ် ဢေႃႈ။- 39ၶုၼ်သိုၵ်းလူင် ဢၼ် ၸုၵ်း ယူႇ တေႃႇၼႃႈ ၵၼ် တင်း မၼ်းၸဝ်ႈ ၼၼ်ႉ၊လႆႈ ႁၼ် လွင်ႈတၢင်း ဢၼ် မၼ်းၸဝ်ႈ ႁွင်ႉသႅၼ်ႇ ထွတ်ႇ ၸႂ် ၸိူဝ်ႉ ၼင်ႇ ၼၼ် ၼၼ်ႉ ၸိုင်၊လၢတ်ႈ လႄႈ ဝႃႈ၊ "ၸႂ်ႈ တႄႉ ယဝ်ႉ။ ၵေႃႉ ၼႆႉ ပဵၼ် လုၵ်ႈၽြႃးပဵၼ်ၸဝ်ႈ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၵႃႈတီႈ ၼၼ်ႈ၊မီး မႄႈယိင်း ၵမ်ႈၽွင်ႈ ယူႇ တီႈ ဢၼ် ႁၢင်ႇ ႁၢင်ႇ လႄႈ လွမ် ပႂ်ႉ တူၺ်း ယူႇ ဢေႃႈ။ ၼႂ်း မႄႈယိင်း ၸိူဝ်း ၼၼ်ႉ ပႃး ၸႃႉၸဵမ် မႃႇရိမႃႇၵတလႃႉ၊မႃႇရိ၊ၵေႃႉ ပဵၼ် မႄႈ ယႃႇၵုပ်ႈ၊တင်း ယူဝ်းသေႇ၊ဢိၵ်ႇတင်း သႃႇလုမ်း၊လႄႈ။- 41ပဵၼ် ၶဝ် ၸိူဝ်း ဢၼ် ၸွမ်း ပႃႈလင် မၼ်းၸဝ်ႈ လႄႈ ႁဵတ်းလဵင်ႉ ႁဵတ်း လူ ၼႂ်း မိူဝ်ႈ ဢၼ် မၼ်းၸဝ်ႈ မီး ယူႇ ၼႂ်း ဢိူင်ႇ ၵႃႇလိလႄး၊ၼၼ်ႉ ဢေႃႈ။ မႄႈယိင်း တၢင်ႇၵေႃႉ ၼမ်ၼႃႇ ဢၼ် ၸွမ်း မၼ်းၸဝ်ႈ သေလႄႈ မႃး ႁွတ်ႈမႃး ထိုင် တီႈ ဝဵင်း ယေႇရုသလႅမ်ႇ၊ၸိူဝ်း ၼၼ်ႉ ၵေႃႈ ပႃး ၵႃႈတီႈ ၼၼ်ႈ ဢေႃႈ။ 42မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၼႂ်း ဝၼ်း ဢၼ် မႄးႁႅၼ်း ထႃႈ ၼၼ်ႉ၊ပဵၼ် ဝၼ်းၽိတ်ႈ သိၼ် လူင် ၵူၼ်း ၵျူး၊ၶဝ် ၼၼ်ႉ ၸိုင်၊- 43ယူဝ်းသႅပ်ႈ၊ၵူၼ်း ဝဵင်း ဢရိမသႄး၊ၵေႃႉ ပဵၼ် ၶုၼ်လုမ်း လႄႈ မီး သရေႇ၊ပဵၼ် ၵူၼ်း ဢၼ် မုင်ႈထႃႈ မွင်းထႃႈ မိူင်းၽြႃးပဵၼ်ၸဝ်ႈ ၼၼ်ႉ၊ဝႆႉၸႂ် ႁတ်း ႁတ်းႁၢၼ် ႁၢၼ် သေလႄႈ ၶဝ်ႈ ၸူး တီႈ ၶုၼ် ပိလတ်ႉ၊လႄႈ ယွၼ်း တူဝ်တၢႆ ၸဝ်ႈ ယေႇသု၊ဢေႃႈ။- 44ၶုၼ် ပိလတ်ႉ၊လႆႈ ငိၼ်း လွင်ႈ ဢၼ် တေႃႈလဵဝ် ၼႆႉ ၸဝ်ႈ ယေႇသု၊တၢႆ ယဝ်ႉ ဝႃႈၼႆ ၼၼ်ႉ ဢၢမ်း ၼႃႈ လူင်လၢင် သေယဝ်ႉ၊ႁွင်ႉ ၶုၼ်သိုၵ်းလူင် ၼၼ်ႉ မႃး လႄႈ ထၢမ် ဝႃႈ၊ "မၼ်း တၢႆ ႁိုင် ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 45မိူဝ်ႈ ဢၼ် မၼ်း လႆႈ ငိၼ်း ၵႂၢမ်း ၶုၼ်သိုၵ်းလူင် ဝႃႈ၊မၼ်းၸဝ်ႈ တၢႆ တႄႉ ယဝ်ႉ ၼၼ်ႉ ၸိုင်၊ဢဝ် တူဝ်တၢႆ မၼ်းၸဝ်ႈ ဢၢပ်ႈပၼ် တီႈ ယူဝ်းသႅပ်ႈ၊ဢေႃႈ။- 46ယူဝ်းသႅပ်ႈ၊ၵေႃႈ သိုဝ်ႉ ၽႃႈ ပၢၼ်ႇ ဢၼ် ၶျေႃး မႃး လႄႈ ၶျႃး တူဝ်တၢႆ မၼ်းၸဝ်ႈ လူင်း ယဝ်ႉ ၸင်ႇ၊ဢဝ် ၽႃႈ ပၢၼ်ႇ ၼၼ်ႉ ၶဵၼ်း ႁေႃႇ သေယဝ်ႉ၊သႂၢင်းသႂ်ႇ ဝႆႉ ၵႃႈၼႂ်း ပိုင်ႈ ပႃႇႁဵဝ်ႈ ဢၼ် ၶုတ်း မူင်ႇ ဝႆႉ ၵႃႈၼႂ်း ၼႃႈ ၽႃႁိၼ် ၼၼ်ႉ ဢေႃႈ။ မၼ်း ဢဝ် မၢၵ်ႇႁိၼ် လူင် ၵိင်ႈ သႂ်ႇ ဝႆႉ ၵႃႈတီႈ ပၢၵ်ႇ ႁူး ပိုင်ႈ ပႃႇႁဵဝ်ႈ ၼၼ်ႉ ဢေႃႈ။- 47မႃႇရိမႃႇၵတလႃႉ၊တင်း မႃႇရိ၊မႄႈ ယူဝ်းသေႇ၊ၶဝ် လႆႈ ႁၼ် တီႈ ဢၼ် ဢဝ် တူဝ်တၢႆ မၼ်းၸဝ်ႈ ဝႆႉ ၼၼ်ႉ ဢေႃႈ။